ހިތް ބޭނުމޭ..12 – Esfiya\n“ބޭބޭ..” ފުރަގަސް ދީގެން އިން އެޒިލް އަށް އެލީން ގޮވައިލުމުން ތެދުވެ އެމީހުން ނަށް ކުރިމަތި ލީ އިރު އެ ތުންފަތްމަތީ ވި ހިނިތުންވުން ފަނޑުވެގެން ދިޔައީ ޒެއިން ގާތު ހުރި ލިލިއަން ފެނިފައެވެ. ލިލިއަންގެ މޫނުމަތިން ވެސް ހައިރާންކަން ފެނިގެން ދިއުމުން ޒެއިން އަށް އެއީ އޭނާ ހޯދަމުން ދާ އެޒިލް ކަން ގާތް ގަނޑަކަށް ޔަގީން ވިއެވެ.\nޒެއިންގެ މަގުޞަދު ލިލިއަން އަށް ކޮންމެވެސް ވަރަކަށް ޔަގީން ވެގެން ދިޔައެވެ. އެހެން ކަމުން މޫނުމަތީގައި ވާ ހައިރާންކަން ނެތިކޮށްލުމަށް ޓަކައި ހިނިތުންވެލިއެވެ.\n“ބޭބޭ މީ ޒެއިން. ދޮންބެގެ ބެސްޓް ފްރެންޑް” އެޒިލް ހިނިތުން ވެލަމުން ސަލާމަށް އަތް ދިއްކޮށްލިއެވެ.\n“އަޅުގަނޑަކީ އެލީންގެ ބޮސް ވެސް މެ. އަދި މީރާން އަންނަންދެކަށް އެލީން ގެ ހުރިހައި ކަމެއް ބެލުންވެސް އެއީ އަޅުގަނޑުގެ ޒިންމާއެއް” އެޒިލް އާއި ސަލާމް ކޮށްލުމަށް ފަހުގައި ޒެއިން އިއްވައިލިއެވެ.\n“އާދޭ އިށީންނަން…” ސޯފާއަށް އިޝާރާތް ކުރަމުން އެޒިލް އެދުނެވެ. އެލީން ގޮސް ވަނީ ބަދިގެއަށެވެ.\n“އަޅުގަނޑުވެސް އުޅެނީ ތި އޮފީހުގަ.” އެޒިލް ވާހަކަ ދެއްކީ ޒެއިން އާ ކަމުގަ ވިޔަސް އޭނާ އަށް ސިއްރު ސިއްރުން ބެލެމުން ދިޔައީ ލިލިއަން ގެ މޫނަށެވެ. އެޒިލްގެ އެ ބެލުންތަކުން ލިލިއަން އިނީ އިސް ޖަހާލައިގެން ނެވެ. ޒެއިން މިފަދަ ގޮތަކަށް އެޒިލްގެ ކުރިމައްޗަށް އޭނާ ގެންނާނޭ ކަމަކަށް ލިލިއަން ހިއެއް ނުކުރެއެވެ.\n“ކުރިން ވެސް ފެނުން ވައްތަރު ޖަހާ. އެކަމު ކޮންތާކުން ކަމެއް ނޭނގެ. އެހެން ވީމަ އޮފީހުންތާ އެފެނުނީ.. އޯހް އަދި މީ ކާކުކަމެއް ނުބުނެވޭދޯ.. މީ ލިލިއަން. މައި ފިއާންސޭ” ޒެއިންގެ ޖުމްލައިން އެޒިލް އަށް ލިލިއަންގެ މޫނަށް ބަލައިލެވުނީ ހައިރާން ކަމާއިއެކުއެވެ. ހަމަ އެހައި އަވަހަށް ލިލިއަން ހުރިހައި ކަމެއް ހަނދާން ނައްތައިލީހެއްޔެވެ؟ ހިތަށް ކިތަންމެ އަސަރެއް ކުރި ކަމުގައި ވީނަމަވެސް އެޒިލް ހިނިތުންވެލަމުން މަރުހަބާ ކިއެވެ.\nޖޫސް ތަބައް ހިފައިގެން އައި އެލީން ގެ ގައިގައި މިލީނާ ޖެހިގަތީ ގަސްތުގައެވެ. އަތުން ތަބައް ދޫ ވުމާއި އެކު އިވިގެން ދިޔަ އަޑުފަށް ގަނޑުން އެޒިލް މެނަށް ބަލައިލެވުން އިރު އެލީން ތަޅައިގެން ގޮސްފައިވާ ބިއްލޫރި ކޮޅުތައް ނަގަނީއެވެ. ނުލަފާ ގޮތަކަށް ހީލައިގެން ހުރި މިލީނާ ފެނުމުން އެއީ އޭނާގެ ކަމެއްކަން އެޒިލް އަށް އިނގުނެވެ. މިލީނާ އަށް ބަލައިލުމަށް ފަހު އެޒިލް އަށް ބަލައިލެވުނީ ލިލިއަން އާއި ދިމާލަށެވެ.\n“އެލީ އޯކޭ ތަ؟” ދުރުގައި ބަލަން ނުހުރެ ޒެއިން ދުވެލާފައި ކަހަލަ ގޮތަކަށް ގޮސް އެލީން ކައިރިއަށް ހުއްޓެމުން ގުދުވެލިއެވެ. އެލީން ހަމަ އެކަނި ބޯ ޖަހައިލީއެވެ. މިލީނާ އަށް އެޒިލް ބަލައިލީ އިންޒާރުގެ ނަޒަރަކުންނެވެ.\n“މި ކުއްޖާ ކައިރީ ބުނެބަލަ ތަންކޮޅެއް ބަލައިލައިގެން އުޅެބަލާށޭ!! ކިރިޔާ މީހެއްގެ ގައިގަ ޖެހިލިޔަސް ރޫޅިގެން ފައިބަން ވެފަ ވިއްޔަ ހުންނަނީ” މިލީނާ ގެ ޖުމްލައިން ޒެއިން އަށް ބަލައިލެވުނީ ހިތްހަމަ ނުޖެހިފައެވެ.\n“މިލީނާ… ހަމަ މިހާރު އާދޭ އަހަރެންނާއި އެކު” އެންމެންގެ މޫނަށް ބަލައިލަމުން އެޒިލް ގެ ފަހަތުން މިލީނާ ހިނގައިގަތް މަންޒަރު ބަލަން ހުރި ލިލިއަންގެ ލޮލުގައި ކަރުނަ ވިދަންފެށިއެވެ. އެޒިލްގެ އަންހެނުންނަކީ މިހައި ގޮތްކުޑަ މީހެއްކަމަކަށް ލިލިއަން ހިއެއް ނުކުރެއެވެ.\nއެތަން ސާފު ކޮށްލަމުން އެލީން ފުޅިތޮށިތައް ޑަސްބިނަށް އަޅައިލިއެވެ.\n“އަހަރެންނަށް ވަގުތުކޮޅެއް ދީފާނަންތަ އެލީ؟” ޒެއިން އާދޭހާއި އެކު އަހައިލިއެވެ. ކުޑަ އިރުކޮޅަކު ވިސްނާލުމަށް ފަހުގައި އެލީން ބޯ ޖަހައިލަމުން އޭނާ އާއި އެކު އައުމަށް ބުންޏެވެ. އެލީން ގެ ކޮޓަރިއަށް އެލީންގެ ފަހަތުން ގޮސް ޒެއިން ވަދެ ދޮރު ލައްޕައިލިއެވެ.\n“އެލީ… ހަމަ ކުޑަ ކުޑަ މިސް އަންޑަސްޓޭންޑިންގް އެއްގެ ސަބަބުން މިވަރު އަރުވައިލަން ޖެހޭ ތަ؟” ހިތްހަމަ ނުޖެހިފައި ޒެއިން އަހައިލިއެވެ.\n“އަހަރެން ވަރެއް އަރުވައިފިން ތަ؟” އެލީން ނޭނގޭ ކަމަށް ހަދަމުން ވާހަކަ ދެއްކި ރާގުން ޒެއިންގެ ހިތްހަމަ ނުޖެހުން ވީ އިތުރެވެ. ދުރުގައި ނުހުރެ ދިޔަ ގޮތަށް ގޮސް އެލީންގެ އަތު މުލައްދަނޑީގައި ހިފަމުން ވާހަކަ ދެއްކިއެވެ.\n“އާނ.. އެކަމެއް ނޭނގޭ ތަ؟ އެލީން ހީ ކުރަނީތަ އަހަރެން ނަށް ވަރަށް ފަސޭހަވެގެން ކަމަށް ލިލިއަން އާ މެރީ ކުރަން މި އުޅެނީ؟” ޒެއިން ގެ އެ ރުޅި ފެނިފައި ނުވުމުން އެލީން ކުޑަކޮށް ޖެހިލުން ވާން ފެށިއެވެ.\n“ދޫކޮށްބަލަ އަތުން… ޒެއިން… ތަދުވެއޭ އެބަ..” އެލީން ގެ ލޮލަށް ކަރުނަ ޖަމާވީ އަތަށް ވީ ތަދަށް ވުރެ ހިތަށް ވީ ތަދުންނެވެ. ޒެއިން ކިޔައި އެއްޗިހީގައި އެއްވެސް ބުރަދަނެއް ނުވެއެވެ. ލިލިއަން އާއި ކައިވެނި ކުރަން ބޭނުން ނުވާ އިރު އޭނާ އަށް އެ ފެނުނީ ކޮން މަންޒަރެއް ހެއްޔެވެ؟\n“ޒެއިން ތިހާވަރަށް ޝޯ އޮފް ނުކުރިޔަސް ވެދާނެ… އަހަރެން ދެރަ ނުވާތީ އެއް ނޫނޭ މި އައީ ކީ.. ޒެއިން އާއި ލިލިއަން އެއްކޮށް ފެނުނީމަ އަހަރެންގެ ހިތަށް ވެސް ވަރަށް އަސަރު ކުރެއޭ.. ތިހާވަރުން އަހަރެން ދެކެ ލޯބިވާ ނަމަ ކީއްކުރަންތަ ލިލިއަން އާއި އެކު ތި އައީ؟” އައި ރުޅީގައި ޒެއިންގެ އަތް ނައްޓުވަމުން އެލީން ވަހަކަ ދެއްކީ ފުދޭވަރަކަށް ބާރަށެވެ. އެހައި މަޑުމައިތިރި ކުއްޖެއް އެގޮތަށް ވާހަކަ ދެއްކުމުން ޒެއިން އަށް އެލީން ދެރަވެފައި ހުރި މިންވަރު އިހްސާސް ވިއެވެ.\n“ތި ވާހަކަ ދައްކާށެއްނު މި އައީ.. ފުރަތަމަ އަހަރެން ނަށް ޗާންސެއް ދީބަލަ. އެލީން އެގޮތަށް އަހަރެންނަށް ނާންގާ އައިމަ އަހަރެން ހާދަ ހާސްވިއޭ.. އަހަރެންގެ ހިތުގައި އެލީން އަށް ޓަކައިވާ ލޯބި އެލީން އަށް އިހުސާސް ނުވިޔަސް އެކަމަށް ހެކިވާނެ ފަރާތެއް ވޭ” ޒެއިން ވެސް މަޑުން ވާހަކަ ދައްކާކަށް ނުވިސްނިއެވެ. އެލީން އަށް ވުރެންވެސް ބާރަށް ވާހަކަ ދެއްކި އިރު ހީވަނީ ދެމީހުން ވާދަވެރި މުބާރާތެއްގައި ބައިވެރި ވެގެން އުޅޭ ހެންނެވެ.\n“ދެން ތި ކިޔަން އުޅޭ އެއްޗެއް ކިޔާބަލަ” އެލީން ތަންކޮޅެއް މައިތިރި ކޮށް ބުނެލިއެވެ.\n“އަހަރެން ލިލިއަން ގޮވައިގެން މި އައީ އޭނާ އަށް ދައްކަންް ބޭނުން ވާ މީހެއް މިގޭގަ އުޅޭތީވެ.. އަހަރެންނާ ކައިވެނި ކުރަން އޭނަ އެދުނު އަސްލު ހަގީގީ ރީޒަން އެލީން އަށް ކިޔައިދޭން” ހަމަ ޖެހިލަމުން އެލީންގެ އަތުގައި ޒެއިން ހިފައިލަމުން ގޮސް އެތާ އިން ކްއީން ސައިޒް އެނދުގައި އިށީނެވެ.\n“މިގޭގަ ކާކު ތަ އުޅެނީ ޒެއިން އެ އަންހެން ކުއްޖާ އަށް ދައްކަން ބޭނުން ވާ؟” ހައިރާންވެފައި އިނދެ އެލީން ސުވާލުކޮށްލިއެވެ.\n“އެހަށް އެވާހަކަ ބާއްވަބަލަ.. އަހަރެން ލިލިއަން އާ ހަގް ކޮށްލިތަން ފެނުނީމަ އެލީ އެކަމުން ނެގީ ކޮން މާނައެއް؟” ޒެއިން ސީދާ އެލީންގެ ލޮލަށް ބަލަން އިނދެ ސުވާލު ކޮށްލިއެވެ.\n“އަހަ…އަހަރެން ނަށް ފެނުނީ އެކަނި އެ މަންޒަރެއް ނޫން.. ޔޫ ކިސްޑް ހާރ” އެލީން އިސް ޖަހައިލިއެވެ.\n“ގޯޑް.. އެލީ ހާދަ މޮޔައޭ ދޯ.. ފްރެންޑްލީ ކިސް އެއް ވެސް އެލީ އަކަށް ވަކި ކުރާކަށް ނޭނގޭ ތަ؟ ހަމަ އެހައިވެސް މޮޔަ ސިކުނޑި އެއްތަ މި ބޮލުގަ އިނީ؟” އެލީން ގެ ބޮލުގައި އިނގިލި ޖައްސައި ފިއްތައިލަމުން ޒެއިން ބުނެލި އެއްޗަކުން އެލީން އަށް ހީލެވުނީ ބޭއިހްތިޔާރުގައެވެ.\n“އިނގޭތަ… ލިލިއަން ބަނޑުބޮޑު” ޒެއިން އެ ބުނި ޖުމްލަ އެލީންގެ ކަންފަތަކަށް ޔަގީނެއް ނުކުރެވުނެވެ. ހައިރާން ވެފައި ޒެއިންގެ މޫނަށް ބަލަން އިނުމުން ދެވަނަ ފަހަރަށް ވެސް ޒެއިން ހަމަ އެހެން ބުނެލިއެވެ.\n“އެއީ އެ އަންހެން ކުއްޖާ އަހަރެން ގާތަށް ސަލާން ޖަހަން އައި ސަބަބު.. މިހެން ބުނީމަ އެލީ ހިތަށް އަރާ ފާނެ އަހަރެން ނުކުރާ ކަމެއް އަހަރެންގެ ބޮލުގަ އެޅުވީމަ އޭގެން ވާނީ ކޮން ފައިދާ އެއް ބާއޭ….. އަސްލު ލިލިއަން އަށް ވެސް ވެވުނީ ލޯބި… އެކަމުގެ ސަބަބުން މިސްޓޭކެއް ހެދުނީ.. އެކަމާ މިހާރު ލިލިއަން ރިގްރެޓް ކުރޭ.. އަހަރެން ލިލިއަން އަށް އެހީ ވާން ނިންމީ ލިލިއަން އަށް ޓަކައެއް ނޫން.. އެކަމަކު އިންސާނިއްޔަތު ކަމަށްޓަކައި.. އެ ކުއްޖާގެ ޕޭރެންޓްސް އަށް ވެދާނެ ގޮތަކާމެދު ވިސްނާފަ..” ޒެއިން ގެ ވާހަކަ އަޑު އަހަން އިން އެލީންގެ ހިތުގައި ރިއްސައިލިއެވެ.\n“އެކަމަކު ރިގްރެޓް ކުރާ ނަމަ ކީއްވެ އެކަން ސިއްރު ކޮށްގެން އެ އުޅެނީ؟ ތައުބާ ވީ ކަމަށް ވާނީ އެކަން ހާމަ ކޮށް އަދަބު ލިބިގަތީމަ އެއްނު” އެލީން ގެ ވާހަކައަށް ޒެއިން ބޯ ޖަހައިލިއެވެ.\n“ތިކަންވެސް ލިލިއަން ލައްވާ އަހަރެން ކުރުވާނަން.. އެކަމަކު އޭނަގެ ލޯބި އޭނަ އަށް ހޯދަދީފަ..” އެލީންގެ މޫނުގައި ފިރުމައިލަމުން ޒެއިން ބުންޏެވެ.\n“އެއީ ކާކު؟ އެވަރުގެ ލަނޑެއް ލިލިއަން އަށް ދިނީ ކާކު؟” އެލީން އަހައިލިއެވެ.\n“އެ..އެމީހަކީ… އެއީ އެލީގެ ބޭބެ.. އެޒިލް.. އެޒިލް އަކަށް ނޭނގެ ލިލިއަން ޕްރެގް ކަމެއް.. އެހެން ވީމަ ޕްލީސް، ޑޯންޓް ފްރީކް އައުޓް” ޒެއިން ގެ ޖުމްލައިން އެލީން އަށް ކުއްލިއަކަށް ތެދުވެވުނެވެ. އެޒިލް އެފަދަ ކަމެއް ކޮށްފަ ލިލިއަން ދޫކޮށްލީ ހެއްޔެވެ؟ އެޒިލް ހަމަ އެހެން ހަދާފާނެހެއްޔެވެ؟ ކުޑަމިނުން ލިލިއަން އިން ހާލަތު ޔަގީން ކުރި ނަމައެވެ.\n“އަހަރެން.. ޒެން.. ބޭބެ..ބޭބެ ހަމަ އެ މިލީނާ އަށް ޓްރަސްޓް ކޮށްފަ ލިލިއަން ދޫ ކޮށްލީ ތަ؟” މޮޔައެއް ފަދައިން އެލީން ވާހަކަ ދެއްކިއެވެ.\n“އެލީ.. ކާމް ޑައުން.. އަހަރެން މި ބުނީނު އެޒިލް އަކަށް އެކަމެއް ނޭނގެ އޭ.. އިނގުން ނަމަ އޭނަ އެހެނެއް ނުހެދީސް ކަން ޔަގީން.. ލިލިއަން ވެސް އެޒިލް ކުއްވެރިއެއް ނުކުރެ.. ސޯ ޕްލީޒް، އެލީ އަހަރުމެން ދެން ހިނގާ އެދެމީހުން ގުޅުވަން.. އޭރުން ހުރިހައި ކަމެއްވެސް ދާނީ ރަނގަޅަށް.” އެލީންގެ ކޮނޑުގައި ހިފައިލަމުން ޒެއިން އެދުނެވެ.\n” މިލީނާގެ ބަނޑުގަ އޮތީ ބޭބެގެ ދަރިއެއް ނޫން.. އަހަރެންނަށް ހަމަ ޔަގީން” އެލީން އެހެން ބުނުމަށް ފަހުގައި މިއަދު މިލީނާ ގެ ކޮޓަރި އަށް ވައިން އިރު އިވުނު ވާހަކަ ތައް ޒެއިން އާއި ހިއްސާ ކުރިއެވެ.\n“ދެޓްސް ގްރޭޓް.. އެކަމު އަހަރުމެން އަތަކު ނެތް ޕްރޫފެއް.. ” ޒެއިން ދެކޮޅަށް ހިނގަންފެށިއެވެ.\n“މިހާރު އެކަމާ ހާސްވާކަށް ނުޖެހޭނެ.. ޑީއެންއޭ ޑެސްޓް ކުރީމަ އެކަން ޔަގީން ކުރެވޭނެ.. ބޭނުން ވާނީ މިލީނާ ގެ އާ ބޭބެ ގެ ސާމްޕަލް އެއް.. އިސްތަށި..” އެލީން ގެ ހިޔާލު ކަމު ގޮސްގެން ޒެއިން ގެ ތުންފަތްމައްޗަށް ކާމިޔާބުގެ ހިނިތުންވުމެއް ވެރިވިއެވެ.\n“އެލީ ޔޫ އާ އަ ޖީނިއަސް..ހެހެ..” އެލީންގެ ގައިގައި ބައްދައިލަމުން ޒެއިން އުފާވެލާފައި ބުންޏެވެ.\n“ލެޓްސް ގޯ.. އަހަރެން މި އައީ އެލީ ބަލާ.. މީރާން އަށް އިނގިއްޖެ އެލީ މިގޭގަ ހުރި ކަން” ޒެއިން ގެ ޖުމްލައިން އެލީންގެ މޫނުމަތި ބަނަވެގެން ދިޔައެވެ.\n“މިގޭގަ އަހަރެން ހުރި ވާހަކަ ކީހިނެތް ދޮންބެއަށް އިނގުނީ…. ވެއިޓް، ޒެން އަށް ކިހިނެތް އިނގުނީ އަހަރެން…” އެލީން ދެބުމަ ގޮށްޖަހައިލަމުން އަހައިލިއެވެ.\n“ރުޅި ނާންނައްޗޭ އެލީ.. ބަޓް.. އިވީ ގެ ފަރާތުން އެޒިލް ގެ ނަން އިނގުނީ.. އެހެންވެ އަހަރެން މީރާން އަށް ގުޅީ.. އަދި ހުރިހައި ވާހަކައެއް ވެސް ކިޔައިދިނީ.. މީރާން ހުރީ ވަރަށް ހިތްހަމަ ނުޖެހިފަ.. ބުނީ އެލީ ގޮވައިގެން އަންނާށޭ.. އެހެންވެ އެލީ ބަލާ އައި އިރު ލިލިއަން ގޮވައިގެން އައީ އޭނަގެ ބީއެފް އަށް ވެސް ކިޔަނީ އެޒިލް ވީމަ މިގޭގަ އުޅެނީ އެ އެޒިލްތޯ ޔަގީން ކުރަން.. މިހާރު ޔަގީން ވެއްޖެ.. ދެން ހިނގާ ދާން” އެލީންގެ އަތުގައި ހިފަމުން އަނެއްކާ ވެސް ޒެއިން ހިނގައިގަތުމުން އެލީން އެ އަތް ފޮޅުވައިލިއެވެ.\n“ދޮންބެ އަށް ނޭނގޭ ގޮތަށް ދުވަސްކޮޅަކު އަހަރެން މިގޭގަ ހުރިޔަދީ ޒެން.. އެހެން ނޫނީ ކިހިނެއް ޕްލޭން ކާމިޔާބު ކުރާނީ؟” އެލީން ހަނދާން ކޮށްލަދިނެވެ. ތެދެކެވެ. މިލީނާ އާއި އެޒިލްގެ ސާމްޕަލް އެއް ބޭނުން ނަމަ ކޮންމެވެސް މީހަކު އެކަން ކުރަން އެބަ މަޑުކުރަންޖެހެއެވެ.\n“އެކަމު މީރާން ބުނީ އެލީ ނައިސްފިއްޔާ މީރާން އަކީ ދޮންބެ ކަން ހަނދާން ނައްތައިލަން” ޒެއިން ގެ ޖުމްލައިން އެލީން ދެރަވިއެވެ. މީރާން އެޒިލް ދެކެ ހަމަ އެހައި ރުޅި އާދޭ ހެއްޔެވެ؟ ނަމަވެސް ޒެއިން އާއި އޭނާ އަށް ކާމިޔާބު ވާން އޮތީ ލިލިއަން އަށް އެހީ ވެދީގެން އޭނާ އާއި އެޒިލް ގުޅުވައިގެނެވެ.\n“ޒެން އަހަރުމެންގެ ލޯތްބައްޓަކައި ދޮންބެ އަށް ސިއްރު ކޮށްދީ.. އިރާދަކުރެއްވިއްޔާ ދެދުވަސްތެރޭ ސާމްޕަލް ހޯދާނަން.. އެކަން ނިމުނީމަ އަހަރެން ޒެން އާ އެކީ ދާނަން.. ޕްރޮމިސް މީ” އެލީ ޒެއިންގެ މޫނުގައި ދެއަތުން ހިފައިލަމުން އެލޮލަށް ބަލަން ހުރެ އެދުނެވެ.\n“އައި ޕްރޮމިސް…” ޒެއިން އެލީން އެ އަތުތެރެ އަށް ގެންނަމުން ވައުދުވިއެވެ.\nމިލީނާ އާ ދިމާލަށް އެޒިލް ވަރަށް އެއްޗިހި ކިއުމަށް ފަހުގައި ކޮޓަރިން ނުކުމެ ދޮރު ޖެހީ ފުދޭވަރަކަށް ބާރަށެވެ. އެ ހުރިހައި އެއްޗެއް އަޑު އަހަން ހުރި ސިޓިންގް ރޫމް ގައި ހުރި ލިލިއަން ސިހިގެން ދިޔައީ އެޒިލް އައިސް ކުރިމައްޗަށް ހުއްޓުމުންނެވެ. ދެމީހުންގެ ހަތަރުކަޅި ބައްދަލުވީ ހިނދު ލިލިއަން އަށްވެސް އެޒިލްގެ ފުން ދެލޮލަށް ބަލަން ހުރެވުނީއެވެ. އެލޮލުގައި ވަނީ ވޭނެވެ. އެވޭނާއި އެކު ވެގެން ވަނީ ލިލިއަން ދެކެ ވާ ލޯތްބެވެ. އިރުކޮޅަކު އެހެން ހުރުމަށް ފަހު އިސް އޮބައިލަމުން އެޒިލް ހިނގައިގަތީ ލިލިއަން އާއި ދުރަށް ދިއުމަށެވެ. ނަމަވެސް އެކަމަށް ހުރަސް އެޅީ ލިލިއަން އެވެ.\n“ޒިލް… އައި އެމް ސޮރީ..” ލިލިއަން ބުނެލިއެވެ.\n“ކޮންކަމަކަށް ތަ؟” އިސްޖަހައިގެން ހުރިގޮތަށް ހުރެ އެޒިލް އަހައިލިއެވެ.\n“އަހަރެން ޒެއިން އާ މެރީ ކުރަނީ މަޖުބޫރު ވެގެން” ލިލިއަން ހިތްވަރުކޮށްލަމުން ބުންޏެވެ.\n“އެކަމާތަ ތި މާފަށް އެދެނީ؟ އަހަރެން ވަރަށް އުފާވޭ ލިލިއަން އަށް ރަނގަޅު ފިރިޔަކު ލިބެން އުޅޭތީ.. ޑޯންޓް ބީ ސޮރީ.. އެކަހަލަ ރަނގަޅު މީހެއް ލިލީ އާ ގުޅެނީ.. އައި ޑޯންޓް ޑިޒާވް ޔޫ..” ލިލިއަންގެ މޫނުގައި މަޑުމަޑުން އެޒިލް ފިރުމައިލިއެވެ. އޭރު ލިލިއަންގެ ލޯ ކަރުނުން ފުރެމުން ދިޔައެވެ. އެހައި ބޮޑު ކަމެއް އެޒިލް އަށް ސިއްރު ކުރިކަން އިނގުމުން އެޒިލް އޭނާ އަށް މާފު ކުރާނެ ބާއެވެ.\n“އައި ޑޯންޓް ޑިޒާވް ޒެއިން އީދާރ.. އަހަރެން ލޯބިވަނީ އެޒިލް ދެކެ.. އަހަރެން ބޭނުންން ވަނީ ވެސް…..” ލިލިއަންގެ ޖުމްލަ ހުއްޓުވީ އެޒިލް އެވެ.\n“ޝްޝްޝް… އަހަރެން ނަކަށް ތި ބަސްތައް އަޑު އަހާކަށް ފަސޭހައެއް ނޫން.. އަހަރުމެން ދެމީހުނަށް ވެސް މަޖުބޫރު.. އެހެން ވީމަ ލެޓްސް އެކްސެޕްޓް އިޓް.. އެހެން ނޫނީ ހަމަ މި ވަގުތު ވެސް އަހަރެންނަށް އަމިއްލަ ނަފްސުގެ ކޮންޓްރޯލް ލިލިއަންއާ ހަވާލު ކުރެވިދާނެ” އެޒިލް މަޑުމަޑުން އެހެން ބުނެލީ ލިލިއަންގެ ގެ ކަރުނަތައް ފޮހެދެމުންނެވެ،\n“އެކަމު ޒިލް.. މިލީނާ.. ޝީ ޑޯންޓް ޑިޒާވް ޔޫ.. މިއަދު ޒެއިން ނެތް ނަމަ އަހަރެންގެ މި ދޫ ހިމޭނުންނެއް ނޯތީސް.. މިހެން ބުނަން ބޭނުން ނުވިޔަސް.. އައި ހޭޓް ހާ.. ” ހުއްޓަ ހުއްޓަމުން ލިލިއަން ވާހަކަދެއްކިއެވެ. އޭނާ ހުރީ އެޒިލްގެ އަތުގެ ހިމާޔަތަށް ވަރަށް ބޭނުން ވެފައެވެ. ނަމަވެސް އެކަން އެހެން ވާކަށް ނެތެވެ. ދެމީހުނަށް ވެސް މަޖުބޫރެވެ.\nސޯފާ މަތީ ބާއްވާލެވިފައި އޮތް ލިލިއަން ގެ އަތް ދަބަސް ތެރެއިން ފޯނު ރިންގު ވާ އަޑު އިވެން ފެށިއެވެ. އެހެން ކަމުން ލޯ ފުހެލަމުން ސޯފާ އާއި ދިމާލަށް ލިލިއަން ހިނގައިގަތެވެ. ގުދެވަލާފައި ދަބަސް ނަގަމުން ފޯނު ނެގި އިރު ގުޅަނީ މާރިއާއެވެ. މިވަގުތު މާރިއާ އަނެއްކާ އެ ގުޅަނީ ކޮން ކަމަކު ބާއެވެ؟\n“ހެލޯ އާންޓީ؟” ލިލިއަން ފޯނު ނަގައި ކަންފަތުގައި ޖަހައިލަމުން ވާހަކަ ދެއްކިއެވެ.\n“ދަރިފުޅާ ލިލީ.. ލިލީ.. ޒަ.. ޒަހީން…” މާރިއާ ރޮމުން ޒަހީންގެ ނަން ބުނުމުން ލިލިއަން ގެ މެއަށް ފިނިވެގެން ދިޔައެވެ.\n“ބައްޕަ އަށް ކިހިނެތް ވީތަ އާންޓީ؟ ކޮބާ މަންމަ” ލިލިއަން އަށް ބާރު ބާރަށް އަހައިލެވުނެވެ. ލިލިއަން އާ ތަންކޮޅެއް ދުރުގައި ހުރި އެޒިލް އަށް ވެސް ކަމެއް ގޯސް ވެއްޖެހެން ހީވުމުން ލިލިއަން އާ ގާތަށް ޖެހިލިއެވެ.\n“ޒަހީން ނިޔާ ވެއްޖެ.. މަންމަ.. އެ..އެބެން.. ޒެއިން ގޮވައިގެން އަވަ….” މާރިއާގެ ޖުމްލަ ނިމުމުގެ ކުރިން ލިލިއަން އަތުން ފޯނު ދޫވުމާއި އެކު ކައިރީގައި ހުރި އެޒިލްގެ އަތުތެރެއަށް ވެއްޓިއްޖެއެވެ. ލިލިއަން އަށް ވީގޮތް ފެނި އެޒިލް ހާސްވިއެވެ. އަޑަށް ލެވުނުހާ ބާރެއް ލަމުން އެލީން އަށް ގޮވައިލިއެވެ.\nHaadha dhuvahe koffa.\nSorry guys for late update.. mifaharu hama nuhurevigen mi ooredoo package eh nagain up kohlly . ehn v ma package husvandhen upload kohdheynan, insha allah.. Thank you all for waiting ingey.. I really appreciate your support… Next part ves v avahah kiyaalan libeyne.. insha allah..And one again sorry and thank you for understanding.. love u alllll ??????\nV inthizaaru kurevijje mi vaahaka ah… V reethi..\nThankolheh dhigukoh geness dheeba Shooty☺\nWaiting for next part ??\nWow… Thankyou shooty. Dhuvas thakakahfahu story kiyaalan libunyma v ufaavejje. But thankolheh kuree…\nAharen v hithaamakohfin shooty gehlligen vv reethi\nShooty ulhenee konthaaku hulhumale ga ulhenyaa ma dhee faanan WiFi kolhe\nV reethi shooty you re the best vvvvvvvvvvv reethi\nV rythi mi bai vx v inthixaaru vz kurevihje mi vaahaka ah\nummeedhukuran vrh avahah dhn inbaivz libeyne kamah kiyaalan..v v nice mi part vz…dail up kohdhehchey???\nVahaka up kureyy haradhu kohdheynan thikolhun beynumiya v reethi mi partves\nits k i understand…\nVVVVV reethi mi baivas …\nYah!! finally shooty is back!!Eagerly waiting for the next part..\nAnd thank you soooo much for uploading this part..\noh god.. finally shooty.. varah wait kuri story eh meii.. evves kujjakah ingeytha loabeega hayyaruvefa2 story ah vy gotheh ??\nNeynge v gotheh.. V dheravey v gotheh neyngeythy adhi huhtifa inyves v rythi hisaabakun..\nflower hodha ey run thikan vaanee gahehgga indhedhaane hama gaimuves mi gey gahaku neh\nMi bai vvv reethi… Waiting4the next part… N next part dhigukoh gennas dhehchey….\nwere’s the next part??\npackage husveetha? shoooty number dheeba package alhaidheyn. vaahaka next part kiyaa hithun kei madhuvani. shootyy dhn thivarun vaahaka nuliyebaa.. 🙁 🙁 🙁\nshooty kihineh thihadhani …. eh part up kohfa masdhuvas fahn aneh part…. ehn ve buneveni mahah dhashey vahaka nuliye\nHaadha lahunney up kuranee.\nShoooty kyvetha kuryga up kuraagothah up nukurany??? ?Now you are like other writers..,,, ?\nNext part plx\nEy kudhinney… Ketherivey… Shooty bunyeynu eyna ge haal… So just shut up and support kurey…\nKobaa tha story???\nDhan v foohi eh part genes dheefiyya anehpart aneh garunuga..dhan evarun story nuliyaanama….\nFoohi vanya vaahaka nukiyaanee OK… thivatharah faadukiyanyaa emmenves Foohi vaane. … no offense just an advice\nvaahaka kiyaahithun hureveneekynoon pls pls next episode up kohla dheebaa…. ummeedhu kuran tonight ga up kohla dheyne kama\nKobaatha aneh part.. Comment thakah ryply kuraanama dho\nVaahaka liyun huttaalaa nuliye veynama\nAlhey mivaahaka ves huhtifa huri ehn vaahaka thakah v gothah vefatha miothy….\nKoba next part waiting\nadhu rulhi ayas hama feyku bahanaa shooty dhahkany ehn hadhaa meehunge storys thah liyun huhtuvahveee.. hus dhogu hadhaafa reason dhahkaane kameh thedhah buneema veenu dhen…\nShooty.. Plx next part avas kohlache\n??? when are u gonna up next part ???\nShoooootyyyy…alhe kobaatha storyyy….ehn vaahaka gothah mi vx stop vy dhwww\nAlhe haadha dhuvagekay vanee. Kobaatha next part please avaskoh ap kohdheeba. Abadhu thihen nuhadha bala\nnuliye venyaaa keeehkurantha fuhpaafa vaahaka liyan fashany… dhen dhuvahakuves shooty liyaa vaahakaeh nukiyaanah\nShooty thihen nahadhaa miee v rythi vaahakeh.. Migothah huhtifa vejje v baivaru vaahaka kuryga shooty mivaahaka up kurihen up kuran fashaabala plx.. We will always support you… Plx plx….. Ehn noony comment thakah ryply kohbala…\nalhey mivaahka dhnn hama up nukurany tha? Shooty where are You???????\nReaders are witing for your story.. ehn nuny readers ah bunedheyn v nun mi story dhnn up kurannyaa vx nukuraanyaa vx.. let us know shooty\nAslu shootyge vaahaka kiyanfeshy v kiyaahithun. N I just love ur stories ..Kuryga heevi daily up nukurevunas at least story ninmaalaane kamah..but u are alsoafake writer…esfiya in story ninmaa nulevey writer’s ah furusathu hanikuran feney…\nSilly thibuny hama rangalhah.. Vaahaka up kuran faruvaa kuda kuraa myhunnah konmes gotheh hadhan vejje\nKobaa tha vaahaka…. Avahah up kohdheebala…\n..ހާދައޭ ބޭނުމީ ކަލާ.. ( ނުވަވަނަ ބައި )\nލޯބި November 30, 2015\nއައިރާ…..(2ވަނަ ބައި)\nލޯބި April 30, 2019\nބުނާށޭ ލޯބި ނުވަނީހޭ…11\nލޯބި March 7, 2019\nފެންނާތީ ޔާރާގެ މޫނު (7)\nލޯބި April 2, 2016


ރާއްޖެއަކީ އިޤްޠިޞާދީ ދަތިތައް ކުރިމަތިވެފައިވާ ޤައުމެއް ނަމަވެސް ކޮރޯނާ ވައިރަސް އާއި ގުޅިގެން ވަރަށް ގިނަ ބައަކަށް ސަރުކާރުން އެހީތެރިވެފައިވާ ކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވިދާޅުވެއްޖެއެވެ.\nމި ބަލި މާލޭގައި ފެތުރެން ފެށިފަހުން، މިއަދުގެ މިހާތަނަށް 1186 މީހަކަށް މި ބަލި ޖެހިފައިވާކަން ކަށަވަރުވެއްޖެ. އެއީ 420 ދިވެހިންނާއި 766 ބިދޭސީން. އަދި އޭގެ ތެރެއިން މިހާތަނަށް 91 މީހަކަށްވަނީ މާތްﷲގެ ހެޔޮ ރަޙްމަތްފުޅުން ޝިފާ ލިބި، ބަލިން ފަސޭހަވެފައި. އަދި މި ބަލީގައި ދުނިޔެ ދޫކުރެއްވި4ބޭފުޅުންނަށް ހެޔޮ ރަޙްމަތް ލެއްވުން އެދި ދުޢާ ކުރަން.\nމާލެ ތެރޭގައި މި ބަލި ފެތުރެން ފެށި ދުވަސްވަރު، ބައްޔަށް ޕޮޒިޓިވްވާ ކޮންމެ މީހެއްގެ ކޮންޓެކްޓުންގެ ގޮތުގައި އެވްރެޖްކޮށް 36 މީހުން ފާހަގަ ކުރެވެނު. ނަމަވެސް މިހާރު މި ބައްޔަށް ޕޮޒިޓިވްވާ ކޮންމެ ދިވެއްސެއްގެ ކޮންޓެކްޓުންގެ ގޮތުގައި އެވްރެޖް ގޮތެއްގައި ފާހަގަކުރެވެނީ7މީހުން\nފުރަބަންދުގެ ސަބަބުން މާލޭގައި ބަންދުވެފައި ތިބި މީހުންގެ ތެރެއިން، ކޮންމެހެން ރަށަށް ދާންޖެހޭ ކަމަށް ފާހަގަކުރެވެނު 1800 މީހުންގެ ތެރެއިން 1078 މީހަކު ރަށްރަށަށް ގެންދިއުމަށްޓަކައި ކަރަންޓީނަށް ފޮނުވިއްޖެ. އަދި ބާކީ ތިބި މީހުން، މިމަހު 24ގެ ނިޔަލަށް ކަރަންޓީނަށް ފޮނުވޭނެ. އަދި އިއްޔެގެ ނިޔަލަށް 3016 މީހަކު މާލެ އައުމަށް ހުއްދަ ދެވިއްޖެ.\nމާލެއިން ރަށްރަށަށް ދާ މީހުން، ވަކި މުއްދަތަކަށް ކަރަންޓީނުގައި ބައިތިއްބަން މިޖެހެނީ، ރަށްރަށުގައި މިބަލި ފެތުރުމުގެ ފުރުޞަތު ހަނިކުރުމަށް. މާލޭގައި މި ބަލި ފެތުރިފައިވާތީ، މާލެއިން ރަށްރަށަށްދާ މީހުން، އެމީހެއްގެ ރަށުގައި ކަރަންޓީނު ކުރުމަކީ ރައްކާތެރި ކަމެއް ނޫން. އެއީ، އެ ރަށްރަށުންވެސް ބޭނުންވާ ގޮތެއް ނޫން.\nއަޅުގަނޑުމެންނަށް ކުރެވޭ ކިތަންމެ ކުޑަ ކަމެއްގެ ސަބަބުން ވިޔަސް، އެއްވެސް ރަށެއްގައި މި ބަލި ފެތުރެން ފަށައިފިނަމަ، އެ ރަށެއްގައި މި ބައްޔާ ދެކޮޅަށް ކުރަންޖެހޭ މަސައްކަތް މާ ބުރަވާނެ. އެރަށެއްގައި އަޅަންޖެހޭ ފިޔަވަޅުތަކުގެ ސަބަބުން، އެ ރަށެއްގެ ރައްޔިތުންނަށް، މާގިނަ އުނދަގޫތަކާ ކުރިމަތިލާން ޖެހޭނެ.\nއަޅުގަނޑު ޤަބޫލުކުރާ ގޮތުގައި، ރައްޔިތުންނަށް ދަތިވާ މިފަދަ ކޮންމެ ވަގުތެއްގައި އެހީތެރިވުމަކީ، ސަރުކާރުގެ އެންމެ އިސް ވާޖިބު. ދައުލަތުގެ ކެރި ފޯރުންތެރިކަން ހުރި މިންވަރަކުން، މާތްﷲގެ ވާގިފުޅާއެކު، އަޅުގަނޑުމެންނަށް ވީ އެންމެ ރަނގަޅަކަށް މިކަމުގައި އެހީތެރިވެދޭނަން.\nވިޔަފާރިތަކަށާއި އެކި ކަންކަމަށް، އަމިއްލަ މީހުން ބޭންކުތަކުން ނަގާފައިވާ ލޯނުތައް އަނބުރާ ދެއްކުން6މަސްދުވަހަށް ފަސްކުރުމުގެ ޕްރޮގްރާމްގައި، އެޗް.ޑީ.އެފް.ސީ. އާއި އެމް.އެފް.އެލް.ސީ އަދި އެސްޑީ.އެފް.ސީ އާއި ރާއްޖޭގައި ހިންގާ 8 ބޭންކު މިހާރު ވަނީ ބައިވެރިވެފައި. މި ދެންނެވި ތަންތަނުން ނަގާފައިވާ ލޯނުތަކުގެ ތެރެއިން މިހާތަނަށް 15000 އަށްވުރެ ގިނަ ލޯނުގެ މުއްދަތު ވަނީ ފަސްކޮށްދީފައި. އޭގެ ތެރެއިން 83 އިންސައްތަ ލޯނަކީ، އާދެ، 13199 ލޯނަކީ ބީ.އެމް.އެލް އިން ދޫކޮށްފައިވާ ލޯނުތައް.\nބީ.އެމް.އެލް މެދުވެރިކޮށް ސަރުކާރުން ދޫކުރާ ލޯނު ހޯދުމަށް ރިޒޯޓުތަކާއި އަމިއްލަ ވިޔަފާރިތަކުން ލިބިފައިވާ ހުށަހެޅުންތަކުގެ ތެރެއިން 157 ހުށަހެޅުމަކަށް ލޯނު ދޫކުރަން ނިންމައި، އޭގެތެރެއިން 98 ވިޔަފާރިއަކަށް މިހާރު ވަނީ ލޯނު ދޫކޮށްފައި.\nކުދި ވިޔަފާރިތަކަށާއި އަމިއްލަ މަސައްކަތް ކުރާ މީހުންނަށް، އެސް.ޑީ.އެފް.ސީ މެދުވެރިކޮށް ސަރުކާރުން ދޫކުރާ ލޯނު ހޯދުމަށް ލިބުނު ހުށަހެޅުންތަކުގެ ތެރެއިން، 396 ވިޔަފާރިއަކަށާއި އަމިއްލަ މަސައްކަތްކުރާ 134 މީހަކަށް، (ޖުމްލަ 530 ފަރާތަކަށް) ލޯނު ދޫކުރުމުގެ މަސައްކަތް މިހާރު ކުރިއަށް އެބަދޭ.


MP Saud Hussަin hayyaru koffi!\nރާއްޖެ - މެންބަރުން ހައްޔަރުކުރުން\nވިލިނގިލި ދާއިރާގެ މެންބަރު ސައުދު ހުސެއިން ހައްޔަރުކޮށްފި\nސައުދު މިއަދު ފުލުހަށް ހާޒިރުވީ ހޯދަން އިއުލާނު ކުރީ ކޮން މައްސަލައެއްގައި ތޯ ބެއްލެވުމަށް\nއޭނާ ހައްޔަރު ކުރީ، އަމިއްލައަށް ފުލުހަށް ހާޒިރުވެވަޑައިގެން ހުންނަވަނިކޮށް\nނުބައި ކޯޓު އަމުރެއްގެދަށުން ކުރިންވެސް ސައުދު ހައްޔަރުކޮށްފައިވޭ\nކ. މާލެ 28 ޖުލައި 2017 | ހުކުރު 16:17 2,506\nވިލިނގިލި ދާއިރާގެ މެންބަރު ސައުދު ހުސެއިން ފުލުހުންގެ އިދާރާއަށް ހާޒިރު ވަނީ -\nރައްޔިތުންގެ މަޖިލީހުގެ ވިލިނގިލި ދާއިރާގެ މެންބަރު ސައުދު ހުސެއިން ހައްޔަރުކޮށްފިއެވެ.\nސައުދު ހައްޔަރުކޮށްފައި މި ވަނީ ފުލުހުން ބަލަމުންދާ މައްސަލަ އަކާއި ގުޅިގެން، އެބޭފުޅާ ހޯދުމަށް ފޮޓޯއާއި އެކު އިޢުލާނުކުރިތާ 24 ގަޑިއިރުވެސް ނުވަނީހެވެ.\nސައުދު ވަނީ ހުކުރު ދުވަހުގެ ހަވީރުގެ ވަގުތެއްގައި، ފުލުހުން އެބޭފުޅާ ހޯދުމަށް އިޢުލާނު ކުރި ސަބަބު އޮޅުންފިލުވުމަށް ފުލުހުންގެ އިދާރާއަށް އަމިއްލައަށް ހާޒިރުވެވަޑައިގެންފައެވެ.\nމަޢުލޫމާތު ލިބިފައިވާ ގޮތުގައި އެބޭފުޅާ ހައްޔަރު ކުރީ، އަމިއްލައަށް ފުލުހަށް ހާޒިރުވެވަޑައިގަތުމުންނެވެ.\nސައުދު ހޯދުމަށް ފުލުހުން ނެރުނު ބަޔާނުގައި ބުނެފައިވަނީ ފުލުހުން ތަހުގީގު ކުރަމުންދާ މައްސަލައަކާއި ގުޅިގެން ގއ. ވިލިނގިލި އަޅިވިލާގެ އުމުރުން 36 އަހަރުގެ ސައުދު ހުސައިން ހޯދަމުންދާ ކަމަށެވެ. ސައުދު ހުސައިންގެ އެއްވެސް މައުލޫމާތެއް ލިބިފައިވާ ނަމަ ފުލުހުންގެ ސީރިއަސް އެންޑް އޮގަނައިޒު ކްރައިމް ޑިޕާޓްމެންޓަށް ގުޅައި، އެ މައުލޫމާތު ހިއްސާކުރުމަށް އެދޭކަމަށެވެ.\nސައުދު ހޯދުމަށް ފުލުހުން އިޢުލާނުކުރުމާއި ގުޅިގެން އޭނާ ކުރެއްވި ޓުވީޓެއްގައި ވިދާޅުވެފަިއވަނީ، ފުލުހުންގެ ޒިންމާދާރުކަން ވަރަށް ކުޑަ ކަމަށެވެ. އަދި ގެއްލުވާލަން އުޅުނު ނަމަވެސް ނުގެއްލޭނެ ކަމަށާއި، ނުވެސް ފިއްލަވާނެކަމަށް ސައުދު ވިދާޅުވެފައިވެއެވެ. އެއާއެކު އަމުރު ރަނގަޅުތޯ ސައުދު ވަނީ ސުވާލުކުރައްވާފައެވެ.\nހުކުރު ދުވަހު ފުލުހުންގެ އިދާރާއަށް ހާޒިރުވެވަޑައިގަތުމުން އެބޭފުޅާ ހައްޔަރުކުރި އިރު، މިދިޔަ އަންގާރަ ދުވަހު ރޭ ވެސް ސައުދު ހައްޔަރުކުރިއެވެ. އެހެން ނަމަވެސް ކޯޓުއަމުރުގައި ހުރި މައްސަލަތަކަކާއި ގުޅިގެން އޭނާ ވަނީ ފަހުން ދޫކޮށްލާފައެވެ.\nއޭނާ އެފަހަރު ހައްޔަރުކޮށްފައިވަނީ ރައްޔިތުންގެ މަޖިލީހުގެ މެންބަރުން ނޫން ކަމަށް ރައްޔިތުންގެ މަޖިލީޙުން ކަނޑައަޅާފައިވަނިކޮށް، ފުލުހުންގެ ސަފުތައް ފަޅާލައި ރައްޔިތުންގެ މަޖިލީހުގެ އިދާރާއަށް ވަދެފައިވާކަމުގެ ތުހުމަތުގައެވެ. އެހެން ނަަމަވެސް އަމުރުގައި ހައްޔަރުކުރުމަށް ބޭނުންވާ ސަބަބުގެ ގޮތުގައި ހިމަނާފައިވާ ބައިގައި ވަނީ މުހައްމަދު އަމީތު އަހްމަދު މަނިކުގެ ނަމެވެ.\nމީގެ އިތުރުން ހޯމަ ދުވަހު ތުލުސްދޫ ދާއިރާގެ މެންބަރު މުހައްމަދު ވަހީދު އިބްރާހިމް ފުލުހުންގެ ބެލުމުގެ ދަށަށް ގެންގޮސްފައިވާއިރު އަންގާރަ ދުވަހު އޭނާގެ ބަންދަށް ކްރިމިނަލް ކޯޓުން ވަނީ 15 ދުވަސް ޖަހައިދީފައެވެ.\nސައުދު، އަމީތު އަދި ވަހީދުގެ ގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުންނާއި މަޖިލީހުން ކަނޑައަޅާފައިވާއިރު، ގޮނޑި ގެއްލުނު މައްސަލައިގައި ސުޕްރީމް ކޯޓުން އަދި ވަކި ގޮތެއް ނިންމާފައެއް ނުވެއެވެ. އެ މައްސަލަ އެ މެމްބަރުން ވަނީ ދިވެހިރާއްޖޭގެ ސުޕްރީމް ކޯޓަށްވެސް ހުށައަޅުއްވަފަ އެވެ. އަދި އެ މައްސަލާގެ ޝަރީއަތްތައް ވަރަށް އަވަހަށް ފަށާނެކަންވެސް އެ ކޯޓުން އެ މެމްބަރުންނަށް އަންގާފައިވެއެވެ.


Kuriyah othee moosun goas hafthaa eh; Kanduthah gadhavaane! | Mihaaru\nކުރިއަށް އޮތީ މޫސުން ގޯސް ހަފުތާއެއް؛ ކަނޑުތައް ގަދަވާނެ!\nކަނޑުގަދަ ދުވަހެއްގައި ބަޔަކު ދަތުރުކުރަނީ: ކުރިއަށް އޮތް ހަފުތާގައި މޫސުން ގޯސްވާނެ ކަމަށް ލަފާކުރޭ -- ފޮޓޯ: ފަޔާޒް މޫސާ | މިހާރު\n14 މެއި 2022 - 11:33\nކުރިއަށް އޮތް ހަފުތާގައި ރާއްޖޭގެ އެކި ހިސާބުތަކަށް މޫސުން ގޯސްވާނެ ކަމަށް މޫސުމާ ބެހޭ އިދާރާ (މެޓް) އިން ލަފާކޮށްފި އެވެ.\nމެޓް އޮފީހުގެ އޮފިޝަލަކު "މިހާރު" އަށް ވިދާޅުވީ މިއަދު ރާއްޖޭގެ އުތުރާއި މެދުތެރެއަށް މޫސުން ގޯސްވާނެ ކަމަށް ލަފާކުރެވޭ ކަމަށެވެ. އެހެންވެ، ރާއްޖޭގެ އުތުރަށް ހުދު ސަމާލު އަދި މެދު ތެރެއަށް ރީނދޫ ސަމާލު ނެރެފައިވާ ކަމަށެވެ.\nއުތުރާއި މެދުތެރޭގެ އެކި ހިސާބުތަކަށް ވިއްސާރަކުރުމާ އެކު ގުގުރާނެ ކަމަށާއި އަދި ބައެއް ރަށްތަކަށް ބޯކޮށް ވާރޭވެހުން އެކަށީގެންވާ ކަމަށެވެ. އެހެން ނަމަވެސް، ދެކުނުގެ އަތޮޅުތަކަށް އާންމު ގޮތެއްގައި މޫސުން ރަނގަޅު ވާނެ ކަމަށް ވިދާޅުވި އެވެ.\nStrong monsoon activity expected to continue through tonight and tomorrow over central & northern atolls. Keep rain gear at reach & heed safety precautions.\n— Maldives Meteorology (@MetMaldives) May 13, 2022\nހުޅަނގު ދެކުނާއި ހުޅަނގުން، އުތުރާއި މެދުތެރޭގެ އަތޮޅުތަކަށް، ގަޑިއަކު 15 މޭލާއި 25 މޭލާއި ދެމެދުގެ ބާރުމިނުގައި ވައިޖެހޭނެ އެވެ. އަދި ދެކުނުގެ އަތޮޅުތަކަށް، ހުޅަނގު ދެކުނާއި ދެކުނުން ގަޑިއަކު5މޭލާއި 15 މޭލާ ދެމެދުގެ ބާރުމިނުގައި ވައިޖެހޭނެ އެވެ. އަދި ހުރިހާ ހިސާބަކަށް ވެސް ވިލާގަނޑުގައި ގަޑިއަކު 45 މޭލަށް ވައިގަދަވުން އެކަށީގެންވެ އެވެ.\nވިއްސާރަ ވެހި ފެންބޮޑުވެފައި އޮތް ދުވަހެއްގައި މާލޭގެ މަގެއް މަތިން ބަޔަކު ސައިކަލު ދުއްވާފައި ދަނީ: މާލެ ސަރަހައްދަށް ވަނީ ރީނދޫ ސަމާލު ނެރެފައި -- ފޮޓޯ: މިހާރު\nކަނޑު ގަދަ؛ ސަމާލުވޭ!\nދެކުނުގެ ކަނޑުތައް މަޑުވިޔަސް، އުތުރާއި މެދުތެރޭގެ ހިސާބުތަކަށް އާންމުގޮތެއްގައި ކަނޑުގަދަވާނެ އެވެ. ދެކުނުގައި ރާޅުގެ އުސްމިނުގައި 4-2 ފޫޓް ހުންނާނެއިރު، އުތުރާއި މެދު ތެރޭގެ އަތޮޅުތަކުގައި ރާޅުގެ އުސްމިން ހުންނާނީ 5-8 ފޫޓްގައި ކަމަށް ލަފާކޮށްފައިވެ އެވެ.\nމެޓްގެ އޮފިޝަލް ވިދާޅުވި ގޮތުގައި، ކުރިއަށް އޮތް ހަފުތާގައި މުޅި ރާއްޖެ އަށް ވެސް އާންމުގޮތެއްގައި ކަނޑުގަދަވާނެ ކަމަށް ލަފާކުރެވެ އެވެ. އެހެންވެ، ކަނޑުދަތުރުކުރާ ފަރާތްތަކުން މޫސުމަށް ހާއްސަ ސަމާލުކަމެއް ދިނުމަށް އިލްތިމާސްކުރެއްވި އެވެ.\nކަނޑު އުޅަނދުފަހަރުގެ ސަލާމަތާ ބެހޭ ގަވާއިދުގައި ބުނާ ގޮތުން، މޫސުމީ އެލާޓްތަކުގެ ތެރެއިން ރީނދޫ، އޮރެންޖް އަދި ރަތް ސަމާލު ނެރެފައިވާ ސަރަހައްދުތަކުގައި ނުވަ މީޓަރަށް ވުރެ ކުޑަ އުޅަނދުފަހަރުގައި ފަސިންޖަރުން އުފުލުމަކީ މަނާ ކަމެކެވެ.\nރާއްޖެ އަށް މިހާރު މި ކުރަނީ ހުޅަނގު މޫސުމުގެ ވިއްސާރަ އެވެ. ރާއްޖެ އަށް މި އަހަރުގެ ހުޅަނގު މޫސުން ފެށިއްޖެ ކަމަށް މެޓުން އިއުލާންކުރީ މިދިޔަ ހޯމަ ދުވަހު އެވެ.\nRaajje ah hulhangu moosun feshijje; Dhekunah vissaara!\nމި އަހަރުގެ އިރުވައި މޫސުމުގައި، ރާއްޖޭގެ ބޮޑު ބަޔަކަށް ވާރޭ ނުވެހި މަހަކަށް ވުރެ ގިނަ ދުވަސްވީއިރު ވަރަށް ހޫނު ގަދަވި އެވެ. އޭގެ ފަހުން، މިދިޔަ މަހު ފަހުކޮޅުގައި ވިއްސާރަކުރި އެވެ. ނަމަވެސް، އެ ވިއްސާރަ މާ ގިނަ ދުވަހަކަށް ދެމިގެނެއް ނުދެ އެވެ.\nމޫސުން ވާރޭ މެޓް މޫސުން ލަފާކުރާ ގޮތް\nމިއަދުގެ ވޯޓާ ގުޅިގެންވެސް ތިޔަހެންވެދާނެ.\nދެ މޫސުން އޮންނަނީ؟ އޭޕްރިލް މަހުގައި އޮންނާނީ ކޮން މޫސުމެއް؟\nކޮބާތަ މޫސުން ގޯސްވުމާއި ރަނގަޅުވުމަކީ؟ މިއަދު ވެސް ރާއްޖޭގެ އެންމެ ދެކުނުން ފޯއްމުލަކަށް އުދައަރަމުން އެބަދޭ. ރާޅުތަކުގެ އުސްމިން އެންމެ ހައި ޕީކުގަ. މޫސުން ގޯސްވުމަކީ ވައިގަދަވެފަ ވާރޭ ވެހުންކަމަށް ވާނަމަ ދެކުނުގެ މޫސުން ރަނގަޅު


European Parliament in Zuckerberg aa suvaalukuranee\nޔޫރަޕިއަން ޕާލަމެންޓުން ޒަކަބާގާ ސުވާލުކުރަނީ\nފޭސްބުކްގެ ސިއީއޯ މާކް ޒަކަބާގް. ފޮޓޯ: ބީބީސީ\nފޭސްބުކް ބޭނުންކުރާ މީހުންގެ ޒާތީ މައުލޫމާތުގެ ސިއްރުވެރިކަން ނުހިފެހެއްޓޭ މައްސަލައިގައި ފޭސްބުކްގެ ސީއީއޯ މާކް ޒަކަބާގާ ސުވާލު ކުރަން ޔޫރަޕިއަން ޕާލަމެންޓުން ނިންމައިފިއެވެ.\nބީބީސީ ބުނީ ބެލްޖިއަމްގެ ވެރިރަށް ބްރަސުލްސްގައި ޒަކަބާގް ޔޫރަޕިއަން ޕާލަމެންޓުގެ މެމްބަރުންނާ ބައްދަލުކުރަައްވާނެކަން ފޭސްބުކް އިން ކަށަވަަރުކޮށްދީފައިވާ ކަމަށެވެ. އެ ބައްދަލުވުން ބާއްވާނެ ވަކި ތާރީހެއް އަދި ކަނޑައަޅާފައި ނުވިޔަސް ޔޫރަޕިއަން ޕާލަމެންޓުގެ ރައީސް ވިދާޅުވީ އަންނަ ހަފުތާގައި ބައްދަލުުުވުން ބޭއްވޭނެ ކަމަށް އުއްމީދުކުރައްވާ ކަމަށެވެ.\nޒަކަބާގްއާއި ސުވާލުކުރުމަށް ޔޫރަޕިއަން ޕާލަމެންޓުން ބާއްވާނީ ސިއްރު ބައްދަލުވުމެކެވެ. ނަމަވެސް އެ ބައްދަލުވުމަށް ފަހު ބާއްވާ ފޮލޯ އަޕް ބައްދަލުވުން ބާއްވާނީ ހުޅުވާލައިގެންނެވެ. އެކަމަކު އެ ބައްދަލުވުމުގައި ފޭސްބުކްގެ ފަރާތުން ބައިވެރިވާނީ ޒަކަބާގެއް ނޫނެވެ.\nއިނގިރޭސިވިލާތުގެ ކޭމްބްރިޖް އެނަލިޓީކާއާއަށްް ފޭސްބުކް ބޭނުންކުރާ އެތައް މިލިޔަން މީހުންނެއްގެ މައުލޫމާތު ދިން ކަމާއި ދިން މައުލޫމާތު ޑިލީޓްކުރިކަން ކަށަވަރުކޮށްފައި ނުވާކަން ފަަޅާ އެރުމުން ފޭސްބުކްއަށާއި ޒަކަބާގްއަށް ވަނީ ފާޑުކިއުންތައް އަމާޒުވެފަައެވެ. އެމެރިކާ ޕާލަމެންޓުން ވެސް ކުރިން ވަނީ އޭނާއާ ސުވާލުކޮށްފައެވެ.


އީރާނަށް އަދަބު ދިނުމަށް އެމެރިކާ ހޭބޯނާރާ މަސައްކަތްކުރަނީ | Dhiislam | Dhiislam\nއީރާނަށް އަދަބު ދިނުމަށް އެމެރިކާ ހޭބޯނާރާ މަސައްކަތްކުރަނީ\nއިޒްރޭލާ އެމެރިކާ އެންމެ ކަންބޮޑުވާ މައްސަލައަކީ އީރާނުގެ ނިއުކްލިއަރ ޕްރޮގްރާމެވެ. ނިއުކްލިއަރ މައިދާނުގައި އީރާނު ހޯދަމުންދާ ކުރިއެރުންތައް ހުއްޓުވާ އީރާނު މައިތިރިކުރުމަށްޓަކައި އެމެރިކާއާ ހުޅަނގުން ކުރަމުންއަންނަ މަސައްކަތުން އެކަށީގެންވާ ކާމިޔާބެއް ލިބެމުންނުދާތީ އެމެރިކާއާ އިޒްރޭލަށްވަނީ ނުތަނަވަސްކަމާ ހާސްކަން އިތުރުވެފައެވެ. އީރާނުގެ ނިއުކްލިއަރ ޕްރޮގްރާމް ހުއްޓުވުމަށް އެކިގޮތްގޮތުން އެމެރިކާވަނީ މަސައްކަތް ކޮށްފައެވެ. އަދި އިޒްރޭލުންވެސްދަނީ އީރާނަށް ޙަމަލާ ދޭނެކަމުގެ އިންޒާރުތައް ދޭތެރެ ދޭތެރެއިންދެމުންނެވެ. ނަމަވެސް މިކަންކަމާ މާބޮޑު އަޅާލުމެއްނެތި އީރާނުގެ މަސައްކަތްވަނީ ކުރިއަށްގެންގޮސްފައެވެ.\nއެޓޮމިކް ހަކަތައާބެހޭ ބައިނަލްއަޤްވާމީ އިދާރާގެ ކުރީގެ ވެރިޔާ އަލް ބަރާދޭއާ ޚިލާފަށް މިހާރު އެމަގާމަށް ޖަޕާނުގެ ޔުކިޔާ އަމާނޯ ޢައްޔަނުކުރިފަހުން އެއިދާރާގެ ބަސްމަގުވަނީ ހުޅަނގާ އެއްކޮޅަށް ބަދަލުވާންފަށާފައެވެ. އަދި އީރާނުގެ އެއްބާރުލުން އެއިދާރާއަށް ނުލިބޭކަމަށް ދާދިފަހުން އަމާނޯ ތުހުމަތުކޮށްފައިވެއެވެ. އީރާނުންވަނީ އެކަން ދޮގުކޮށްފައެވެ. މިއީ އީރާނާދެކޮޅަށް އެމެރިކާއިން ފިޔަވަޅުއެޅުމަށް އެހީތެރިވުމުގެ ގޮތުން އޭނާ ކުރި ތުހުމަތެކެވެ. އަދި އީރާނުގެ މައްސަލާގައި ބާއްވާ ބައިނަލް އަޤްވާމީ ވާހަކަތަކުގައިވެސް އަމާނޯ މާބޮޑަށް އެމެރިކާއަށް ބުރަވާކަންް ހުޅަނގުގެ ބައެއް އޮފިޝަލުންވެސް ފާހަގަކުރެއެވެ.\nއެމެރިކާއިން ޙަމަލާދިނުމަށް ބޭނުންވާ ޤައުމުތަކާދެކޮޅަށް ޢުދުވާނު ހިންގުމުގައި އަބަދުވެސް އދ.ގެ މިފަދަ އިދާރާތަކުން އެމެރިކާއަށް އެހީތެރިވެއެވެ. އެމެރިކާއިން ޢިރާޤަށް އަރައިގަތުމަށްވެސް ހަމަ މިއުކުޅުވަނީ ބޭނުންކޮށްފައެވެ. އެޓޮމިކް ހަކަތައާބެހޭ ބައިނަލްއަޤްވާމީ އިދާރާގެ އޭރުގެ ވެރިޔާ، އޭރުވަނީ ޢިރާޤުގަައި ނިއުކްލިއަރ ހަތިޔާރު އުފައްދާކަމަށާ އަދި އެތަންތަން ބެލުމަށް ޢިރާޤުން އެ އިދާރާއަށް އެއްބާރުލުން ނުދޭކަމަށްބުނެފައެވެ. ނަމަވެސް ފަހުން މުޅިދުނިޔެއަށްވަނީ މިމަކަރުގެ ޙަޤީޤަތް ހާމަވެފައެވެ.\nނިއުކްލިއަރ މައްސަލާގައި އީރާނަށް އަދަބު ދިނުމަށްޓަކައި ފިޔަވަޅުއެޅުމަށް އެމެރިކާ ދަމާ އެއްރޮއްޖަކަށް ފޫގަޅައިގެންކުރާ މަސައްކަތުގައި އެމެރިކާގެ ޚާރިޖީ ވަޒީރުގެ ނައިބު ޖޭމްސް ސްޓެއިންބަރގް މިހާރުވަނީ، އެމެރިކާގެ މިމަސައްކަތަށް ޗައިނާގެ އެއްބާރުލުން ލިބޭތޯ ޗައިނާއަށްގޮހެވެ. އީރާނާދޭތެރޭ އެމެރިކާ ހިތުހުރިހާ ގޮތެއް ނުހެދިގެންއުޅެނީ ދުނިޔޭގެ ނިޔުކްލިއަރ ދެބާރު ކަމަށްވާ ރަޝިޔާއާ ޗައިނާގެ ތާއީދު އީރާނަށް އޮންނާތީއެވެ. މިދެ ގައުމަކީ ވީޓޯކުރުމުގެ ބާރުލިބިފައިވާ، އދ.ގެ ސަލާމަތީ މަޖްލީހުގެ ދާއިމީ މެމްބަރު ދެގައުމެވެ.\nމިމައްސަލާގައި އެމެރިކާއިން ޗައިނާގެ ރުހުން ހޯދުމަށްޓަކައި މީގެ ކުރިން ދެގައުމުގެ ދެމެދުގައި ދެބަސްވުން އުފެދިފައިވާ ކަންކަމުގައި ޗައިނާއަށްް ދޫދިނުމަށް ހުށަހަޅާފައިވެއެވެ.\nމިދނަޑިވަޅު ތަފާތު ޤައުމުތަކާއެކު އީރާނުންވެސްދަނީ ޑިޕްލޮމެޓިކް މަސައްކަތްތަކެއް ކުރަމުންނެވެ. މިގޮތުން އީރާނުގެ ނިއުކްލިއަރ މައްސަލާގައި ވާހަކަ ދެއްކުމަށް އީރާނުގެ މަތީ ފެންވަރުގެ ވަފްދެއްވަނީ ޖަޕާނަށް ގޮސްފައެވެ. މިވަފުދުގެ އިސްވެރިއެއްގެގޮތުގައި ވަޑައިގަތީ އީރާނުގެ ޕާރލިމެނޓްގެ ތަރްޖަމާނު ޢަލީ ލަރިޖާނީއެވެ. އީރާނުގެ ވަފުދުގެ މިދަތުރުގައި ޖަޕާނުންވަނީ އީރާނުގެ ރިސަރޗް ނިއުކްލިއަ ރިއެކްޓަރ ހިންގުމަށް ބޭނުންވާ، ވިހި ޕަރސެންޓަށް މުއްސަނދި ކުރެވިފައިވާ ޔޫރޭނިއަމް ސީދާ ޖަޕާނުން ގަތުމަށް އީރާނަށް ހުށަހަޅާފައެވެ. އަދި އީރާނުގެ ވަފުދުން ވަނީ އެހުށަހެޅުމަށް މަރުޙަބާ ކިޔާފައެވެ.\nއެމެރިކާގެ މަސައްކަތުގައި ޖަޕާނުގެ ވާގިވެރިކަން ހޯދުމަށް އެމެރިކާގެ ވަފުދެއް ދެ ދުވަހެއްގެ ތެރޭގައި ޖަޕާނަށް ދާނެކަމަށް އެމެރިކާއިންވަނީ ހާމަކޮށްފައެވެ.


Raees Nasheedh ge salaamathy kan kan varugadha koffaivaa kamah...\n3 ހަފްތާ,3ދުވަސް, 1 ގަޑި, 40 މިނެޓް, 47 ސިކުންތު ކުރިން 550ފަތޯނާ ފާއިޒް\nރައްޔިތުންގެ މަޖިލީހުގެ ރައީސް މުހައްމަދުު ނަޝީދުގެ ސަލާމަތީ ކަންކަން ވަރުގަދަ ކޮށްފައިވާ ކަމަށް ބުނެ މީސްމީޑިއާގައި ފަތުރަމުން އަންނަ ހަބަރުތައް ދޮގު ކުރަން ގައުމީ ދިފާއީ ބާރުން ދެކޮޅު ހަދައިފިއެވެ.\nރައީސް ނަޝީދުގެ ސަލާމަތީ ކަންކަން ވަރުގަދަ ކުރުމަށް ލައިވް ވަޒަން ބޭނުން ކުރުމުގެ ހުއްދަ ދީފައިވާ ކަމަށް ބުނެ މީސްމީޑިއާގައި ރޭ ވަނީ ހަބަރު ފަތުރަން ފަށާފައެެވެ. އަދި ނަޝީދުގެ ސެކިއުރިޓީ ވަރުގަދަ ކޮށްފައިވަނީ އެމަނިކުފާނު އެކަމަށް އެދިވަޑައިގަތުމުން ކަމަށްވެސް މީސްމީޑިއާގައި ދައުރު ވަމުން އަންނަ މެސެޖުގައިވެއެވެ.\nނަޝީދުގެ އެދިވަޑައިގަތުމުގެ މަތިން އެމަނިކުފާނުގެ ސެކިއުރިޓީ ކަންކަން ވަރުގަދަކޮށްފައިވޭތޯ ނޫސްވެރިޔަކު ސުވާލު ކުރުމުން އެމްއެންޑީފްގެ ތަރުޖަމާން މޭޖަރ އިބްރާހިމް އާޒިމް، އެމްއެންޑީއެފްގެ މީޑިއާ ގްރޫޕުގައި ވިދާޅުވީ ވީއައިޕީ ސެކިއުރިޓީއާ ގުޅޭ މައުލޫމާތަކީ ސިއްރު މައުލޫމާތު ކަމަށެވެ.\nއެހެން ކަމުން ވީއައިޕީންގެ ސަލާމަތީ ކަންކަމާ ގުޅޭ ގޮތުން މައުލޫމާތު ނުދެވޭނެ ކަމަށެވެ. އަދި އެމްއެންޑީއެފްގެ އޮޕަރޭޝަނަލް ލެވެލްގެ ކަންކަމާ ގުޅޭ ގޮތުންވެސް މައުލުމާތު ނުދެވޭނެ ކަމަށް އާޒިމް ވިދާޅުވިއެވެ.\nނަޝީދުގެ ސެކިއުރިޓީ ވަރުގަދަ ކޮށްފައިވާ ކަމުގެ ހަބަރު ފެތުރެމުން އަންނައިރު، މީގެ ކުރިން ރައީސް ނަޝީދު ވަނީ އެމަނިކުފާނަށް ފުލުހުން ފާރަލަމުންދާ ކަމުގެ މައުލޫމާތު އެމްއެންޑީއެފްއިން ދީފައިވާ ކަމަށް ވިދާޅުވެފައެވެ.\nއެކަމާ ގުޅިގެން އެމްއެންޑީއެފްއިން ވަނީ ބަޔާނެއް ނެރެ، ނަޝީދު ދެއްކެވި ވާހަކަތައް ދޮގު ކޮށްފައެވެ. އެ ބަޔާނުގައި ބުނެފައިވަނީ، ސެކިޔުރިޓީ ބެލެހެއްޓުން ގާނޫނީގޮތުން ލާޒިމް ފަރާތްތަކުގެ ސެކިޔުރިޓީ އާ ގުޅޭގޮތުން ފުލުހުންނާ ގުޅިގެން މަސައްކަތްކުރަންޖެހޭ ހާލަތްތައް އަންނަ ކަމަށެވެ. އެގޮތުން މަސައްކަތްކުރަނީ އެއިރެއްގައި އެބޭފުޅަކަށް އޮތް ނުރައްކަލެއް ވަޒަންކުރުމަށްފަހު އޭގެ މައްޗަށް ބަލައިގެން ކަމަށް އެ ބަޔާނުގައި ބުނެފައިވެއެވެ.\nރައީސް ނަޝީދުގެ ސަލާމަތީ ކަންކަން ވަރުގަދަ ކޮށްފައިވާ ކަމުގެ އަޑުތައް ފެތުރެން ފަށާފައިވާއިރު، އެކަމާ ގުޅޭ ގޮތުން ނަޝީދު މިހާތަނަށް އެއްޗެއް ވިދާޅެއް ނުވެއެވެ. މިދުވަސްވަރު ރައީސް ނަޝީދު ގެންދަވަނީ މޯލްޑިވިއަން ޑިމޮކްރަސީ ނެޓްވޯކް އެމްޑީއެންއިން އިސްލާމް ދީނަށާއި، ކީރިތި ރަސޫލާއަށް ފުރައްސާރަކޮށް ނެރުނު ރިޕޯޓްގެ ދިފާއުގައި ވާހަކަ ދައްކަވަމުންނެވެ.\n57 މިނެޓް ކުރިން 40 0\n2 ގަޑި ކުރިން 25 0


MDP candidatun annany Raees Solih ge vaudhu fuhdhan, ehen party thakuge candidatunge magusadhu saafeh noon: Nasheed – adduLIVE\n"އެމްޑީޕީން އަންނަނީ ވައުދު ފުއްދަން، އެހެން ޕާޓީތަކުގެ މަގުސަދު ސާފެއް ނޫން"\n2 Mar 04, 2019, 08:57 ލިޔުނީ އަހުމަދު ނަސޫހް\nކުރިއަށް އޮތް ރައްޔިތުންގެ މަޖިލިސް އިންތިޚާބަށް އެމްޑީޕީން ނިކުންނަނީ ރައީސް އިބްރާހިމް މުހައްމަދު ސޯލިހްގެ ވައުދުތައް ފުއްދަން ކަމަށާއި، ނަމަވެސް ދެން މި އިންތިޚާބުގައި ވާދަކުރާ އެހެން ޕާޓީތަކުގެ ކެންޑިޑޭޓުންގެ މަގުސަދު ސާފެއް ނޫން ކަމަށް ވިދާޅުވެ، އެމްޑީޕީގެ ކެންޑިޑޭޓުންނަށް ވޯޓު ދިނުމަށް ޕާޓީގެ ރައީސް މުހައްމަދު ނަޝީދު އަނެއްކާވެސް އެދިވަޑައިގެންފިއެވެ.\nނަޝީދު މިހެން ވިދާޅުވީ އެމްޑީޕީގެ ޓިކެޓުގައި ބާރަށު ދާއިރާއަށް ކުރިމަތިލާފައިވާ އެމްޑީޕީގެ ޑެޕިއުޓީ ޗެއާޕާސަން އަދި އިހަވަންދޫ ދާއިރާގެ ކުރީގެ މެމްބަރު އަހުމަދު އަބްދުﷲ ގެ ކެމްޕޭން ޖަލްސާގައި ވާހަކަ ދައްކަވަމުންނެވެ.\nނަޝީދު ވަނީ އެމްޑީޕީއަށް މެޖޯރިޓީ ނުލިބިއްޖެނަމަ އަނެއްކާވެސް ބަޣާވާތަކާ ދިމާލަށް ގައުމު އެނބުރި ދާނެ ކަމަށާއި އަނެއްކާވެސް ގައުމުގައި އޮންނާނީ ހަމަނުޖެހުން ކަމަށް ވިދާޅުވިއެވެ.\nމާއްޗަނގޮޅި މެދު ދާއިރާއަށް މިފަހަރުގެ އިންތިޚާބުގައި ވާދަކުރާ ނަޝީދު ވަނީ އެޖެންޑާ 19 ގެ ނަމުގައި އެމްޑީޕީ ކެންޑިޑޭޓުންގެ ކެމްޕޭނު ފައްޓަވާދެއްވާފައެވެ. އެޖެންޑާ 19 އަކީ ރައީސް އިބްރާހިމް މުހައްމަދު ސޯލިހްގެ ރިޔާސީ ވައުދުތައް ފުއްދުމަށާއި ރާއްޖެ ހަމަ މަގަށް ގެނައުމަށް ކުރަން ޖެހޭ ކަންތައްތައް މަޖިލިސް ތެރެއިން ކުރުމަށް އެމްޑީޕީން ނެރެފައިވާ ސިޔާސަތެކެވެ.\nކޯލިޝަނެއްގެ ތެރެއިން މިސަރުކާރު އައިސްފައިވާއިރު ކޯލިޝަންގައި ދެން ހިމެނޭ ތިން ޕާޓީންވެސް މަޖިލީހުގެ އެކި ދާއިރާތަކަށް ވާދަކުރެއެވެ. އެމްޑީޕީން އެކަނި 86 ދާއިރާއަށް ވާދަކުރަން ނިންމުމުގެ ސަބަބުން ޖުމުހޫރީ ޕާޓީއާއި ދެމެދު އޮތް ގުޅުން ވަނީ ވަރަށް ބޮޑަށް ގޯސްވެފައެވެ.\nއަދި އަދާލަތު ޕާޓީއާ އެމްޑީޕީން ކޯލިޝަން ހެދުމަށް މަޝްވަރާ ކޮށް ބައެއް ދާއިރާތައް އެޕާޓީއަށް ދޫކުރަން ނިންމި ނަމަވެސް ކެންޑިޑޭޓުން އެކަމާ އެއްބަސްނުވުމުގެ ސަބަބުން އެ މަޝްވަރާތައް ހުއްޓިފައިވާ ކަމަށް ބެލެވެއެވެ.\nކޯލިޝަންގައި ދެން ހިމެނޭ މޯލްޑިވްސް ރިފޯމް މޫވްމަންޓު(އެމްއާރްއެމް) އިން މަޖިލީހަށް ނިކުންނަނީ އެކަންޏެވެ. ނަމަވެސް އެމްއާރްއެމް ކެންޑިޑޭޓުން ވެސް ކެމްޕޭނު ކުރައްވަނީ ސަރުކާރާ އެއްކޮޅަށެވެ.


FIFA Award ah Messi, Ronaldo adhi Van Dijk vaadhakuranee | Mihaaru\nފީފާ އެވޯޑަށް ވާދަކުރާ ތިން ކުޅުންތެރިން: ވެން ޑައިކް (ކ)، ރޮނާލްޑޯ (މ) އަދި މެސީ.-- ފޮޓޯ: އޭއެފްޕީ\nފީފާ އެވޯޑަށް މެސީ، ރޮނާލްޑޯ އަދި ވެން ޑައިކް ވާދަކުރަނީ\n03 ސެޕްޓެމްބަރ 2019 - 12:207comments\nމިދިޔަ ބުރާސްފަތި ދުވަހު ވެން ޑައިކް ވަނީ މެސީ އާއި ރޮނާލްޑޯއާ ވާދަކޮށް ޔޫރަޕްގެ އެންމެ މޮޅު ކުޅުންތެރިޔާގެ މަގާމު ހޯދައިފަ އެވެ. ޔޫރަޕްގެ ކޯޗުންނާއި ކުޅުންތެރިން އަދި ނޫސްވެރިންގެ ވޯޓުން ހޮވި މޮޅު ކުޅުންތެރިޔާގެ މަގާމު ވެން ޑައިކް ހޯދީ 305 ޕޮއިންޓް ހޯދައިގެންނެވެ. ދެ ވަނަ އަށް ދިޔައީ 207 ޕޮއިންޓާ އެކު މެސީ އެވެ. އަދި ތިން ވަނަ ހޯދީ 74 ޕޮއިންޓާ އެކު ރޮނާލްޑޯ އެވެ. އެންމެ މޮޅު ޑިފެންޑަރުގެ މަގާމު ލިބުނީ ވެސް ވެން ޑައިކަށެވެ.\nއުމުރުން 28 އަހަރުގެ ވެން ޑައިކަކީ 2006 ވަނަ އަހަރު އިޓަލީގެ ފަބިއޯ ކަނަވާރޯ އަށް ފަހު ދުނިޔޭގެ ޝަރަފްވެރި އެވޯޑެއް ހޯދި ފުރަތަމަ ޑިފެންޑަރެވެ. ވެން ޑައިކަށް މޮޅު ކުޅުންތެރިޔާގެ މަގާމު ލިބުމުން އިނގިރޭސި ކުރީގެ ޑިފެންޑަރު ރިއޯ ފާޑިނަންޑް ވަނީ އެއީ އެންމެ ރަނގަޅު ނިންމުންތޯ ސުވާލު އުފައްދައިފަ އެވެ. ބާސެލޯނާގެ ޑިފެންޑަރު ޖެރާޑް ޕީކޭ ބުނީ މޮޅު ކުޅުންތެރިއާގެ މަގާމު ޑިފެންޑަރަކަށް ލިބުނަސް ބަލައިގަންނަންޖެހޭނެ ކަމަށެވެ.\nއެންމެ މޮޅު އަންހެން ކުޅުންތެރިޔާގެ މަގާމަށް ވާދަކުރަނީ ޔޫރަޕްގެ މޮޅު ކުޅުންތެރިއަކަށް ހޮވުނު އިންގްލެންޑްގެ ލޫސީ ބްރޯންޒް އާއި އެމެރިކާއާ އެކު އަންހެން ވޯލްޑް ކަޕް ދިފާއުކުރި ކެޕްޓަން މޭގަން ރެޕީނޯ އަދި އެމެރިކާގެ ތަރި އަލެކްސް މޯގަން އެވެ.\nއެންމެ މޮޅު ކޯޗުގެ މަގާމަށް ވާދަކުރަނީ މެންޗެސްޓާ ސިޓީއާ އެކު އިނގިރޭސި ހުރިހާ މުބާރާތެއް ކާމިޔާބުކުރި ކޯޗު ޕެޕް ގާޑިއޯލާ އާއި ލިވަޕޫލަށް ޔޫރަޕްގެ ޗެމްޕިއަންކަން ހޯދައިދިން ކޯޗު ޔާގެން ކްލޮޕް އަދި ޓްރާންސްފާއެއް ނުކޮށް މިދިޔަ ސީޒަނުގައި ޓޮޓެންހަމާ އެކު ރަނގަޅު ނަތީޖާތަކެއް ނެރުނު ކޯޗު މައުރީސިއޯ ޕޮޗެޓީނޯ އެވެ.\nއަންހެން ޓީމުތަކުން އެންމެ މޯޅު ކޯޗުގެ މަގާމަށް ވާދަކުރަނީ އިންގްލެންޑްގެ އަންހެން ޓީމުގެ ކޯޗު ފިލް ނެވިލް އާއި އެމެރިކާ އަންހެން ޓީމަށް ވޯލްޑް ކަޕް ކާމިޔާބުކޮށްދިން ޖިލް އެލިސް އަދި ނެދަލެންޑްސް އަށް ޔޫރޯ ކާމިޔާބުކޮށްދިން ސެރީނާ ވިއެމަން އެވެ.\nއެންމެ މޮޅު ގޯލްކީޕަރުގެ މަގާމަށް ވާދަކުރަނީ ލިވަޕޫލްގެ އެލިސަން ބެކާ އާއި ބާސެލޯނާގެ އަންދްރޭ ސްޓެގެން އަދި މެންޗެސްޓާ ސިޓީގެ އެޑަސަން މޮރާއެސް އެވެ. އެންމެ މޮޅު ގޯލަށް ދޭ ޕުސްކަސް އެވޯޑަށް ވާދަކުރަނީ ބާސެލޯނާގެ ލިއޮނަލް މެސީ އާއި ރިވާ ޕްލޭޓަށް ކުޅެމުން އަންނަ ހުއާން ކުއިންޓޭރޯ އަދި ރުމޭނިއާގެ ޑެބްރެޝެން އަށް ކުޅެމުން އަންނަ ޑެނިއަލް ސޯރީ އެވެ.\nމި އަހަރުގެ ފީފާ ބެސްޓް އެވޯޑް ހަފްލާ އޮންނާނީ މި މަހު 23 ވަނަ ދުވަހު އިޓަލީގެ މިލާނުގަ އެވެ.\nއިތުރު ލިޔުންތައް ލިއޮނަލް މެސީ ކްރިސްޓިއާނޯ ރޮނާލްޑޯ ބެސްޓް ފީފާ އެވޯޑްސް


Fuluhun hinge haassa operation ehgai 215kg ge Heroin Raa atholhu falhurashakun hoadhaifi | ungoofaaru.com\nބަނޑޭރިގަނޑު/ޚަބަރު/ފުލުހުން ހިންގި ހާއްސަ އޮޕަރޭޝަނެއްގައި 215 ކިލޯގެ ހެރޮއިން ރ އަތޮޅު ފަޅުރަށަކުން ހޯދައިފި\nއިބްރާހީމް ޒަޔާން 16 އޮކްޓޯބަރ 2021\n0 290 މިނެޓެއް ނުވަނިސް ކިޔާލެވޭ\nރ. ޅާބުގަލީ ގައި ވަޅުލާފައި ހުއްޓާ ފުލުހުންހޯދި ޑްރަގްސް\nރ. އަތޮޅު ޕޮލިސް އާއި ޕޮލިސް އިންޓަލިޖެންސް އާއި މެރިން ޕޮލިސް އާއި ޑްރަގް އެންފޯސްމަންޓް ޑިޕާރޓްމަންޓް އަދި މޯލްޑިވްސް ނެޝަނަލް ޑިފެންސް ފޯސް ގުޅިގެން ހިންގި ހާއްސަ އޮޕަރޭޝަނެއްގައި 215 ކިލޯގެ ހެރޮއިން ރ އަތޮޅު ފަޅުރަށަކުން ހޯދައިފިއެވެ. އުނގޫފާރު ޑޮޓް ކޮމް އަށް މައުލޫމތު ލިބިފައިވާ ގޮތުން މިދިޔަ ބުދަދުވަހު ފުލުހުން ހިންގި މަސްތުވާތަކެތީގެ ހާއްސަ އޮޕަރޭޝަންގައި އަތުލައިގަތް މަސްތުވާތަކެތި ވަޅުލާފައި ހުރީ ރ. އަތޮޅު ޅާބުގަލި ކިޔާ ފަޅުރަށުގައެވެ.\nރާއްޖޭގެ މީޑިއާތަކުގައި ރިޕޯޓް ކޮށްފައިވާ ގޮތުން މި މައްސަލާގައި ހައްޔަރުކުރި ދެ މީހުންނަކީ ރ. މަޑުއްވަރީއަށް ނިސްބަތްވާ ދެ ފިރިހެނެކެވެ. މި ދެ މީހުން ހައްޔަރު ކޮށްފައިވަނީ އެ ދެމީހުންނަށް ފާރަލައިގެން ކަނޑުމަތިންކަން ވަނީ އެނގިފައެވެ. އަދި މި ދެމީހުން ހައްޔަރުކޮށްފައި ވަނީ މި މީހުން ލޯންޗްގައި އައިސް މަޑުއްވަރީއަށް ވަންނަނިކޮށް ކަމަށްވެސް މީޑިއާތަކުގައި ރިޕޯޓް ކޮށްފައިވެއެވެ. މިއީ ފަހުގެ ތާރީހެއްގައި އެއް ފަހަރާ މިހާ ގިނަ އަދަދެއްގެ މަސްތުވާތަކެތި އަތުލައިގަތް ފަހަރެކެވެ.\nޑްރަގްސް ވަޅުލާފައި ހުއްޓާ ފެނުނު ޅާބުގަލި ކިޔާ ފަޅުރަށަކީ މަޑުއްވަރީން ލޯންޗެއްގައި 15 މިނެޓުން ދެވޭހާ ކައިރީގައި އޮންނަ ރަށެކެވެ.\nމި މައްސަލާގައި ހައްޔަރުކުރި މީހުންގެ ތެރެއިން ލޯންޗުގެ ވެރިފަރާތަކީ މަސްތުވާތަކެތީގެ ވިޔަފާރި ފުޅާ ދާއިރާގައި ކުރާ މީހެއްކަމަށް އެ ރަށު ބައެއް މީހުން ތުހުމަތުކުރެއެވެ. އަދި ރަށުގެ ނިސްބަތުން އެމީހާއަކީ ވަރަށް މުއްސަނދި މީހެއްކަމަށްވެސް އެ ރަށު މީހުން ބުނެއެވެ.\nއަލިފުށި ގެއަކުން ވަގަށްނެގި ފައިސާތަކެއް ހޯދައި ވެރިފަރާތާ ހަވާލުކޮށްފި


ރައީސުލްޖުމްހޫރިއްޔާގެ ނައިބު، ބަންގްލަދޭޝްގެ ވަޒީރުންގެ މަޖިލީހުގެ މެންބަރުންނާއި، އެޤައުމުގެ ބޮޑުވަޒީރުގެ އެޑްވައިޒަރާއި ބައްދަލުކުރައްވައިފި - The President's Office\nރައީސުލްޖުމްހޫރިއްޔާގެ ނައިބު، ބަންގްލަދޭޝްގެ ވަޒީރުންގެ މަޖިލީހުގެ މެންބަރުންނާއި، އެޤައުމުގެ ބޮޑުވަޒީރުގެ އެޑްވައިޒަރާއި ބައްދަލުކުރައްވައިފި\n23 ނޮވެންބަރު 2021، ރިފަރެންސް: 2021-565\nރައީސުލްޖުމްހޫރިއްޔާގެ ނައިބު ފައިސަލް ނަޞީމް، މިހާރު ބަންގްލަދޭޝްއަށް ކުރައްވަމުންގެންދަވާ ރަސްމީ ދަތުރުފުޅުގެ ތެރެއިން މިއަދު އެމަނިކުފާނު ވަނީ އެ ޤައުމުގެ އެޑްވައިޒަރ ޓު ދަ ޕްރައިމިނިސްޓަރ، މިނިސްޓަރ އޮފް އެކްސްޕެޓްރިއޭޓްސް ވެލްފެއަރ އެންޑް އޯވަރސީސް އެމްޕްލޯއިމަންޓް، މިނިސްޓަރ އޮފް ޔޫތު އެންޑް ސްޕޯޓްސް، އަދި މިނިސްޓަރ އޮފް އެޑިއުކޭޝަން، އާއި ވަކިވަކީން ބައްދަލުކުރައްވައިފައެވެ.\nމިއަދު ރައީސުލްޖުމްހޫރިއްޔާގެ ނައިބު، އެންމެ ފުރަތަމަ ބައްދަލުކުރެއްވީ ބަންގްލަދޭޝްގެ ބޮޑުވަޒީރުގެ އެޑްވައިޒަރ ހިސް އެކްސެލެންސީ ސަލްމާން ރަޙްމާނާއެވެ. މި ބައްދަލުކުރެއްވުމުގައި، ކޮވިޑް-19ގެ ސަބަބުން ދެ ޤައުމަށް ވެސް ކުރިމަތިވެފައިވާ ގެއްލުންތަކާ ގުޅިގެން، ރާއްޖެއާއި ބަންގްލަދޭޝްގެ މިހާރުގެ ޙާލަތާ ބެހޭގޮތުން ދެބޭފުޅުން މަޝްވަރާ ކުރެއްވިއެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާގެ ނައިބު ވަނީ ލާމަރުކަޒީ އުޞޫލުން ރާއްޖޭގެ ޞިއްޙީ ޚިދުމަތް ކުރިއެރުވުމަށް ދިވެހި ސަރުކާރުން އިސްކަންދޭކަން ފާހަގަކުރައްވައި، ޞިއްޙީ ޚިދުމަތުގެ އެކި ދާއިރާތަކުން ޚާއްޞަ ވެގެން، ފަންނީ އަދި ވޮކޭޝަނަލް ތަމްރީނާއި، މަތީ ތަޢުލީމުގެ ފުރުޞަތުތައް ވެސް ރާއްޖެއަށް ބޭނުންވާ ކަމުގައި ވިދާޅުވެފައެވެ. އަދި ފާމަސޫޓިކަލް އުފެއްދުންތައް ރާއްޖެއަށް ފޯރުކޮށްދިނުމުގައި ގުޅިގެން މަސައްކަތްކުރުމަށް ހުރި ފުރުޞަތުތަކާ ބެހޭގޮތުންވެސް މި ބައްދަލުކުރެއްވުމުގައި ދެބޭފުޅުން މަޝްވަރާކުރެއްވިއެވެ.\nމި ބައްދަލުކުރެއްވުމަށް ފަހު ދެން ރައީސުލްޖުމްހޫރިއްޔާގެ ނައިބު ބައްދަލުކުރެއްވީ ބަންގްލަދޭޝްގެ މިނިސްޓަރ އޮފް އެކްސްޕެޓްރިއޭޓްސް ވެލްފެއަރ އެންޑް އޯވަރސީސް އެމްޕްލޯއިމަންޓް، ޢިމްރާން އަޙްމަދާއެވެ. މި ބައްދަލުކުރެއްވުމުގައި ރައީސުލްޖުމްހޫރިއްޔާގެ ނައިބު ވަނީ ރާއްޖޭގައި މަސައްކަތްކުރާ ހުރިހާ ބިދޭސީ މަސައްކަތްތެރިން ވީ އެންމެ އަވަހަކަށް ރެގިއުލަރައިޒް ކުރުމަކީ، ސަރުކާރުގެ އަމާޒެއްކަމުގައި ވަރަށް ތަފްޞީލުކޮށް ވިދާޅުވެދެއްވާފައެވެ. އަދި، ގަވާއިދާ ޚިލާފަށް މަސައްކަތްކުރާ މީހުންގެ ބޭނުން، މިހާރަށްވުރެ ފަސޭހައިން ހިފުމަކީ އެކަށީގެންވާ ކަމެއްކަން ފާހަގަކުރައްވަމުން، ރާއްޖޭގައި މަސައްކަތްކުރާ ބަންގްލަދޭޝްގެ ހުރިހާ މަސައްކަތްތެރިން ރެގިއުލަރައިޒް ކުރުމުގައި، މިނިސްޓްރީގެ އެހީއަށް އެމަނިކުފާނު އެދިވަޑައިގެންނެވިއެވެ. މީގެ އިތުރުން މުވައްޒަފުންގެ 'ކްރިޓިކަލް ސްކިލް' އިތުރުކުރުމަށް ޓެކްނިކަލް ޓްރެއިނިންގ އާއި ސްކިލް ޑިވެލޮޕްމަންޓް ޕްރޮގްރާމްތަކާއި ވަރކް އެކްސްޗޭންޖް ޕްރޮގްރާމްތައް ހިންގުމުގައި ދެޤައުމުން ގުޅިގެން މަސައްކަތްކުރުމާއި ގުޅޭގޮތުން ދެބޭފުޅުން މަޝްވަރާކުރެއްވެވިއެވެ.\nމި ބައްދަލުކުރެއްވުމަށްފަހު ރައީސުލްޖުމްހޫރިއްޔާގެ ނައިބު ދެން ބައްދަލުކުރެއްވީ ބަންގްލަދޭޝްގެ ޔޫތު އެންޑް ސްޕޯޓްސް މިނިސްޓަރ ހިސް އެކްސެލެންސީ އެމް.ޑީ. ޒާހިދު އަހްސަން ރަސަލްއާއެވެ. މި ބައްދަލުކުރެއްވުމުގައި ދެޤައުމުގެ ކުޅިވަރު ދާއިރާ ތަރައްޤީކުރުމަށް، އެތުލީޓުންނަށް ޚާއްޞަ ޓްރެއިނިންގ ކޭމްޕްތަކާއި، ކުޅިވަރުގެ ދާއިރާގެ އެކި ފަންނުތަކުން ތަޖުރިބާކާރުންގެ އެހީތެރިކަން ފޯރުކޮށްދިނުމުގެ އެއްބަސްވުންތަކާ ބެހޭގޮތުން ދެބޭފުޅުން މަޝްވަރާކުރެއްވިއެވެ.\nމި ބައްދަލުކުރެއްވުމުގައި ބަންގްލަދޭޝްގެ ޔޫތު އެންޑް ސްޕޯޓްސް މިނިސްޓަރ ވަނީ 2019 ވަނަ އަހަރު އިންޑިއަން އޯޝަން އައިލެންޑް ގޭމްސް (އައި.އޯ.އައި.ޖީ) ގައި ރާއްޖެއަށް ރަން މެޑަލް ހޯދައިދިން 14 އަހަރުގެ ދިވެހި އަންހެން ކުޅުންތެރިޔާ ދީނާ ދެއްކި ކުޅުމަށް ތަޢުރީފު ކުރައްވައި، ރާއްޖޭގެ ޒުވާން ކުޅުންތެރިންގެ ޤާބިލުކަން ހުރި މިންވަރު ފާހަގަކުރައްވާފައެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާގެ ނައިބު ވަނީ ރާއްޖޭގެ ކްރިކެޓް އަލުން ކުރިއެރުވުމާ ބެހޭގޮތުން މަޝްވަރާކުރައްވާފައެވެ. އެގޮތުން އެމަނިކުފާނު ވަނީ ރާއްޖޭގައި ކުޅުމަށް އޯލް ސިސްޓާ ބަންގްލަދޭޝްގެ ކްރިކެޓް ޓީމެއް މިހާރު ރާއްޖެ އަތުވެއްޖެނަމަ ކުޅިވަރުގެ ރޮނގުން ކުރިއަރާފައިވާ ޒުވާނުންނާއި، އަމިއްލަ ފަރުދުންގެ ސަމާލުކަން ކްރިކެޓަށް ލިބިގެންދާނެ ކަމަށް ބެލެވޭކަމުގައި ވިދާޅުވެފައެވެ.\nމިއަދު ދެން ރައީސުލްޖުމްހޫރިއްޔާގެ ނައިބާއި ބައްދަލުކުރައްވާފައިވަނީ ބަންގްލަދޭޝްގެ ވަޒީރުންގެ މަޖިލީހުގެ އެޑިއުކޭޝަން މިނިސްޓަރ ހަރ އެކްސެލެންސީ ޑޮކްޓަރ ދީޕޫ މޮނީއެވެ. މި ބައްދަލުކުރެއްވުމުގައި ރައީސުލްޖުމްހޫރިއްޔާގެ ނައިބު ދެއްކެވި ވާހަކަފުޅުގައި، ޞިއްޙީ ދާއިރާއާއި އިންޖިނިއަރިންގ ފަދަ ދާއިރާތަކުން ޚާއްޞަ ތަޢުލީމީ ފުރުޞަތުތައް އިތުރުކުރުމަށާއި، ތަޢުލީމީ ރެގިއުލޭޓަރީ ބޮޑީތަކުގައި ސްޓޭންޑަރޑް ޕްރެކްޓިސްތައް އުފެއްދުމަށް ބޭނުންވާ ފަންނީ ތަޖުރިބާ ކާރުން ބިނާކުރުމަށް ބަންގްލަދޭޝް ސަރުކާރުގެ އެހީތެރިކަން ރާއްޖެއަށް ބޭނުންވާކަން ފާހަގަކުރެއްވިއެވެ. މީގެ އިތުރުން ބަންގްލަދޭޝްގެ އިންސްޓިޓިއުޝަންތަކުން ދިވެހި ދަރިވަރުންނަށް ސްކޮލަރޝިޕްގެ ފުރުޞަތުތައް ދިނުމާއި ބެހޭގޮތުންވެސް ދެބޭފުޅުން މަޝްވަރާކުރެއްވިއެވެ.\nރައީސުލްޖުމްހޫރިއްޔާގެ ނައިބު ބަންގްލަދޭޝްގެ ބޮޑުވަޒީރުގެ އެޑްވައިޒަރާއި، އެޤައުމުގެ ބައެއް މިނިސްޓަރުންނާއި އެކު ބޭއްވި ބައްދަލުކުރެއްވުންތަކަށްފަހު، އެމަނިކުފާނު ވަނީ ސައުތު އީސްޓް އޭޝިއަން ފައުންޑޭޝަން (އެސް.އީ.އޭ.ސީ.އޯ)ގެ ޗެއަރމަން ޞަލާޙުއްދީން ކަސެމް ޚާން އާއި ބައްދަލުކުރައްވާފައެވެ. އަދި އެމަނިކުފާނު ވަނީ ޗިޓަގޮންގް ޔުނިވަރސިޓީގައި ކިޔެވުމަށް ދިވެހި ދެ ދަރިވަރަކަށް ދެއްވާ ސްކޮލަރޝިޕްގެ ފުރުޞަތު ފަހިކޮށްދިން ސިޓީ ޤަބޫލުފުޅު ކުރައްވާފައެވެ.\nއެއަށްފަހު ރައީސުލްޖުމްހޫރިއްޔާގެ ނައިބު ވަނީ ޔުނިވަރސިޓީ އޮފް އޭޝިޔާ ޕެސިފިކްގެ އެކްޓިންގ ވައިސް ޗާންސެލަރ ޕްރޮފެސަރ ޑޮކްޓަރ ސުލްޠާން މަޙްމޫދުއާ ބައްދަލުކުރައްވާފައެވެ. މި ބައްދަލުކުރެއްވުމުގައި އެމަނިކުފާނު ވަނީ ރާއްޖޭގެ އެއް ދަރިވަރަކަށް ދެއްވި ފުލް ސްކޮލަރޝިޕްގެ ފުރްޞަތާއި، އަދި އިތުރު އެއް ދަރިވަރަކަށް ޕާރޝަލް ފީ މަޢާފުކޮށްދިނުމުގެ ފުރުޞަތު، ޤަބޫލުފުޅު ކުރައްވާފައެވެ.\nމި ބައްދަލުކުރެއްވުމަށްފަހު ރައީސުލްޖުމްހޫރިއްޔާގެ ނައިބު ވަނީ ކުމުޑީނީ ވެލްފެއަރ ޓްރަސްޓްގެ މެނޭޖިންގ ޑިރެކްޓަރ ރަޖީވް ޕްރަސާދް ޝާހާއި ބައްދަލުކުރައްވާފައެވެ. މި ބައްދަލުކުރެއްވުމުގައި އެމަނިކުފާނު ވަނީ ބެޗްލަރސް އޮފް ޑެންޓިސްޓްރީ (ބީޑީއެސް) ކިޔެވުމަށް ދިވެހި5ދަރިވަރަކަށް ދެއްވި ޚާއްޞަ ސްކޮލަރޝިޕާއި، ދިވެހި2ދަރިވަރަކަށް މާސްޓަރ އޮފް ސައިންސް (އެމްއެސްސީ) އިން ނަރސިންގ ކިޔެވުމަށް ދެއްވި ފުރުޞަތު ޤަބޫލުފުޅުކުރައްވާފައެވެ.\nރައީސުލްޖުމްހޫރިއްޔާގެ ނައިބު ބަންގްލަދޭޝްއަށް މިހާރު ކުރައްވަމުންގެންދަވާ ދަތުރުފުޅުގައި އެމަނިކުފާނުގެ އަރިހުގައި ދިވެހި ސަރުކާރުގެ ވަޒީރުންގެ މަޖިލީހުގެ ބައެއް ބޭފުޅުންނާއި، ރައީސުލްޖުމްހޫރިއްޔާގެ އޮފީހުގެ މަތީ ފަންތީގެ ބައެއް ބޭފުޅުން ބައިވެރިވެވަޑައިގަންނަވައެވެ.\nޖިންސީ ކުށުގެ ޤާނޫނަށް 1 ވަނަ އިޞްލާޙު ގެނައުމުގެ ބިލު ރައީސުލްޖުމްހޫރިއްޔާ މިއަދު ތަޞްދީޤު ކުރައްވައިފި\n6 ޑިސެންބަރު 2021, ޚަބަރު\nއަމިއްލަ ފަރުދުންގެ ވިޔަފާރީގެ ޤާނޫނަށް 1 ވަނަ އިޞްލާޙު ގެނައުމުގެ ބިލު ރައީސުލްޖުމްހޫރިއްޔާ މިއަދު ތަސްދީޤުކުރައްވައިފި\nޓިއުނީޝިއާ ސަރުކާރުން ރާއްޖެއަށް ކަނޑައެޅުއްވި އައު ސަފީރު އެކަމަނާގެ ސަފީރުކަމުގެ ފަތްކޮޅު ރައީސުލްޖުމްހޫރިއްޔާއަށް އަރުވައިފި\nއޮސްޓްރިއާ ސަރުކާރުން ދިވެހިރާއްޖެއަށް ކަނޑައެޅުއްވި އައު ސަފީރު، އެކަމަނާގެ ސަފީރުކަމުގެ ފަތްކޮޅު، ރައީސުލްޖުމްހޫރިއްޔާއަށް އަރުވައިފި\nރައީސުލްޖުމްހޫރިއްޔާ، "އަންވެއިލިންގ ވިޝަންސް 2021" ހުޅުވުމުގެ ރަސްމިއްޔާތުގައި ބައިވެރިވެވަޑައިގެންފި\n5 ޑިސެންބަރު 2021, ޚަބަރު


ނަޝީދުގެ ސަރުކާރުގައި ބޭއްވި ސާކް ސަމިޓަށް ސަފާރީތައް ކުއްޔަށް ހިފުމުގައި ކޮރޮޕްޝަނެއް ނެތް: އޭސީސީ\nމާލިއްޔަތު ގަވާއިދާ ޚިލާފަށް އައްޑޫ ސިޓީގައި ބޭއްވި 17 ވަނަ ސާކް ސަމިޓަށް ސަފާރީތަކެއް ކުއްޔަށް ހިފީ ދައުލަތަށް ލިބިދާނެ ހުތުރު ނަމަކުން ސަލާމަތް ކުރުމަށް ކަމަށް ބުނެ، އެ މައްސަލައަކީ ކޮރަޕްޝަން އެކުލެވިގެން ނުވާ މައްސަލައެއް ކަމަށް އެންޓި ކޮރަޕްޝަން ކޮމިޝަން (އޭސީސީ) އިން ކަނޑައަޅައިފި އެވެ.\nއޭސީސީ އިން އެގޮތަށް ނިންމާފައިވަނީ، ސާކް ސަމިޓާ ގުޅިގެން އެކޮމޮޑޭޝަން ހަމަޖެއްސުމަށް ކަނޑުމަގުގެ ދަތުރުތަކަށް ކުއްޔަށްހިފި ހަ ސަފާރީ ކުއްޔަށް ހިފާފައިވަނީ ދައުލަތުގެ މާލިއްޔަތުގެ ގަވާއިދާ ޚިލާފަށް ކަމަށް ބުނެ އެ ކޮމިޝަނަށް ހުށަހެޅި މައްސަލަ އާއި ސާކް ސަމިޓާގުޅޭ 2011ވަނަ އަހަރުގެ އޮޑިޓް ރިޕޯޓުގައި ފާހަގަކޮށްފައިވާ މައްސަލަ ތަހުގީގު ކުރުމަށް ފަހު އެވެ.\nއެ މައްސަލަ ތަހުގީގު ކުރުމަށް ފަހު އޭސީސީން ނެރުނު ބަޔާނުގައި ބުނެފައިވަނީ ސާކް ސަމިޓުގެ އެކޮމޮޑޭޝަން ހަމަޖެއްސުމަށް ހަ ސަފާރީއެއް ކުއްޔަށްހިފާފައި ވަނީ ދައުލަތުގެ މާލިއްޔަތުގެ ގަވާއިދާ ޚިލާފަށް އިޢުލާނުކުރުމަކާނުލައި ކަމަށްވީ ނަމަވެސް، އެ ސަފާރީތައް ކުއްޔަށްހިފާފައި ވަނީ ސާކް ސަމިޓަށް އެކިއެކި ގައުމުތަކުން ގެންނަން ހަމަޖެހިފައިވާ ވަފުދުތަކުގައި ހިމެނޭ އަދަދަށް ވުރެ އިތުރަށް، އިތުރު ފަރާތްތަކެއް އަންނާނެ ކަމަށް އެގައުމުތަކުން އެންމެ ފަހު ވަގުތު އެންގުމުން ދުރާލައި ބޭރުގެ ވަފްދުތައް ބޭތިއްބުމަށް ހަމަޖައްސާފައިވާ ދެ ރިސޯޓުން އިތުރު ފަރާތްތަކަކަށް އެކޮމޮޑޭޝަން ހަމަޖެއްސެން ނެތިގެން ދަޢުލަތަށް ލިބިދާނެ ހުތުރު ނަމަކުން ސަލާމަތްކުރުމަށް ކޮންމެހެން މަޖުބޫރުވެގެން ކަމަށެވެ.\nއޭސީސީން ބުނީ އެންމެ އަގު ހެޔޮ ގޮތަކަށް އެކަން ހަމަޖެއްސެން އޮތީ ސަފާރީތަކެއް ކުއްޔަށް ހިފައިގެންކަމަށް ސާކް ޓާސްކް ފޯހަށް ފެނުމުން އެގޮތަށް ނިންމީ ޚާއްސަ ހުއްދައެއްގެ ދަށުންކަން ތަހުގީގަށް އެނގޭތީ އާއި، ސަފާރީތައް ކުއްޔަށް ހިފާފައިވަނީ ސާކް ސަމިޓު ފެށެން ގާތްގަނޑަކަށް ހަފްތާއެއްހާ ދުވަހަށް ވެފައިވަނިކޮށްކަން ސަފާރީތައް ކުއްޔަށްހިފުމަށް ވެފައިވާ އެއްބަސްވުންތަކުން އެނގޭތީ، އިޢުލާނުކޮށްގެން އެ ޚިދުމަތްދޭނެ ފަރާތެއް ހޯދާނެ މުއްދަތު ނެތްކަން ތަހުގީގަށް ފާހަގަކުރެވުނު ކަމަށެވެ.\nއޭސީސީން ބުނީ ކުއްޔަށް ހިފާފައިވާ ހަ ސަފާރީގެ ތެރެއިން ފަސް ސަފާރީއަށް ދައުލަތުގެ މާލިއްޔަތުގެ ގަވާއިދާ ޚިލާފަށް އެޑްވާންސް ފައިސާގެ ގޮތުގައި އަގުގެ 50 އިންސައްތަ ދިނުމަށް އެއްބަސްވެ އެ ފައިސާ ދޫކޮށްފައިވަނީ، ކުއްޔަށް ދޫކުރި ފަރާތްތަކުން އަގު އެއްކޮށް ދެއްކުމަށް އެދިފައިވާތީ އެފަރާތްތަކާ ކުރި މަޝްވަރާގައި އެޑްވާންސް ފައިސާގެ ގޮތުގައި ކުލީގެ 50 އިންސައްތަ ދިނުމުން ނޫނީ ޚިދުމަތް ފޯރުކޮށްދެވެން ނެތް ކަމަށް ބުނެފައި ވާތީ، އެ މައްސަލަ އޭރުގެ ފޮރިން މިނިސްޓަރަށް ހުށަހެޅުމުން ސާކް ޓާސްކް ފޯހުގައި މަޝްވަރާކުރުމަށް ފަހުކަން ތަހުގީގަށް އެނގޭ ކަމަށެވެ.


Rasmee hedhumakah mundaa gamees adhi kandikkaa libaas!\n25 ފެބްރުއަރީ 2021 - 08:50:57\nދިވެހިރާއްޖެ، އަކީ ދެކުނު އޭޝިޔާގެ ހިންދު މާކަނޑު ގެ ތެރޭގައި، އޮޅުދޫ ކަރައިގެ ހުޅަނގު ފަރާތުން ހައްތުސްތަވާ މަތީގައި އުތުރުން ދެކުނަށް ފެތުރިފައި އޮންނަ ކުޑަ ޖަޒީރާ ގައުމެކެވެ.\nދިވެހިރާއްޖޭގެ ބިމުގެ ބޮޑުމިނަކީ، 298 ކިލޯމީޓަރެވެ. އެއީ، 115 ކިލޯ މޭލެވެ. ދިވެހިރާއްޖެއަކީ ދުނިޔޭގައިވާ މިނިވަންވެފައި ބޮޑު ސަރަހައްދަކަށް ފެތުރިފައިވާ އެއް ޤައުމެވެ.\nޝިހާބުގެ ވާހަކަ: 35 ވަނަ މިނެޓު\nHon. Ibrahim Shihab on Republic Day 1987\nދިވެހިރާއްޖޭގެ ޖުމްހޫރީ ދުވަހުގެ މުނާސަބަތުގައި އަލް މަރްހޫމް އިބްރާހިމް ޝިހާބް މީގެ 43 އަހަރު ކުރިން ދެއްކެވި ވާހަކަފުޅުގައި އެ ވިދާޅުވަނީ ކިހާ ބޮޑު ތެދުފުޅެއްތޯއެވެ؟\nރާއްޖެއަކީ ކޮންގައުމެއްކަން ނުދަންނަ މީހަކު އޭރުވެސް ނެތެވެ. ދިވެހިންނަކީ ކޮންބައެއްކަން ދުނިޔެ ދަންނަތާ އެތައް ދުވަހެއް ވެއްޖެއެވެ. ރާއްޖެ ރާއްޖެއަށް ވަނީ އަމިއްލަ ވަންތަކަމުގެ ސަބަބުންނެވެ. ދިވެހިން ދިވެހިންނަށް ވަނީ ވެސް ދިވެހިންގެ އަމިއްލަވަންތަކަމުގެ ސަބަބުންނެވެ.\nރާއްޖެއަކީ ކޮންމެ ކަމެއްގައިވެސް އަމިއްލަވަންތަކަށް ކުރިން އޮތް ގައުމެކެވެ. އެގޮތުން ކެއުން ބުއިމާ، އަންނައުނާ، ގެދޮރު އެޅުމާ، އޮޑި ދޯނިފަހު ބަލާލި ނަމަވެސް ފެންނާނީ ދިވެހިންގެ އަމިއްލަ ވަންތަކަމެވެ. ނަމަވެސް މި އަމިއްލަވަންތަކަށް ގެއްލޭފަދަ ބައެއްކަންކަން ދިވެހިންގެ ދިރިއުޅުމުގެ ތެރެއަށް ވަދެއެވެ.\nއަމިއްލަ ވަންތަކަމުގެ ތެރެއިންވެސް ގެއްލުން ހުރި ކަންކަން ދޫކޮށްލުން ކިތަންމެހާވެސް ރަނގަޅެވެ. ނަމަވެސް، ފައިދާހުރި ކަންކަމުގައި ހިފަހައްޓައިގެން ތިބުން މުހިންމެވެ. މިގޮތުން ދިވެހިރާއްޖޭގައި އިހުޒަމާނުގައި ބޭނުންކުރި ސަގާފީ އަންނައުނަކީ ނުހަނު ޗާލު އަދި ރާއްޖެއާއި ނުހަނު ގުޅޭ ހެދުންތަކެވެ. ލޮލަށް ބަލައިލަން ރީތީ އެކަންޏެއް ނޫނެވެ. ރާއްޖޭގެ މޫސުމާވެސް ގުޅެއެވެ. އުޅެންވެސް ފަސޭހައެވެ. ދިވެހި ވަންތައެވެ.\nދިވެހިރާއްޖެއަކީ ގާތް ގަނޑަކަށް 12 ގަޑީއިރު އިރުގެ އަލިކަން ލިބޭ އަދި ގާތްގަނޑަކަށް 12 ގަޑީރު އިރު އޮއްސިފައި އޮންނަ ގައުމެކެވެ. ރާއްޖެ އޮންނަނީ ދުނިޔޭގެ މެދުގައި އޮންނަ އީކުއޭޓާގެ ވެސް މަތީގައެވެ. މިހެންކަމުން ރާއްޖެއަކީ "ޓްރޮޕިކަލް" ނުވަތަ "ހޫނު" ގައުމެކެވެ.\nދިވެހިރާއްޖޭގައި ރަސްމީ ހެދުމުގެ ގޮތުގައި ފިރިހެނުން ބޭނުންކުރާ ކޯޓާ، ބޫޓާ، ޓައި އަދި ފަޓުލޫނު ލައި ބެގީ ކުރުމަކީ މިފަދަ "ޓްރޮޕިކަލް" ގައުމަކާ ގުޅޭ ކަމެއް ނޫނެވެ. ރާއްޖެއާ އަސްލު ގުޅެނީ މުންޑާ ގަމީހެވެ. ބޮލުގައި އަޅަން ފޮށައެވެ. މިގޮތައް ހެދުން އަޅައިފިނަމަ ރާއްޖޭގެ މޫސުމާވެސް ގުޅޭނެއެވެ. މަސައްކަތުގެ މާހާއުލުގައި އުޅެން ވެސް ފަސޭހަވާނެއެވެ.\nރާއްޖޭގައި ރަސްމީ ހެދުމުގެ ގޮތުގައި ބޭނުންކުރި ދިގު ހެދުމަކީ ވެސް، ދިވެހިރާއްޖޭގެ އާސާރީ ސަގާފީ ހެދުމެއް ކަމަށް ބުނެވޭކަށް ނެތެވެ. އެއީ 1942 ގެ " ދިވެހިރާއްޖޭގައި އޭރު އޮތް ރައްޔިތުންގެ މަޖިލީހުން، ފާސްކުރި "ދިވެހި އަންހެނުން ހެދުން އެޅުމާބެހޭ ބިލް"، ފާސްކޮށް ދިވެހި އަންހެނުންގެ ރަސްމީ ހެދުމެއް އުފެއްދުމަށް ކުރެވުނު މަސައްކަތުގެ ނަތީޖާއެވެ.\nއޭރު ރަސްކަމުގައި ހުންނެވި ، އައްސުލްޠާން ޙަސަން ނޫރައްދީން (2 ) އެވެ. މިދެންނެވި ގާނޫނު ތަސްދީގު ކުރައްވައި، އޭރުގެ ވަޒީރުއް ދާހިލިއްޔާ އަލްއަމީރު ހަސަން ފަރީދު ދީދީއަށް، އެ ގާނޫނަށް އަމަލު ކުރެއްވުމަށް އެންގެވިއެވެ.\nއޭރުވެސް މަޖިލީހުގެ ކޮމެޓީއެއް އެކުލަވާލައި މި ހެދުން ފާސްކުރުމަށް ޑިޒައިނެއްގެ ގޮތުގައި ބަލާފައިވަނީ ބޯވަޅު އެޅި ލިބާހެވެ. ނަމަވެސް އެހެން ހެދުމެއް އަންހެނުނަށް ކަނޑައެޅުނީ އޭރު ލިބާހާއި ކަނޑިކި ލިބެން ދަތި ވުމުންކަން ވެސް ހާމަވެއެވެ. އެކަން ހާމަވީ "ދިވެހިރާއްޖެ ހަނގުރާމައިގެ ވިލާގަނޑެއްގެ ދަށުގައި" މި ފޮތުގައި މުހައްމަދު އަމީނު ލިޔުއްވާފައިވާ ލިޔުންކޮޅެއްގެ ސަބަބުންނެވެ.\nއެ ލިމުގައި ބުނެފައިވަނީ " އަންހެނުންގެ ލިބާސް ލިބޭކަށް ނެތެވެ. ފޭލި ލިބޭކަށް ނެތެވެ. މިދެންނެވި ތާރީޚީ ދުވަހު ހުއްދަ ދެވިގެން، އެ ހުއްދައިގެ ނަތީޖާއެއްގެ ގޮތުން އުފެދުނު ހެދުންތަކަކީ، މިހާރު މި ގެންގުޅޭ ނަންބަރު ހެދުންތައް" ކަމަށެވެ.\nއަހަރެންގެ ނަޒަރުގައި ދިވެހިރާއްޖޭގައި އަންހެނުންގެ ރަސްމީ ހެދުމަކަށް ވާން އެންމެ އައުލާކަން ބޮޑީ ދިވެހި އަންހެނުންނާ ގުޅެނީ ބޯވަޅުއެޅި ލިބާހާއި، ފޭއްޔާއި، ރުމާލެވެ. އަދި ފިރިހެނުން ރަސްމީ ހެދުމަށް ވާންވީ މުންޑާ ގަމީހާއި ފޮށައެވެ.


ހޯމް އެންޑް އަވޭ އުސޫލުން މުޅި ރާއްޖޭގައި ކުޅެން ހަމަޖައްސާފައިވާ، ދިވެހި ޕްރިމިއާ ލީގުގެ ކޮލިފިކޭޝަން މާޗު މަހު ފަށާ ގޮތަށް ހަމަޖައްސާ، ބައިވެރިވާން ބޭނުންވާ ރަށްރަށުގެ ޓީމުތަކުން މުބާރާތުގައި ބައިވެރިވުމުގެ ފުރުސަތު ހުޅުވައިލައިފިއެވެ.\nމި އަހަރުގެ ފުޓްބޯޅަ ސީޒަން 2023-2024 ގެ ދިވެހި ޕްރިމިއާ ލީގު، ކުރިއަށް ދާނީ ޖުމުލަ 12 ޓީމާ އެކު މުޅި ރާއްޖޭގެ އެކި ސަރަހައްދުތަކުގައެވެ.\nއެފްއޭމުން މިއަދު ނެރުނު ބަޔާނެއްގައި ބުނެފައި ވަނީ، މިއަދު ހުޅުވާލީ ޒޯން 1،2އަދި3އަށް ނިސްބަތްވާ ކްލަބުތަކަށް ކަމަށާއި އެ ކުލަބުތަކުން ބައިވެރިވުމަށް އެދޭ ލިޔުންތައް އެފްއޭއެމްއަށް މެއިލް ކުރުމަށް އެދޭ ކަމަށެވެ.\nމިފުރުސަތު ހުޅުވާލާފައިވަނީ އަންނަ މަހުގެ7ވަނަ ދުވަހުގެ މެންދުރު ފަހު2ގެ ނިޔަލަށެވެ.\nއެފްއޭއެމްއިން މައުލޫމާތު ދިން ގޮތުގައި ދިވެހި ޕްރިމިއާ ލީގަށް ކޮލިފައިވުމުގައި ޒޯންތައް ބަހާފައިވަނީ، ޒޯން 1: ހއ، ހދ، ށ، ނ، ރ، ޒޯން 2: ބ، ޅ، ކ، އއ، އދ، ވ، މ، ފ، ދ، ޒޯން 3: ތ، ލ، ގއ، ގދ، ޏ، ސ އަދި ޒޯން 4: ގްރޭޓާ މާލެ އޭރިއާ، މިގޮތަށެވެ.\nމިފަހަރު ހަމަޖެހިފައިވާގޮތުން، ކޮންމެ ޒޯނެއްގައި ހަތަރު ޑިވިޝަން އޮންނާނެއެވެ. މާލޭ ޒޯންގައި ލީގުގައި އަށް ޓީމު ވާދަކުރާނެއެވެ.\nދިވެހި ޕްރިމިއާ ލީގުގައި ވާދަކުރާނީ ހަތަރު ޒޯނުގެ ޗެމްޕިއަން ޓީމުތަކާ އެކު ޖުމްލަ 12 ޓީމެވެ. ޒޯން ހަތަރެއް ނުވަތަ ގްރޭޓާ މާލެ އޭރިއާ އިން 2022 ގެ ދެ ވަނަ ޑިވިޝަން ޗެމްޕިއަން ޓީމު ދިވެހި ޕްރިމިއާ ލީގު ހޯމް އެންޑް އަވޭ އުސޫލުން ފުރަތަމަ ފަހަރަށް ކުޅޭ ލީގަށް ކޮލިފައި ވާނެއެވެ.\nޒޯން ތަކުގައި ހިމެނޭ ޑިވިޝަންތަކަކީ، އޯޕަން ޑިވިޝަން، ތިން ވަނަ ޑިވިޝަން، ދެ ވަނަ ޑިވިޝަން އަދި ފުރަތަމަ ޑިވިޝަންއެވެ.\nމީގެ ތެރެއިން، އޯޕަން ޑިވިޝަން ކުޅޭނީ ޒޯންގެ ޓީމުތަކުގެ މެދުގައި ގުރޫޕްތަކަށް ބަހާލައިގެންނެވެ. އެ ގުރޫޕެއްގެ މެޗުތައް އޮންނާނީ އެ ގުރޫޕެއް ހިމެނޭ ކޮންމެވެސް އެއް ރަށެއްގައި ސެންޓްރަލައިޒް އުސޫލުންނެވެ.\nއެ ގުރޫޕެއްގެ މެޗުތައް ކުޅޭނެ ރަށެއް ކަނޑައަޅާނީ އެފްއޭއެމުން ހުޅުވާލާ ބިޑިން މަރުހާލާގެ ތެރެއިންނެވެ. ގުރޫޕްތައް ބަހާނީ ކައިރި ކައިރީގައި ހުންނަ ރަށްތަކުގެ ޓީމުތައް އެއް ގުރޫޕެއްގައި ހިމެނޭ ގޮތަށެވެ.\nއޯޕަން ޑިވިޝަން ކާމިޔާބު ކުރާ ޓީމުތައް ކޮލިފައި ވާނީ އެ ޒޯނެއްގެ ތިން ވަނަ ޑިވިޝަނަށެވެ.\nތިންވަނަ ޑިވިޝަން ކުޅޭނީ ހަ ގުރޫޕަކަށް ބަހާލައިގެންނެވެ. ހަ ގުރޫޕުން ގަދަ 18 ޓީމު ކޮލިފައި ވާނީ ދެ ވަނަ ޑިވިޝަނަށެވެ. ތިން ވަނަ ޑިވިޝަންގައި ވެސް ގުރޫޕް ބަހާނީ ކައިރި ކައިރީގައި ހުންނަ ރަށްތަކުގެ ޓީމުތައް އެއް ގުރޫޕަކަށް ބަހާލައިގެންނެވެ. އެ ޑިވިޝަންގައި ކޮންމެ ގުރޫޕެއްގެ މެޗުތައް ވެސް ކުޅޭނީ ސެންޓްރަލައިޒް އުސޫލުންނެވެ. އެ ރަށެއް ކަނޑައަޅާނީ އެފްއޭއެމުން ހުޅުވާލާ ބިޑިން މަރުހާލާ ތެރެއިންނެވެ.\nގްރޭޓާ މާލޭގެ ޒޯން ފިޔަވައި ކޮންމެ ޒޯނަކުން، ދެ ވަނަ ޑިވިޝަންގައި ހިމެނޭނީ 18 ޓީމެވެ. އެއީ ތިން ވަނަ ޑިވިޝަނުން ޕްރޮމޯޓްވި 18 ޓީމެވެ. އެ 18 ޓީމުގެ ތެރެއިން އެންމެ ގަދަ އަށް ޓީމު ކޮލިފައި ވާނީ ފުރަތަމަ ޑިވިޝަނަށެވެ. ދެ ވަނަ ޑިވިޝންގެ ގުރޫޕްތައް ބެހުމުގައި ކައިރިކައިރީގައި ހުރި ރަށްތަަކަކަށް ނުބާލާނެއެވެ.\nއެ ޑިވިޝަންގެ ގުރޫޕްތައް ބާހަނީ ގުރު ނަގައިގެންނެވެ. އެ ޑިވިޝަންގެ ކޮންމެ ގުރޫޕެއްގެ މެޗުތައް ވެސް ކުޅޭނީ ސެންޓްރަލައިޒް އުސޫލުންނެވެ.\nއަދި ދެ ވަނަ ޑިވިޝަނުން ފުރަތަމަ ޑިވިޝަނަށް ކޮލިފައިވި އަށް ޓީމުގެ މެދުގައި ކުޅުމަށް ފަހު އެ ޑިވިޝަންގެ ޗެމްޕިއަންކަން ހޯދާ ޓީމު 2023-2024 ވަނަ އަހަރުގެ ދިވެހި ޕްރިމިއާ ލީގަށް ކޮލިފައި ވާނެއެވެ. އެ ޑިވިޝަންގެ މެޗުތައް ވެސް ކުޅޭނީ ސެންޓްރަލައިޒްކޮށެވެ.


" އިފް ޔޫ އެވަރ ފައިންޑް ޔޯސެލްފް ސްޓަކް އިންދަ މިޑްލް އޮފް ދަ ސީ\nއައިވިލް ސެއިލް ދަ ވޯލްޑް ޓް ފައިންޑް ޔޫ\nއިފް ޔޫ އެވަރ ފައިންޑް ޔޯސެލްފް ލޮސްޓް އިން ދަ ޑާކް އެން ޔޫ ކާންޓް ސީ\nއައިލް ބީ ދަ ލައިޓް ޓް ގައިޑް ޔޫ..."\nކަނޑުގެ މަތިން އުދުހެމުންދިޔަ ހޯރަބައިގަނޑުގެ ތޫލި އަޑާއި، ކަނޑުގައި ބީހިލާފައި އަންނަ ފިނި ވައިރޯޅިތަކުގެ ތެރެއިން ފުރޭނިގެން އަންނަ ބްރޯނޯ މާސްގެ މި ހިތްގައިމު އިނގިރޭސި ލަވައިން މުޅި މާހައުލަށް ދިރުން ގެނެސް ދީފައިވެއެވެ. ވަށައިގެން ފެންނަމުން ދަނީ ދިވެހިރާއްޖޭގެ ހިތްގައިމު ރަށްތަކުގެ ޙަޤީޤީ ޗާޓެވެ. އުކާލެވިފައިވާ ފެއްސާއި ހުދުން ޖަރީވެފައިވާ އަލިމަހުގެ ޚަޒާނާއެއް ފަދައިންނެވެ. މާދުރުން ފުމެމުންދާ ކޯމަސް ބައިގަނޑުގެ ހިތްގައިމު ފުމުންތަކާއި، ދޭތެރެ ދޭތެރެއިން ކަނޑުމަތިން އުދުހިގެންދާ ފުޅަނގިތަކުގެ އުދުހުންތައް ފެނި ދުއްވަމުންދިޔަ ބިޔަ ކަނޑު ބޯޓުގައި ތިބި ޒުވާނުން އާޝޯޚުކުރުވަމުން ގެންދިޔައެވެ. މިއީ ރާއްޖޭގެ ހުރިހާ ރަށްތައް ބަލާލުމަށް، ދިވެހިރާއްޖެއިން ހޮވާލެވުނު ފަސްސަތޭކައެއްހާ ޒުވާނުން، ފުރަތަމަ ފަހަރަށް ރާއްޖޭގައި އޮތް އެންމެ ބިޔަ ކަނޑު ބޯޓުގައި އެއްތަންވެލި ތާރީޚީ ދަތުރެވެ. މިއަހަރުގެ ޒުވާނުންގެ ދުވަހާއި އެކުވެގެން އައި އަޟުޙާ ޢީދު ދުވަހުގެ ހަދިޔާއެވެ.\nކަނޑުގެ އޮމާން "ދޫލަ" މަތީގައި މަޑު ދުވެއްޔެއްގައި ބޯޓު ދުއްވަމުން ދިޔައިރު، ވަށައިގެން ފެންނަމުން ދިޔަ ރީތި މަންޒަރުތައް އެ ޒުވާނުންގެ ކެމެރާތަކުގައި ޤައިދު ކުރަމުން ދިޔައެވެ. އައު ލޯބިވެރިން ހޯދައި ޙަޔާތުގެނައުގެ ހުންގާނު ލޯބިވެރިޔާއަށް ރަސްމީކޮށް ހަވާލުކޮށް ކައިވެނީގެ ވަޢުދުވި އެތައް ޒުވާނުންނެއްވެސް ވިއެވެ. މާހައުލު އެހާވެސް ހިތްގައިމުވެފައި ހިތަށް ފިނިކަން ލިއްބުވައިދެއެވެ.\nވަމުންދިޔަ ހުރިހާކަމެއްގެ ޚަބަރެއްނެތި އެކަހެރިވެފައި ތިބީ ހަނާން އާއި ކައިފްއެވެ. މުޅިއަކުން އެހެންނެއްވެސް ނޫނެވެ. ހަނާންގެ ކުޑަކުޑަ ދެލޮލުގެ ތެރޭގައި އެވަގުތު ރަސްކަންކުރަމުން ދިޔަ ކައިފްގެ ސޫރައަށް ހަނާންގެ ހިތާ ރޫހުން ފިދާވެ ވަށައިގެންވާ މާހައުލުގައި ހިގަމުންދިޔަ ކަންތައްތަކާމެދު އޭނާ ކިތަންމެ ވަރަކަށް ޣާފިލްވެފައި ވީނަމަވެސް، ހަނާންގެ އެ ގައިގޯޅިކަމާއި، ކައިފްގެ އެންމެ ނަޒަރަކަށް އޭނާ ކުރަމުން ދިޔަ އިންތިޒާރާމެދު ކައިފްގެ ހިތުގައި އެއްވެސް ޝައުޤެއްނުވާފަދައެވެ. ދުވަހަކު އެއަތުން ރެކިގެން ނުދެވޭފަދަ، ބާރަށް ކައިފުގެ އަތުގައި ހިފަހައްޓާލައިގެން ހަނާން ހުރިނަމަވެސް ކައިފްގެ ހިތުގެ ލަގަން ހަނާންނަށް އެއްވެސް ގޮތަކަށް މިލްކުކޮށްދީފައެއްނުވެއެވެ.\nހުރިހާވެސް ބަދުނަސީބަކާއި، ކައިފުގެ އެ ހަމަހިމޭންކަމުގެ، ފަހަތުގައި ފޮރުވިފައިވަނީ ހާލަތު، އޭނާގެ މައްޗަށް ފޯރުވާފައިވާ މަޖުބޫރީގެ ގަދަފަދަ ކަމެވެ.\n"އެއީވެސް ކަޕްލް އެއްތަ؟ ނުވެސް ގުޅޭ.. ރީތި މީހެއް ނަމަވެސް އޯކޭ އޭނާގެ އަތުގައި އެލިގަނެގެން ހުންނަން...ހުއް" ތުންފިއްތާލަމުން ކައިރީގައިއިން ވަށް މޭޒުގެ ވަށައިގެން އަތުރާލެވިފައިވާ ގޮނޑިތަކުގައިތިބި ފަސް އަންހެން ކުދިންނަށް ބަލާލަމުން ތަންކޮޅެއް ދުރުގައި ބޯޓުގެ ވަށައިގެން ލެވިފައިވާ ރެއިލިން ގަނޑުގައި އެއް އަތް އަޅުވާލައިގެންތިބި ހަނާންއާއި ކައިފަށް އިޝާރާތްކުރަމުން ޒަހުރާ ބުނެލިއެވެ.\nމިދަތުރު ފެށުނީންސުރެ ކައިފްގެ ބޯކޮޅުބަލަމުން، ކައިފްގެ ކޮންމެ ހަރަކާތަކަށް ފާރަވެރިވެ އެރީތި ޒުވާނާގެ މައްޗަށް ޒަހުރާގެ ހިތް ދޫކޮށްލެވުނީ އެއްވެސް އިޚްތިޔާރެއްނެތިއެވެ. ރައްޓެހިންގެ ކުރިމަތީގައި ޖޯކަކަށް ވިޔަސް ރީތި ކޮންމެ ފިރިހެނަކަށް އޭނާގެ ހިތް އަބަދުވެސް ދޫކޮށްލެވޭ އުޞޫލުންނެވެ.\n"ޖޭ ބޮކި ދިއްލެން ފެށީ ދޯ. ސާބަސް.... އޯކޭ ، އޭނަ ހަޑި. އެކަމް އޭނާއަށް އެކަހަލަ ރީތި ބީ.އެފް އެއްލިބިއްޖެއެއްނު. ޒަހުރާ ތިއުޅެނީ ތިގޭދޮށުގައުޅޭ ހޮޅިބެ ވެސް ސެޓްނުވެގެން....ސޯ...؟." ޒަހުރާއާ ދިމާކޮށްލުމުގެ ބޭނުމުގައި އިފާޝާ އެހެން ބުނެލުމާއެކު ކައިރީގައި ތިބި އެންމެންގެ ހިނިގަނޑު ފަޅައިގެން ހިގައްޖެއެވެ.\n"އަނގަ މަޑުން ލައިގެން އިނދޭ!.." އެއާއެކު ޒަހުރާ ފުންމައިގެން ތެދުވެ އިފާޝާގެ އިސްތަށިގަނޑުގައި ހިފާ ނިކަން ބާރަށް ލުތްކެއް ޖަހާލިއެވެ.\n"އައްދިއްޔޯއި...!..." ހިނިގަނޑު ބަނޑަށް ހިންދާލަމުން ޒަހުރާގެ ފައިގައި ޖަހާލަމުން އިފާޝާ ބުނެލިއެވެ.\n"އެތަނުގަ އެ އަންހެނާގެ ބަދަލުގަ ޝައިލީން އެފިރިހެންކުއްޖާގެ އަތުގައި ހިފަހައްޓާލައިގެން ހުރިނަމަ، މަންޒަރުވެސް ރީތިވީސް ކަންނޭނގެ ދޯ...ކޮބާތަ އޭނަ؟"\nރައްޓެހިންގެ ދިމާކުރުންތަކަށް އާދަވެފައިވާ ޒަހުރާ ވާހަކަ އަނބުރާލުމުގެ ގޮތުން އެންމެފަހުން ބުނެލިއެވެ. އެއާއެކު ތަންކޮޅެއް ދުރުން އެމީހުންނާ ދިމާއަށް ހިނގަމުން އައި ހިމަތޮޅި ރީތި އަންހެން ކުއްޖާއަށް އެންމެންގެ ނަޒަރު ހުއްޓުނެވެ. ޖެހެމުންދިޔަ ލުއި ވައިރޯޅިތަކާއެކުވެ ޒުވާނާގެ އިސްތަށިގަނޑު ވިހުރުނަ ނުދިނުމަށްޓަކައި އޭނާގެ އަތުން އިސްތަށިގަނޑު ހައްޔަރުކުރުމަށް ކުރަމުން ދިޔަ މަސައްކަތް ހިތްގައިމުވި އެތައް ޒުވާން ފިރިހެންކުދިން އެތަނުގައި ތިބިކަން އެނގެނީ އެކޮންމެ ޒުވާނެއްގެ ނަޒަރު އެއަންހެން ކުއްޖާއަށް ހުއްޓިފައިވިލެއް ޝައުޤުވެރިކަމުންނެވެ. އޭގެ ތެރެއިން ވެސް ކައިފްގެ ބެލުމުގައި އެ އަންހެން ކުއްޖާއަށް ޚާއްޞަ ޤަދަރަކާއި ލޯތްބެއް އެކުލެވިފައިވާހެން ހީވެއެވެ.\nކައިފްގެ އެ ބެލުންތައް އެ އަންހެންކުއްޖާއަށް ވަންހަނާވެފައެއް ނުވެއެވެ. ހިތްތައް ޤަތުލުކުރުވާފަދަ ޤާތިލީ އަދާތަކުން، ބަނޑި ބަނޑި ލައްވަމުން ފަރި ހިނގުމެއްގައި އޭނާ ހިނގަމުން އައި އިރު "ލޭ" ގެ ފޮދުވަރެއްފަދަ ރަތްކަންގަދަ އެތުންފަތުގައި ވަނީ ސިއްރުން ފުރިފައިވާ ފަދަ ލުއި ހިނިތުންވުމެކެވެ. ދިގު އެސްފިޔަތަކުން ހިޔާ އެޅިފައިވާ އެރީތި ކަޅިރަވައިގައި ވަނީ ކައިފް ފަދަ އެތަށް ޒުވާނުންނެއް، އެބެލުމުން ފިދާ ކުރުވާފަދަ މަސްތީ އަސަރެކެވެ.\nއަމާޒުވަމުންދިޔަ ބެލުންތަކާމެދު ފަރުވާލެއްނެތްކަން ދައްކަމުން އަންހެންކުއްޖާ ގޮސް ޒަހުރާމެން ތިބި މޭޒުކައިރީގައި އިށީނދެލިއެވެ.\n"އޯހް... ތިހިރަ ފަރިކަމެއްތާދޯ...ޖޭ ވޭ ވަރަށް.." ހިތާދިމާލުން މޭގައި އަތްއަޅާލަމުން އެހެން ބުނަމުން ޒަހުރާ މޫނަށް ޖައްސާލި ވައްތަރުން އެންމެންނަށްވެސް ހެވުނެވެ.\n"ޝައިލީން ކޮންތާކަށް ގޮސް ތިއައީ؟" އަންހެން ކުއްޖާގޮސް އިށީނދެ ގޮނޑީގައި ހަމަޖެހިލުމާއެކު އިފާޝާ ސުވާލުކުރިއެވެ. ޖަވާބުގައި ހަމައެކަނި ހިނިތުންވެލަމުން އޭނާ އައިދިމާލުން ތަންކޮޅެއް ދުރުގައި ތާސްކުޅެން ތިބި ދެތިން ފިރިހެން ކުދިންނަށް އިޝާރާތްކޮށްލިއެވެ.\n"އޯހް... ޕްލީޒް.... ޑިސްކޮޓިއަސް ޕާރސަން....." ވީ ފޫސެއްގެ ބޮޑުކަމުން ތާސްކުޅެންތިބި ތިން ޒުވާނުންގެ ތެރެއިން މެދަށް އިން ޒުވާނާއަށް ބަލާލަމުން އިފާޝާއަށް ދަތްކުނޑިވިކާލެވުނެވެ.\n"ކީއްވެތަ ތިމީހުން ޖަނާ ދެކެ ތިހާ ފޫހިވަނީ؟ ޖަނާ އަކީ އަސްލު ވަރަށް ލޯބި މީހެއް..." ޖަނާހުއަށް ބަލާލަމުން ދަތްދޮޅީގައި ދެއަތް ވިއްދާލައި ދެއަތުގެ އުޅަނބޮށި މޭޒުމަތީގައި އަޅުވާލަމުން ރީތި ހުވަފެނެއްގެ ތެރެއަށް ގެނބެމުން ދިޔަ މީހަކު ފަދައިން މަޑުމަޑުން ޝައިލީން ބުނެލިއެވެ.\n"ޝައިލީންއަށް އޭނައަށްވުރެ މާރަނގަޅު މީހުންވާނެ. އެނގެއެއްނު އޭނާ..."\nއިފާޝާއާ އެއްބައިވެލުމުގެ ގޮތުން ޝަހުމާ ބުނަން އުޅުނުބަސް ޝައިލީން އަތުގެ އިޝާރާތުން ހުއްޓުވިއެވެ.\n"އެއީ އޭނަގެ ޕާސްޓް. އެއީ އަހަންނާ ބެހޭ ކަމެއްނޫން."\nޖަނާހުއާބެހޭ ގޮތުން ޝައިލީންގެ ރައްޓެހިން ދެކޭ ގޮތާމެދު އޭނާ އަބަދުވެސް ހިތްހަމަނުޖެހެއެވެ.\nޖަނާހުގެ މާޒީގައި ހިނގާފައިވާ ކަންކަން ހޯދުމަށް އޭނާގެ އެއްވެސް ޝައުޤުވެރިކަމެއް ނެތެވެ. ޝައިލީންގެ ހުރިހާ ޝައުޤުވެރިކަމެއް ގުޅިފައިވަނީ ޖަނާހުގެ ރީތި ކަމާއި ރަސްކަލެއްފަދަ އަރާމްތަނަވަސް ދިރިއުޅުމާއެވެ. އަމިއްލަ މަސައްކަތުން ޒުވާން ޢުމުރުގައި ކާމިޔާބުގެ ބޮންތިއާ ހަމައަށް ވާޞިލްވި ފިރިހެނެއްގެ ކިބާގައި އޭނާގެ ރައްޓެހިންނާއި ގާތް މީހުން އެބުނާފަދަ އައިބު ސިފަތަކެއް ހުރެދާނެ ކަމަށް ޝައިލީން އެއްގޮތަކަށްވެސް ޤަބޫލެއްނުކުރެއެވެ. މީހުން ކިޔާ އެއްޗެހި ޤަބޫލު ކުރުމަށްވުރެ ޝައިލީން އަކީ ބޯހަރުކަމާއި ގޮތް ދޫނުކުރުމުގައި އަރާ ހުރި ޒުވާނެކެވެ.\nސިކުނޑިން ގޮވާގޮވުންތަކަށްވުރެ ހިތުގެ އެދުންތަކަށް އިޖާބަދޭ އަންހެން ކުއްޖެކެވެ.\nޝައިލީން އާއި ޖަނާހު ބައްދަލުވީ މީގެ އަހަރެއްހާ ދުވަސް ކުރިންނެވެ. ވަޒީފާގެ އިންޓަވިއުއަކަށް ޖަނާހު ގެ އޮފީހަށް ދިޔަ ދުވަހެއްގައެވެ. ޙަޤީޤީ ޢާލަމުން އުފުލިލައި ހުވަފެނީ ޢާލަމަކަށް ދަތުރު ކުރެވުނުފަދަ އުފާވެރި ހިނދުކޮޅު ޝައިލީނަށް ފުރަތަމަ ފަހަރަށް ތަޖުރިބާކުރެވުނީ އެދުވަހު ފުރަތަމަ ފަހަރަށް ޖަނާހުފެނިލުމުންނެވެ. އިރުގެ ރަންދޯދިތަކުން ދުނިޔެ ރޯޝަންކުރުވާ ފަދައިން އެދުވަހު ޖަނާހުގެ ތާޒާ މޫނަށް ވެރިކުރުވި ހިނިތުންވުމުން އަބަދަށް ދެމިގެންވާފަދަ ގޮތަކަށް ޝައިލީން ގެ ހިތް ރޯޝަންކުރުވިއެވެ. އިންޓަވިއުގައި ޖަނާހު ފެނި އާގަމަވެ، ބަހެއް ނުބުނެވި އިންނަންޖެހުނަސް، ޖަނާހުއާ އެންމެ ގާތުގައި އުޅޭވޭ މަޤާމު ޚުދު ޖަނާހު އޭނާއަށް ހަމަޖައްސައިދިން ދިނުން އޭނާއަށް ތަރުޖަމާކުރެވުނީ، އެއީ "ހިތްކިއުމެއް" ގެ ގޮތުގައެވެ.\nއެހެންނޫންނަމަ، އެ ވަޒީފާގެ އިންޓަވިއުގައި ބައިވެރިވި އެތައް އަންހެން ކުދިންނެއްގެ ތެރެއިން ޖަނާހު އޭނާ އިޚުތިޔާރުކުރީ ކީއްވެ ހެއްޔެވެ؟ ޖަނާހު އެނގެމުން ދިޔަވަރަކަށް، އޭނާގެ ޝަޙުޞިއްޔަތުގެ ހަރުދަނާކަން ޝައިލީންއަށް ފާހަގަ ކުރެވެމުން ދިޔައެވެ. އޭނާ މަސައްކަތަށް ދޭ އަހައްމިއްޔަތު ކަމެވެ. ދަށަށް ތިބޭ މުވައްޒަފުންނާ އޮންނަ ގާތް ގުޅުމެވެ. އޮފީސް މާހައުލުގައި ޖަނާހު އަކީ "ބޮސް" އެއްގެ ގޮތުގައި އެހެން މުވައްޒަފުންނަށް އަންގަދޭން އޭނާ ދުވަހަކުވެސް މަސައްކަތެއް ނުކުރެއެވެ.\nމިދަތުރުގައި، ދަތުރުގެ ބައިވެރިންކޮޅަކާއެކު ތާސްކުޅެން އިށީނދެ ދެފައި ވަށްކޮށްލައިގެން ޖަނާހު އެއިން އިނުމަކީވެސް އޭނާގެ ހިތްތިރިކަން އަންގައިދޭ ކަމެއްކަމުގައި ޝައިލީން ދުއްޓެވެ. މީގެ އަހަރުތަކެއް ކުރިން ޖަނާހުއާ ގުޅޭގޮތުން ދެކެވުނު ވާހަކައަކީ ޙަޤީޤަތެއް ކަމުގައި އޭނާގެ ރައްޓެހިން ގަބޫލުކުރިޔަސް، ޝައިލީން އެވާހަކަތައް އެއްވެސް ވަރަކަށް ޤަބޫލެއް ނުކުރެއެވެ.\nޖަނާހުއާއެކު ހޭދަކުރެވެމުންދިޔަ ދުވަސްތައް އިތުރުވި ވަރަކަށް ޝައިލީންގެ ހިތުގެ ކަނެއްގައި ޖަނާހުގެ ނަން ރަން އަކުރުން ފެވެމުންދިޔައެވެ. ނަމަވެސް ހިތުގެ މައްޗަށް ބާރު ފޯރުވައި، މަޤުޞަދުގެ ދޮރުއަށްޓާ ހަމައަށް ވާޞިލްވުމަށް އޭނާ ކަނޑައަޅާފައިވާ ޢަަޒުމު ބަލިކަށި ކޮށްލުމަކީ "ފެއިލް" ވުމެއްކަމުގައި އޭނާ ދެކެއެވެ. އޭނާގެ ހިތުގައި ކަނޑާނެގެމުން ދިޔައީ ޖަނާހުގެ ރީތި ސޫރަ ކަމުގައިވިޔަސް، އެ ލޮލުގައިވަނީ ކައިފްގެ ފަނޑުވުމެއްނުވާ ތަސްވީރެވެ. ހުރިހާ ރޭވުމެއް ވަނީ ޝައިލީންގެ ހިތުގައި ތަރުތީބުކަމާއެކު ރޭވިފައެވެ. ކާމިޔާބުވުމާ ނުވުން ތަޤުދީރުގެ އަތް މައްޗަށް ދޫކޮށްލައިގެން އޭނާ ހުއްޓަކަސް، އެކޮންމެ ރޭވުމަކަށް ކާމިޔާބުގެ ނިމުމެއް ގެނައުމަށްޓަކައި ހުރަސްކުރަންޖެހުނު ކޮންމެ އޮޅިއެއް އޭނާ ހުރަސްކުރާނެއެވެ.\nހުނުމާ މަޖަލުގައި ވަގުތު ފާއިތުވެގެން ދިޔަގޮތްވެސް ނޭނގި ތިއްބައި ފެނުން ތޮޅެލި އާދުވަހުގެ އިރާއެކު، ދުއްވަމުންދިޔަ ބޯޓު ކޮންމެވެސް ރަށެއްގެ ބަނދަރާ ކައިރިކޮށްލައިފިއެވެ. އެއްވާނަކަށް ޖަހަމުންދިޔަ ބެރުގެ އަޑުން ލޭކައްކުވާލާ ފަދަ ޖޯޝެއް އުފައްދަމުން ދިޔައެވެ. ކައިރި ގޭގެއިން އިވެމުން ދިޔަ ޢީދު ތަޙުނިޔާގެ ހިތްގައިމު ލަވަތަކުން އެޖޯޝާއި ފޯރި އިތުރުކޮށްދީފައިވެއެވެ. އެރަށުގެ ބަނދަރަށް ބޯޓު ކައިރި ކުރަމުން ދިޔައިރު، މުޅި ރަށުގެ ހުރިހާ ރައްޔިތުންހެން، މި ފައްސަތޭކައެއްހާ ޒުވާނުންގެ ވަފުދަށް މަރުހަބާ ކިޔުމަށް މާފަތިތައް ހިފައިގެން ނުކުމެތިއްބެވެ. މަރުހަބާގެ ލަވަތައް ކިޔައި ތާރަޖެހުމާއި ކުރުފަލި ޖެހުންފަދަ ޘަޤާފީ ކުޅިވަރުތަކަށް ފައިހަމަކުރަމުން ދިޔައެވެ. އެހެން ނުވާންވީ އެއްވެސް ސަބަބެއްނެތެވެ. މިދަތުރުގައި ބައިވެރިވި ކޮންމެ ޒުވާނަކީވެސް ފަންނީ މާހިރެކެވެ. ގިނައިންތިބީ ޑޮކްޓަރުންނާއި، ނަރުހުންނާއި، ޓީޗަރުންނާއި، ލޯޔަރުންފަދަ ފަންނީ ވަޒީފާތައް އަދާކުރަމުންދިޔަ ޒުވާނުންނެވެ.\nވެފައިހުރި އުފަލެއްގެ ބޮޑުކަމުން ނިކަން އަވަސް އަރުވާލާފައި ރައްޓެހިކުދިންކޮޅާއެކު، އެރަށުގެ ބަނދަރަށް ފައިބަން ޝައިލީން އަވަސްވެގަތެވެ. ފަޅުތެރޭގެ ރާޅުބާނިތަކުގައި ޖެހި ބޯޓު ލުއިގޮތަކަށް ދެފަރާތަށް ކިރެލުމާއެކު ޝައިލީން އަރިއަޅާލާގޮތްވެ ނިކަން ފަސޭހައިން ބޯޓުގެ ތައްޓުމައްޗަށް ގުޅައަކަށް ޖެހިއްޖެއެވެ. ވެއްޓެމުންދިޔައިރު އެއްލިއަތުން ކޮންމެވެސް މީހެއްގެ އަތުގައި އޭނާއަށް ހިފުނެވެ.\n" ހަހަހަހަ... ނަސީބެއްނު ލުއިކަމުން ވަޔަށް އަރައިގެން ނުދިޔަކަން...."\nޒަހުރާއާ އެއްބައިވެ ތިބެ އިފާޝާއާއި ޝަހުމާވެސް ހެމުން ގެންދިޔައެވެ. އެމަންޒަރު ފެނުނު ކޮންމެ މީހަކަށްވެސް އެކަންވީ މަޖަލަކަށެވެ.\n"އަދިވެސް ހެނީތަ؟ ހަމައަސްލަށްވެސް، މަށަށް ތަދުވެއްޖެ.."\nއިޙުސާސްކުރެވުނު ލަދުވެތިކަމުގެ ބޮޑުކަމުން، ދެ ލޯމަރައި ބާރުކޮށްގެން އިރުކޮޅަކު އޮތުމަށްފަހު ޝައިލީން ދެ ލޯ ހުޅުވާލަމުން ބުނެލިއެވެ. އެއާއެކު އޭނާގެ ހިތް ނިކަން ބާރަށް ތެޅިލިއެވެ.\nކައިވަތެއްހާ ދުރުމިނުގައި ކުޑަކޮށް ގުދުވެލައިގެން ޝައިލީންގެ މޫނަށް ބަލަން އޮތީ ކައިފްއެވެ.\nކައިފްއަށް ލިބިފައިވަނީ ޖަނާހުގެ ރީތިކަން ފަނޑުކޮށްލާފަދަ ރީތިކަމެކެވެ. މަސްތީ ދެލޮލާއި، ދޮން މޫނެއްގެ ވެރިއެކެވެ. އިސްކޮޅުން ދިގުވެފައި ބާމަތި ފުޅަލެވެ. ބޮލުގެ އިސްތަށިގަނޑު ތުނިކޮށް ކޮށާލާފައިވާއިރު، ކަންހުޅި އިނީ އާދައިގެ ވަރަށްވުރެ ތަންކޮޅެއް ދިގުކޮށެވެ. ލައިގެންހުރި ކަޅު ކުލައިގެ ގަޔަށް ބާރު ޓީޝާޓާއި ގަދަ ނޫންކުލައިގެ ޖީންސުން އޭނާގެ ފިރިހެންވަންތަ ހަށިގަނޑުގެ ވަނާތައް ފައުޅުވަމުން ދިޔައެވެ. ޝައިލީންގެ ޙަޔާތުގައި ދިމާވި ހުރިހާ ހިތްދަތިކަމަކާ ގުޅިފައިވަނީ ކައިފްގެ އެރީތި ސިފައެވެ. ކަނޑިއެއްގެ މިޔަފަދަ އެތޫނު ދެލޮލުގެ ނަޒަރުން ކޮށްލި "ސަމާސާ"އެކެވެ. އެހިތުގައި ކައިފްއަށްޓަކައި އެއްވެސް އިޙުސާސެއް ނެތަސް، ހިތްފުރޭ ވަރަށް ޝައިލީން ކައިފްއަށް ބެލިއެވެ. އެހިތުގައި ރޭވެމުންދިޔަ ކުޅިބައި، އޭނާގެ ކޮޅަށް އަނބުރާލުމުގެ ނުރައްކާތެރި ޤަސްދާއެކުގައެވެ.\nކައިފަށް، ޝައިލީން އެހާ ކައިރިން ފެނުނު މިއީ ފުރަތަމަ ފަހަރުކަމުން، ޝައިލީންގެ މައުޞޫމް މޫނަށް ބަލަން އޭނާއަށް ހުރެވުނީ ކިހާއިރަކުކަމެއްވެސް ނޭނގުނެވެ. ޝައިލީންގެ އެސޫރައާއެކު ކައިފްގެ ހިތުގައި ދުރު ހަދާންނެއްގެ ކުރެހުން އެޅެމުންދިޔައެވެ. (ނުނިމޭ)


Dhamu Namaadhu Kuraane Goi | #Dhiislam\n7 months ago | 1 comment| June 11, 2017 |\nދަމުނަމާދު ކުރާނީ ދެރަކުޢަތުން ދެރަކުޢަތުން ނުވަތަ ހަތަރު ރަކުޢަތުން ހަތަރު ރަކުޢަތުން ސަލާންދެމުންނެވެ. ابْنِ عُمَرَ رضي الله عنه ގެ އަރިހުން ރިވާވެގެން ވެއެވެ.\nދަމުނަމާދުގެ އެއްމެ ގިނަ މިންވަރަކީ އަށް ރަކުޢަތެވެ. ވިތުރިއާއި އެކުގައި އެގާރައެވެ. އަށް ރަކުޢަތް ހަމަވުމުން ތިން ރަކުޢަތުން ވިތުރި ކުރުމުން ނިމުނީއެވެ. ނުވަތަ ދިހަ ރަކުޢަތް ކޮށް އެއް ރަކުޢަތުން ވިތުރި ކުރާނީއެވެ. މަދު މިނަކީ ދެ ރަކުޢަތެވެ. ވިތުރީގެ އެއް ރަކުޢަތެވެ.\nالبخاري އެބޭފުޅާގެ صحيح (4 / 319) ގައި ރިވާކުރެއްވިއެވެ. عائشة رضي الله عنها ވިދާޅުވިއެވެ. ((مَا كَانَ رَسُولُ اللَّهِ صَلَّى اللَّهُ عَلَيْهِ وَسَلَّمَ يَزِيدُ فِي رَمَضَانَ وَلَا فِي غَيْرِهِ عَلَى إِحْدَى عَشْرَةَ رَكْعَةً)) މާނައަކީ: “އިތުރު އެކަލޭގެފާނުން ރަމްޟާން މަހުގައިވެސް އަދި އެނޫން މައްސަރެއްގައިވެސް އެގާރަ ރަކުޢަތަށް ވުރެ އިތުރެއް ނުކުރައްވައެވެ.”\nއެގޮތުން ދަމުނަމާދުގެ ކުރާނީ ދެރަކުޢަތް ނުވަތަ ހަތަރު ރަކުޢަތް ނުވަތަ ހަ ރަކުޢަތް ނުވަތަ އަށް ރަކުޢަތެވެ. އެމީހަކަށް ދަތިކަމަކާއި ނުލައި ދާއިމުވެ ކުރެވޭ އަދަދެއްގައި ހިފުމަކީ އެންމެ ރަނގަޅު ގޮތެކެވެ. އަދި ބައެއް ރޭރޭ މަދުން އަނެއްބައި ރޭރޭ ގިނައިން ކުރުމަކީ މައްސަލައެއް ނޫނެވެ. އިސްވެދިޔަ ޢާއިޝަގެ ރިވާޔަތުގައި ވެއެވެ. އިތުރު އެކަލޭގެފާނުން ހަތަރު ރަކުއަތުން، ހަތަރު ރަކުއަތުން ދެފަހަރު ސަލާން ދެއްވައި ތިން ރަކުއަތުން ވިތުރި ކުރެއްވިއެވެ.\nދަމުނަމާދުގައި އެދެވިގެންވާ ގޮތަކީ ވީހައި ދިގުކޮށް ޤުރްއާން ކިޔަވައި ޤިޔާމާއި ރުކޫޢާއި ސަޖިދަ ދިގުކުރުމެވެ. ރަކުޢަތްތަކުގެ އަދަދު އިތުރު ކުރުމެއް ނޫނެވެ.\nދަމުނަމާދުގައި މި ހުރިހައި ގޮތެއް ތަނަވެސް ވެގެން ވެއެވެ. ދަމު ނަމާދު ކުރުން އެއްމެ އައުލާވެގެންވާ ވަގުތަކީ މީހުން ނިދާފައި ތިބޭ ވަގުތެވެ. އެއީ ރޭގަނޑުނގެ ތިންބައި ކޮށްފައި ތިންވަނަ ބައި ފެށިގެން ފަތިސް ވަންދެނެވެ. އެހެން އިބާރާތަކުން ނަމަ އެވަގުތަކީ ހާރު ދަމެވެ.\nދަމުނަމާދު ކުރުމަށްޓަކައި ނިދުމަކީ ލާޒިމު ކަމެއް ނޫނެވެ. ނަމަވެސް ނިދާފައި ހޭލައި ނަމާދު ކުރުމަކީ މީހާ ތާޒާވެ މުރާލި ވާނެ ކަމެކެވެ. ވީމާ އެހެން ކުރެވެން އޮތް ނަމަ އެގޮތް އައުލާކަން ބޮޑެވެ. އެކަމު ރޭގަނޑު ހޭލައި ހުންނަން ޖެހޭ މީހަކު ނުނިދައި ނަމާދު ކުރުމަކީ މައްސަލައެއް ނޫނެވެ. والله أعلم


ލީގުގައި ރަށުން ބޭރުގައި މޮޅުވުމަކީ އުނދަގޫކަމެއް: ބްރޫސް ލީގުގައި ރަށުން ބޭރުގައި މޮޅުވުމަކީ އުނދަގޫކަމެއް: ބްރޫސް\nލީގުގައި ރަށުން ބޭރުގައި މޮޅުވުމަކީ އުނދަގޫކަމެއް: ބްރޫސް\nނިއުކާސަލް ޔުނައިޓެޑުގެ ކޯޗު ސްޓީވް ބްރޫސް\nއިނގިރޭސި ލީގު ކަޕުގައި މިރޭ ބްލެކްބާން ރޯވާސް މެޗާ ކުރިމަތިލާއިރު ލީގުގެ ފުރަތަމަ މެޗުގައި ރަށުން ބޭރުގައި މޮޅެއް ހޯދިފައިވުމަކީ ލިބުނު ހިތްހަމަޖެހުމެއް ކަމަށް ނިއުކާސަލް ޔުނައިޓެޑުގެ ކޯޗު ސްޓީވް ބްރޫސް ބުނެފިއެވެ.\nބްރޫސް ބުނީ ލީގުގައި ރަށުން ބޭރުގައި ކުޅޭ މެޗުތައް އަބަދުވެސް އުނދޫގަކަމަށެވެ. ލީގުގެ ފުރަތަމަ މެޗުގައި ރަށުން ބޭރުގައި ނިއުކާސަލް ވަނީ ވެސްޓްހަމް އަތުން 2-0 އިން މޮޅުވެފައެވެ.\nލީގު ކަޕުގައި ބްލެކްބާންއާ ދެކޮޅަށް ނުކުތުމުގެ ކުރިން ވާހަކަ ދައްކަމުން ބްރޫސް ބުނީ މިރޭގެ މެޗުގައި ވެސް ޓިމާ އަލަށް ގުޅުނު ކުޅުންތެރިން ތެރެއިން ބައެއް ކުޅުންތެރިން ފެންނާނެކަމަށެވެ. ފުރަތަމަ މެޗުގައި އަލަށް ގުޅުނު ކުޅުންތެރިންގެ ފަރާތުން ހިތްހަމަޖެހޭ ވަރުގެ ކުޅުމެއް ފެނިގެންދިޔަކަން ބްރޫސް ފާހަގަކުރިއެވެ.\nއޭނާ ބުނީ ބައެއް ކުޅުންތެރިންނަށް އަދިވެސް މެޗުތަކަށް އެކަށީގެންވާ ފުރުސަތު ބޭނުންވާކަމަށާއި އަމާޒަކީ ބްލެކްބާން ބަލިކޮށް ތިންވަނަ ބުރުން ޖާގަ ހޯދުންކަމަށެވެ. ހުސްވި ސީޒަންގައި ޓީމާ ހަވާލުވި ކޯޗު ބުނީ މި ސީޒަންގައި ލީގު ކަޕާމެދު ނިއުކާސަލްއިން ވަރަށް ސީރިއަސްކޮށް ވިސްނާ ކަމަށާއި ސްކޮޑު ވަރުގަދަވުމުން އުންމީދުތަކެއްވެސް އާވާކަމަށެވެ.\nމިމެޗުން މޮޅުވާ ޓީމެއް މުބާރާތުގެ ތިންވަނަ ބުރުގައި ނުކުންނާނީ މޯކެންބް އާއި އޯލްޑްހަމް ޔުނައިޓެޑް މެޗުން މޮޅުވާ ޓީމަކާ ދެކޮޅަށެވެ.


Vazeefaa inn kandaalaane kamuge biraa eku Raees ah petition eh!\nމިދިޔަ އަހަރުގެ ރަމަޟާން މަހު ފެށި އެއް ލަކިން ޕްރޮގްރާމުގައި ޓްރާންސްޕޯޓް އޮތޯރިޓީގެ މުވައްޒަފުން ހިދުމަތް ދެނީ-- ފޮޓޯ: ޕީއެސްއެމް\n26 ސެޕްޓެމްބަރ 20193ކޮމެންޓް\nޓްރާންސްޕޯޓް އޮތޯރިޓީގެ މުވައްޒަފުން ވަޒީފާއިން ކަނޑާލާނެ ކަމުގެ ބިރާއެކު ރައީސަށް ޕެޓިޝަނެއް!\nވަޒީފާއިން ވަކި ކުރުމުގެ ބިރު އެބަ އޮތް ކަމަށް ބުނެ، ޓްރާންސްޕޯޓު އޮތޯރިޓީގެ ގިނަ މުވައްޒަފުންތަކެއް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށް ޕެޓިޝަނެއް ފޮނުވައިފި އެވެ.\nޓްރާންސްޕޯޓް އޮތޯރިޓީގެ 48 މުވައްޒަފުން ސޮއިކޮށްފައިވާ އެ ޕެޓިޝަނުގައި ބުނެފައި ވަނީ އެފަދަ ސިޓީއެއް ލިޔަން ޖެހުނީ ޓްރާންސްޕޯޓް މިނިސްޓްރީގެ ދަށުން ހިންގަމުން އަންނަ އެ އޮތޯރިޓީގެ ގިނަ މުވައްޒަފުންތަކެއް ކަނޑާލުމުގެ ނިޔަތުގައި މަސައްކަތް ކުރާ ކަމުގެ މައުލޫމާތު ލިބުމުން ކަމަށެވެ.\nވަޒީފާއިން ކަނޑާލަން ބޭނުންވާ މުވައްޒަފުންތަކެއްގެ ލިސްޓެއް އޮތް ކަމުގެ މައުލޫމާތު ޖުލައި މަހުގެ ތެރޭގައި ލިބުމާއެކު މުވައްޒަފުންގެ ޝުއޫރު އޮފީސް ތެރޭގައި ފާޅު ކުރަން ފެށި ކަމަށް ވެއެވެ. އެ ލިސްޓަކީ ހާޒިރީއާ ބެހޭ ލިސްޓެއް ކަމަށާއި، ވަޒީފާއިން ކަނޑާލުމުގެ ލިސްޓެއް ނޫން ކަމަށް ބުނެފައިވާ ކަމަށް އޭގައި ބުނެފައި ވެއެވެ.\nއޭގެ ފަހުން ވަގުތު ނޫހުގައި އަނެއްކާ ވެސް އެ އޮތޯރިޓީގެ މުވައްޒަފުން ކަނޑާލަން އުޅޭ ކަމުގެ ހަބަރު ޝާއިއު ކުރުމާއެކު މުވައްޒަފުން ކަންބޮޑުވެ، ހިނގަމުންދާ ކަންކަން ސާފު ކުރުމުގެ މަސައްކަތް ފެށި އެވެ.\nސީނިއާ ބައެއް މުވައްޒަފުންނަށް އެފަދަ ކަމެއް ހިނގާ ކަމުގެ މައުލޫމާތު ލިބިފައި ނުވާ ކަމަށް ބުނެފައި ވާއިރު، އެކަމާ މަޝްވަރާ ކުރުމަށް ޕާމަނަންޓް ސެކެޓްރީއާ ވަނީ ބައްދަލުކޮށްފަ އެވެ. ސެޕްޓެމްބަރު 19 ގައި ބޭއްވި އެ ބައްދަލުވުމުގައި ޕާމަނަންޓް ސެކެޓްރީ ވިދާޅުވެފައި ވަނީ އެއީ ސައްހަ ވާހަކައެއް ކަމަށެވެ.\n"... މިކަމުގެ ސައްހަ މައުލޫމާތު ދެއްވަން އެދުމުން، މިއީ ރަނގަޅު ވާހަކައެއް ކަމަށާއި، މި ލިސްޓު މިހާރު ސިވިލް ސާވިސްގެ ލަފާފުޅަކަށް އެފި ފޮނުވާފައިވާ ކަމަށް ޕާމަނަންޓް ސެކެޓްރީ ވިދާޅުވި އެވެ. އަދި ބައްދަލުވުން ބޭއްވުނު މަގްސަދު އެތައް ފަހަރެއްގެ މަތިން ބައްދަލުވުމުގެ ތެރެއިން ފާހަގަކޮށްފައިވީ ނަމަވެސް، ބައްދަލުވުމުގެ މަގްސަދު ގެއްލޭ ގޮތަށް ބައްދަލުވުން ނިމުނު އިރުވެސް މުވައްޒަފުން މި ބިރުވެރިކަމުގެ ތެރެއިން ނިކުމެވޭނެ ފަދަ ޖަވާބެއް ލިބިފައި ނުވާކަން ފާހަގަކުރަމެވެ،" ޕެޓިޝަނާއެކުވާ ސިޓީގައި ލިޔެފައި ވެއެވެ.\nއޭގައިވާ ގޮތުން މުވައްޒަފުން ވަކި ކުރަން ނިންމި ސަބަބެއް ކަމަށް ބެލެވެނީ، ހާޒިރީގެ މައްސަލަ އެވެ. އެކަމަކު އެ މުވައްޒަފުން ބުނެފައި ވަނީ ގަޑިޖެހޭ މައްސަލަ ނުވަތަ ހާޒިރީ އެހެން މައްސަލައަކާ ގުޅިގެން ވެސް މީގެ ކުރިން ދުވަހަކު ވެސް ވާހަކަ ދައްކާފައި ނުވާ ކަމަށެވެ.\nއަދި އެ ލިސްޓު އެކުލަވާލީ އިޖުރާއަތުތައް ފުރިހަނަ ނުކޮށް ކަމަށާއި، އެއޮތޯރިޓީން މުވައްޒަފުންނާ މެދު އިހުމާލުވާ ކަމަށް ވެސް ބުނެފައި ވެއެވެ.\n"ފާއިތުވި ހަތަރު ވަރަކަށް އަހަރު ދުވަހުގެ ތެރޭގައި މުވައްޒަފުންގެ އެޕްރައިޒަލް ފުރިހަމަކޮށްފައި ނުވާ ކަމާއި، މުވައްޒަފުން ގަވާއިދާށް ހުރުމަތްތެރި ކުރުމަށް ނުވަތަ ހޭލުންތެރި ކުރުވުމަށް އިންޑަކްޝަން ޕްރޮގްރާމްތައް ހިންގާފައި ނުވާ ކަމީ އަޅުގަނޑުމެންނާ މެދު އިހުމާލުވެފައިވާ މިންވަރު ރަމްޒުކޮށްދޭ ކަންތަކެވެ.\nމުވައްޒަފުން ވަޒީފާއިން ވަކިކުރަން މަސައްކަތް ކުރަމުން ދާއިރު، އެ މުވައްޒަފުން ކޮށްދީފައިވާ މަސައްކަތްތަކާއި، އޮފީހުން މުވައްޒަފުންނާ މެދު އަމަލު ކުރި ގޮތަށް އެއްވެސް ބެލުމެއް ނެތް ކަމަށް ޕެޓިޝަނުގައި ފާހަގަކޮށްފައި ވެއެވެ. އޭގެ ބައެއް ކަންކަމަކީ:\n1. 2018 ވަނަ އަހަރުގެ ރަމަޟާން މަހު އެއް ލަކިން ޕްރޮގްރާމް ހިންގިއިރު، މުވައްޒަފުންނަށް ލުޔެއް ނުދިނުން، ދަންވަރު ވެސް މަސައްކަތް ކުރަން ޖެހުނު، އެގޮތަށް ދެ މަހަށް ދެމިގެން ދިޔަ\n2. މި ސަރުކާރުގެ 100 ދުވަހުގެ ވައުދުތައް ފުއްދުމަށް ހެލްމެޓް އެޅުމާ މެދު ހޭލުންތެރިކަމުގެ ޕްރޮގްރާމު ރާއްޖޭގެ އެކި ސަރަހައްދުތަކުގައި ހިންގި، ހަފްތާ ބަންދަށް ބެލުމެއް ނެތި ވައުދުތައް ފުއްދުމަށް ބުރަކޮށް މަސައްކަތް ކުރަން ޖެހުނު\n3. އިތުރު ގަޑީގެ އުޖޫރައެއް ނުދޭ، އެކަމަކު އިތުރު ގަޑީގައި މުވައްޒަފުން މިހާރު ވެސް މަސައްކަތް ކުރަނީ ޝަކުވާ ކުރުމެއް ނެތި\n4. އުޅަނދުތައް ޗެކްކޮށް، ގަވާއިދުތަކަށް ބޯލަނބާތޯ ބަލާ މުވައްޒަފުން ގިނައިން މަސައްކަތް ކުރަން ޖެހެނީ އިތުރު ގަޑީގައި، ވާރެއަކަށް އަތްވަކަށް ބެލުމެއް ނެތި\nއޭގެ އިތުރުން ބުނެފައި ވަނީ ބާ އިމާރާތެއްގައި، ރައްކާތެރިކަމެއް ނެތް މާހައުލެއްގައި މަސައްކަތް ކުރަން ޖެހޭ މައްސަލަ ފާހަގަކޮށްފަ އެވެ. އެ ސިޓީގައިވާ ގޮތުން މުވައްޒަފުން ވަކި ކުރުމަށް ނިންމާފައި ވަނީ މަސައްކަތަށް ދަތިވި ނަމަވެސް، މުވައްޒަފުންނާ މެދު ފިޔަވަޅު އެޅުމަށް ރައީސް ސޯލިހު ލަފާފުޅު އަރުވާފައި ވާތީ ކަމަށް މިނިސްޓަރު ނަހުލާ ވިދާޅުވުމުން ކަމަށެވެ.\n"މަނިކުފާނުގެ ޒައާމަތުގައި މިފަދަ ނިކަމެތިކަމެއް ރައްޔިތުންނަށް ލިބިދާނެ ކަމަކަށް އަޅުގަނޑުމެން ގަބޫލެއް ނުކުރަމެވެ. އަދި ސަރުކާރު ބަދުނާމުވެ، ރައްޔިތުންގެ މެދުގައި ސަރުކާރަށް ނަފުރަތު އުފެދޭ ފަދަ ގޮތަކަށް، މިފަދަ އަޑުތައް އަރާ ކަމީ އަޅުގަނޑުމެން ހިތާމަ ކުރާ ކަމެކެވެ،" އޭގައި ވެއެވެ.\nސިޓީ ނިންމާލަމުން ބުނެފައި ވަނީ ރައީސް ސޯލިހުގެ ސަރުކާރެއްގައި ހައްގަކާއި ނުލައި މުވައްޒަފުން ވަޒީފާއިން ވަކި ނުކުރާނެ ކަމަށް އުއްމީދު ކުރައްވާ ކަމަށެވެ. އިސްލާހުވާން ފުރުސަތެއް ނުދީ ފިޔަވަޅު އެޅުމަކީ ގަބޫލު ކުރެވޭނެ ކަމެއް ނޫން ކަމަށާއި، އެ މައްސަލާގައި ރައީސްއާ ބައްދަލުކުރަން ބޭނުންވާ ކަމަށް ބުނެފައި ވެއެވެ.\nޓްރާންސްޕޯޓް މިނިސްޓްރީ ޓްރާންސްޕޯޓް އޮތޯރިޓީ ރައީސް ޞާލިޙް\nތީ ހަމަ އިސްލާހް ކުރަންޖެހިފައިވާ ތަނެއް.ޚާއްސްކޮށް ކައުންޓަރގައި މަސައްކަތް ކުރާމީހުން. އެމީހުން ވަރަށް ކޮރަޕްޓް. ކަސްޓަމަރުންނާއި ވާހަކަ ދައްކާއިރު ހީވަނީ އެމީހުންގެ އަމިއްލަ ކަމަކަށް އައިސް އެދިގެން އުޅޭހެން. އަވަހަށް އިސްލާހް ކުރޭ.\nތިތަނަކީ ޓެސްޓުތަކުން ފާސްނިުވިޔަސް އެއްގަމު އުޅަނދު ލައިސަންސް ހަދާދޭތަނެއް. މި ކުރެވެނީ ކިހާވަރެއްގެ ކަމެއްކަން އެނގޭބާ! މުސްލިމުންނަށް ވެތިބެ ހަދާ ދޭމީހާވެސް މަކަރާ ހީލަތް އެހޯދާމީހާވެސް މަކަރުވެރި. ހެޔޮ ވިސްނުންދެއްވާދޭންވެ.\nއިސްލާހް ވާން ރައީސް ޔާމީނާ ކޯޓުތަކުގައި ތިބި ޤާޟީންނަށްވެސް ދޭން ވީ، ވަގުންނަށްވެސް ދޭންވީ އަދި ހުރިހާ ކުށަްވެރިންނަށްވެސް ދޭންވީ. ސިވިލް ސަރވިސްގެ ވަޒީފާގައި އުޅޭއިރު ސިވިލް ސަރވިސްގެ ޤަވާއިދާ އެއްގޮތަށް ނޫޅޭނަމަ، ފިޔަވަޅު އަޅައި ވަޒީފާއިން ވަކިކުރަންޖެހޭނެ. އަދި މުވައްޒަފުންނާމެދު ކުރިން ފިޔަވަޅު އަޅާފައިނުވާނަމަ، ސީނިއަރ ވެރިންނާއި ޕީއެސްގެ ވެސް އިހްމާލު އެބައޮތް. ވީމާ މިފަދަ ފަރާތްތަވެސް ވަކިކުރަންވީ.


MDP in abadhuves massakaiy kuraanee mahuge agu mathikurumah: Nasheed - One Online\n18 ޑިސެމްބަރު 2020، މާލެ، އެމްޑީޕީ ހަރުގޭގައި ބޭއްވި ނޫސްވެރިންގެ ބައްދަލުވުމުގައި ރައީސް މުހައްމަދު ނަޝީދު ވާހަކަފުޅު ދައްކަވަނީ -- ވަން ފޮޓޯ: މުހައްމަދު އައުޒަމް\nއެމްޑީޕީން އަބަދުވެސް މަސައްކަތްކުރާނީ މަހުގެ އަގު އުފުލުމަށް ކަމަށް ރައްޔިތުންގެ މަޖިލީހުގެ ރައީސް އަދި ރާއްޖޭގެ ކުރީގެ ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nކޮމަންޑޫ ދާއިރާގެ ބައި-އިލެކްޝަންގައި އެމްޑީޕީގެ ފަރާތުން ވާދަކުރައްވާ މުހައްމަދު ރާޝިދު (ރާޑޯ)އަށް ތާއީދު ހޯދުމަށް ށ. ކޮމަންޑޫގައި މިރޭ ބޭއްވި ޖަލްސާގައި ރައީސް ނަޝީދު ވިދާޅުވީ، މަސްކިލޯއެއް ދެ ރުފިޔާއަށް ހަމައެކަނި އެސްޓީއޯއަށް ވިއްކޭ ޒަމާނެއްވެސް ދިވެހިން ތަޖުރިބާކޮށްފައިވާ ކަމަށާއި މަސްވެރިން މިހާރު ބޭނުންވަނީ ބާނާ މަހަށް ހަމަ އަގު ލިބުމަށް ކަމަށެވެ.\nނަޝީދު ވިދާޅުވީ، މަހުގެ އަގު އުފުލޭނީ ބާނާ މަސް، ރަށްރަށުގައި ބަންދުކުރެވޭނެ ގޮތް ވެގެން ކަމަށެވެ.\n"މަހުގެ އަގު އުފުލުން އެއީ އެމްޑީޕީ އެންމެ ބޮޑަށް މަސައްކަތްކުރާ އެއް ސިޔާސަތު. އެ މަހުގެ އަގު އުފުލޭނީ މިހާރު އެންމެ ބޮޑަށް ސާފުވާ ގޮތުގައި ތިބޭފުޅުންނަށް މިރަށުގައި، މި ކޮމަންޑޫގައި މަސް ބަންދުކުރެވިގެން. އަޅުގަނޑުމެން މި ބުނަނީ ގޭދޮށު މަސް ޕްލާންޓުގެ ވައުދު،" ނަޝީދު ވިދާޅުވިއެވެ.\nގޭދޮށު މަސް ޕްލާންޓަކީ، އެމްޑީޕީގެ ވައުދެއްކަން ފާހަގަކުރައްވައި ރައީސް ނަޝީދު ވިދާޅުވީ، އެ ވައުދު އަދި ނުފުއްދޭ ކަމަށެވެ. ގޭދޮށު މަސް ފެކްޓަރީތައް ހެދުމަށް ގެތަކުގެ ބަދިގެތައް ތަރައްގީވާން ޖެހޭ ކަމަށާއި މިހާރުވެސް ރާއްޖޭގެ ބައެއް ރިސޯޓުތަކުގައި އެ ފެންވަރުގެ ބަދިގެތައް އެބަހުރި ކަމަށް ވިދާޅުވިއެވެ.\nނަޝީދު އިތުރަށް ވިދާޅުވީ، މި ސަރުކާރުން ތަރައްގީއަށް ކުރި އެންމެ ބޮޑު މަސައްކަތަކީ، ހިލޭ ޑިގްރީއަށް ކިޔެވޭނެ ގޮތް ހެދުން ކަމަށެވެ. އަދި އެއީ މި ސަރުކާރުން ކުރި އެންމެ ބޮޑު މަސައްކަތް ކަމަށްވެސް ނަޝީދު ވިދާޅުވިއެވެ.\nމިދިޔަ ޑިސެމްބަރު މަހު ބޭއްވި މަސްވެރިންގެ ދުވަހުގެ ޖަލްސާގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވަނީ މަހުގެ އަގު މަތިވާނެ ކަމުގެ ޔަގީންކަން ދެއްވައިފައެވެ. އެ ޖަލްސާގައި ރައީސް ވިދާޅުވީ ސަރުކާރުން އިސްކަންދެނީ އަގަކަށް އަގެއް ދިނުމުގެ ބަދަލުގައި ބާނާ މަހަށް ރަނގަޅު އަގެއް ހޯދައިދިނުމަށް ކަމަށާއި މިއަހަރުގެ ފުރަތަމަ ތިން މަސްދުވަހުގެ ތެރޭގައި މަހުގެ އަގު މަތިވާން ފަށާނެ ކަމަށެވެ.\nގުޅޭ ޓެގު އެމްޑީޕީ މަސްވެރިކަން ރައީސް މުހައްމަދު ނަޝީދު


ޤައުމީ ކުތުބުޚާނާގެ ޚިދުމަތް\nކުތުބުޚާނާ ހިންގަނީ އެޗްޕީއޭގެ ގައިޑްލައިންތަކާ އެއްގޮތަށް\nހުޅުވާފައި ހުންނާނީ ހޮނިހިރު، އާދީއްތަ، އަންގާރަ އަދި ބުރާސްފަތި ދުވަހުގެ 12:00 ން 15:00 އަށް\nމިއާއެކު ހަފުތާއަކު4ދުވަހު ކުތުބުޚާނާ ހުޅުވާފައި ހުންނާނެ\n17 ޖެނުއަރީ 2021 | އާދީއްތަ 08:44\nޤައުމީ ކުތުބުޚާނާގެ ކުޑަކުދިންގެ މަލްޓިމީޑިއާ ލައިބްރަރީ\nޤައުމީ ކުތުބުޚާނާގެ ޚިދުމަތް ފުޅާކޮށް ހޮނިހިރު ދުވަހު ވެސް ޚިދުމަތް ދޭގޮތަށް ބަދަލުގެ ގެނެސްފިއެވެ.\nކޮވިޑް-19އާ ގުޅިގެން ޤައުމީ ކުތުބުޚާނާގެ ޚިދުމަތް މާރޗުމަހުގެ 12 ވަނަ ދުވަހު މެދުކަނޑާލުމަށްފަހު، އައު އާންމު ޙާލަތުގައި އަލުން ޚިދުމަތް ދޭން ފަށާފައިވަނީ ނޮވެމްބަރ މަހުގެ 22 ވަނަ ދުވަހުއެވެ. އެގޮތުން އެންމެ ފުރަތަމަ ޚިދުމަތް ދޭން ފަށާފައިވަނީ ހަފްތާއަކު ތިންދުވަހުއެވެ. އެއީ އާދީއްތަ، އަންގާރަ އަދި ބުރާސްފަތި ދުވަހުއެވެ.\nއެހެންނަމަވެސް، ޤައުމީ ކުތުބުޚާނާއިން އެންމެ ފަހުން ކުރި އިޢުލާނުގައި ވަނީ ޤައުމީ ކުތުބުޚާނާގެ ޚިދުމަތްދޭ ދުވަހެއްގެ ގޮތުގައި ހޮނިހިރު ދުވަސް އިތުރުކުރުމަށް ހަމަޖެހުމާ ގުޅިގެން 16 ޖަނަވަރީ 2021 ން ފެށިގެން ކޮންމެ ހަފުތާއެއްގެ4ދުވަހެއްގެ 12:00 ން 15:00 އަށް ޤައުމީ ކުތުބުޚާނާގެ ޚިދުމަތް ލިބޭނެކަން ހާމަކޮށްފައެވެ.\nފުރަބަންދުގެ ސަބަބުން 8 މަސްދުވަހަށްވުރެ ގިނަ ދުވަހަށްފަހު އެ ތަން ހުޅުވާފައި މިވަނީ އައު ކަންތައްތަކަކާ އެކުއެވެ. އެގޮތުން ކުތުބުޚާނާގެ އިންޓަނެޓްގެ ޚިދުމަތުގެ އިތުރުން ކޮމްޕިއުޓަރ ސިސްޓަމާއެކު ޑިސްކަޝަން ރޫމެއް ވެސް މިހާރު ވަނީ ޤާއިމުކޮށްފައެވެ. އަދި ހުނަރުތައް ދަސްކޮށްދިނުމަށް "މޭކް އަ ސްޕޭސްގެ" ނަމުގައި މިހާރު ވަނީ ޕްރޮގްރާމެއް ވެސް ފަށާފައެވެ. ކުތުބުޚާނާގެ ޚިދުމަތްތައް އަލުން ފަށާފައިވަނީ އެޗްޕީއޭގެ ގައިޑްލައިންތަކާ އެއްގޮތައް ގައިދުރުކަން ހިފެހެއްޓޭނެ އިންތިޒާމަކުން ކަމަށް ޤައުމީ ކުތުބުޚާނާއިން މަޢުލޫމާތުދެއެވެ. އެގޮތުން އެއްފަހަރާ ކުތުބުޚާނާއަށް ވަދެވޭނެ މީހުންގެ އަދަދު މަދުކޮށްފައިވާއިރު، ކިޔަން ނަގާ ފޮތް ގެންގުޅުމުގެ އުސޫލާއި، ޑިސްއިންފެކްޓް ކުރުމަށް މިހާރު ވަނީ ޚާއްޞަ އިސްކަމެއް ދީފައެވެ.\nނޮވެމްބަރ މަހުގެ 22 ވަނަ ދުވަހު ޤައުމީ ކުތުބުޚާނާގެ ޚިދުމަތް އަލުން ފަށާފައިވާއިރު، ޤައުމީ ކުތުބުޚާނާގެ ދަށުން ހިންގާ ކުޑަކުދިންގެ މަލްޓިމީޑިއާ ލައިބްރަރީ (ސީ.އެމް.އެލް)ގެ ޚިދުމަތް މިއަހަރުގެ ޖަނަވަރީމަހުގެ 10 ވަނަ ދުވަހު ވަނީ ފަށާފައެވެ. ސީ.އެމް.އެލްގެ ޚިދުމަތް ވެސް ކޮންމެ ހަފްތާއެއްގެ ހޮނިހިރު، އާދިއްތަ، އަންގާރަ އަދި ބުރާސްފަތި މި4ދުވަހުގެ މެންދުރު 12:00ން 15:00 އަށް ލިބެން ހުންނާނެކަމަށް ޤައުމީ ކުތުބުޚާނާއިން މަޢުލޫމާތުދެއެވެ.\nކުޑަކުދިންގެ މަލްޓިމީޑިއާ ލައިބްރަރީގެ ޚިދުމަތް ވަގުތީ ގޮތުން މެދުކަނޑާލީ ކޮވިޑް-19ގެ ކޭސްތައް އިތުރުވުމާ ގުޅިގެންނެވެ. އަދި މިހާރު ކޭސްތައް މަދުވެ ސްކޫލުތަކުގައި ކިޔެވުން ފެށުމާއެކު ލައިބްރަރީގެ ޚިދުމަތް ދޭން ފެށި ނަމަވެސް ރައްކާތެރިވުމަށް ސަމާލުވުމަށް އިލްތިމާސްކޮށްފައިވެއެވެ.


Jumhooree party ge Raees kamah Ali Waheed hovaifi\nޕެރެޑައިސް އައިލެންޑް ރިސޯޓުން: ނާޒިމް ހަސަން\nޖުމްހޫރީ ޕާޓީގެ ނައިބު ލީޑަރު އަމީންއާއެކު އަލީ ވަހީދު: އިންތިހާބު ވަނީ ކާމިޔާބު ކުރައްވާފަ\nޖުމްހޫރީ ޕާޓީގެ ރައީސް ކަމަށް އެ ޕާޓީއާ ދާދި ފަހުން ގުޅިވަޑައިގަތް އަލީ ވަހީދު އިންތިހާބު ކުރައްވައިފި އެވެ. ޕާޓީގެ ރައީސް ކަމުގެ މަގާމަކީ އަލަށް އުފެއްދި މަގާމެކެވެ.\nޕާޓީގެ ރައީސް ކަމަށް ކުރިމަތިލާން ހުޅުވާލުމުން އެ މަގާމަށް ކުރިމަތިލެއްވީ އަލީ ވަހީދު އެކަންޏެވެ. އެހެންވެ މިރޭ ޕެރައިޑްސް އައިލެންޑް ރިސޯޓްގައި ކުރިއަށް ދިޔަ ކޮންގްރެސްގައި އަލީ ވަހީދު ރައީސް ކަމަށް ހޮވުމާމެދު ނަގާފައިވަނީ ފެންނަ ނުފެންނަ ވޯޓެކެވެ.\nފެންނަ ނުފެންނަ ވޯޓުގައި 258 މަންދޫބަކު ވޯޓު ދީފައިވެ އެވެ. އޭގެތެރެއިން 154 މަންދޫބުން ވޯޓު ދެއްވީ އަލީ ވަހީދު ރައީސް ކަމަށް ހޮވަން ފެންނަ ކަމަށެވެ. ނުފެންނަ ކަމަށް 102 މަންދޫބުން ވޯޓު ދެއްވި އެވެ.\nއަލީ ވަހީދުގެ އިތުރުން ޕާޓީގެ ނައިބު ރައީސް ކަމަށް ކުރިމަތިލެއްވި ހަމައެކަނި ކެންޑިޑޭޓް އަބްދުﷲ މައުސޫމް ވެސް ވަނީ އެ މަގާމަށް ހޮވިވަޑައިގެންފަ އެވެ. މިރޭ ނެގި ފެންނަ ނުފެންނަ ވޯޓުގައި މައުސޫމްއާ އެއްކޮޅަށް 240 މަންދޫބަކު ވޯޓު ދެއްވި އެވެ. ދެކޮޅަށް ވޯޓު ދެއްވީ އަށް މަންދޫބުންނެވެ.\nއަލީ ވަހީދު ރައީސް ކަމުގެ މަގާމަށް އިންތިހާބުކުރިއިރު ކޮންގްރެސްގައި އަސާސީ ގަވައިދު އިސްލާހުކޮށް ރައީސް ކަމުގެ މަގާމަކީ ބާރުތައް މަދު މަގާމެއްގެ ގޮތުގައި ވަނީ ހަދާފަ އެވެ.\nރައީސް ކަމުގެ މަގާމުގައި ހުންނަވާ ބޭފުޅަކަށް އޮންނާނެ ޒިންމާއަކީ އިދާރީ ހިންގުން ކަމަށާއި އެއީ އިދާރީ ހިންގުމުގެ އެންމެ އިސްވެރިޔާ ކަމުގައި އަސާސީ ގަވައިދުގައި ބަޔާންކޮށް މިރޭ ފާސްކޮށްފައިވެ އެވެ. ޕާޓީގެ ކައުންސިލްގެ ރިޔާސަތު ބަލަހައްޓާނީ ލީޑަރު ނެތް ހާލަތެއްގައި ޕާޓީގެ ރައީސް ކަމަށް ވެސް އިސްލާހުކުރި އެވެ. ރައީސް ނެތް ހާލަތްތަކުގައި ރިޔާސަތު ބަލަހައްޓަނީ ކައުންސިލުން ހޮވާ ނައިބު ލީޑަރު ނުވަތަ އެހެން ނައިބު ލީޑަރެއް ކަމަށް ވެސް އިސްލާހު ވަނީ ގެނެސްފަ އެވެ.\nއަސާސީ ގަވައިދު މިގޮތަށް އިސްލާހުކޮށްފައިވާއިރު އަލީ ވަހީދު މިހާރު ދިރިއުޅުއްވަނީ ބޭރުގަ އެވެ. އޭނާ ރައީސް ކަމަށް ހޮވިވަޑައިގެންނެވި ނަމަވެސް ކައުންސިލްގެ ރިޔާސަތު ބެލެހެއްޓުމުގެ ފުރުސަތު ގަވައިދަށް އިސްލާހު ގެނައި ގޮތުން ނުލިބޭނެ އެވެ. އަދި ލީޑަރަށްފަހު ހުރިހާ ބާރުތަކެއް ވެސް ރައީސްގެ ބަދަލުގައި ލިބިގެންދާނީ ނައިބު ލީޑަރަކަށް ކަމަށް ގަވައިދު ވަނީ ބަޔާންކޮށްފަ އެވެ.


އިންސާނާގެ ހަށިގަނޑު | ޞިއްޙަތު\nހިމަގްލޯބިން އަކީ ލޭގެ ރަތް ސެލް ގެ ތެރޭގައި ހުންނަ ދަނގަޑު އެކުލެވިގެންވާ އޮކްސިޖަން އުފުލައިދޭ ''މެޓަލޯޕްރޮޓީން'' އެކެވެ. ފުއްޕާމޭ އިން ހަށިގަނޑުގެ އެކި ހިސާބުތަކަށް އޮކްސިޖަން ގެންގޮސްދެނީ ހިމަގްލޯބިން އެވެ. ހިމަގްލޯބިން ހަށިގަނޑުގައި އޮކްސިޖަންގެ މިިންވަރު އެންމެ މަތީ މިންވަރަކަށް އެކުލެވޭބައި ( ފުއްޕާމޭ)ގައި އޮކްސިޖަންއާ ތަތްވެ،ނުވަތަ އެއްވެއެވެ. އެއަށްފަހު އޮކްސިޖަންގެ މިންވަރު ދަށް ނުވަތަ މަދުބައިތަކަށް (ކުދިލޭހޮޅިތަކަށް) އޮކްސިޖަން ގެންގޮސްދެއެވެ. ތަބީއީގޮތެއްގައި އިންސާނާގެ ހަށިގަނޑުގައި އެކުލެވޭ ހިމަގްލޯބިން އަށް ކިޔަނީ ހިމަގްލޯބިން-އޭ(Hb-A) އެވެ.\nލޭގެ ހުދު ސެލް (White blood cells)އަކީ ލޭގެ ތެރޭގައި ބޮޑު ނިއުކްލިއަސްއެއް ލާފައި ހުންނަ ސެލްއެވެ. މިސެލްތައް ހަށިގަނޑުގެ ދިފާއީ ނިޒާމުގައި މުހިއްމު ދައުރެއް އަދާކުރެއެވެ. މާނައަކީ ބަލިތަކާއި ދެކޮޅަށް ހަގުރާމަކުރުމުގައި އެހީތެރިވެދެއެވެ. ލޭގެ ތެރޭގައި އަބަދުވެސް މިސެލްތައް ދައުރުވެ،ދައުރުވެ ހުރެއެވެ. ނަތީޖާއެއްގެ ގޮތުން ހަށިގަނޑުގެ ކޮންމެ ހިސާބެއްގައި ބައްޔެއް އުފެދުނަސް އެހިސާބަކަށް ވާސިލްވެއެވެ. ލޭގެ ހުދު ސެލްތަކަށް ''ލިއުކޯސައިޓް''(Leucocyte) އޭވެސް ކިޔައެވެ. ލޭގެ ކޮންމެ މައިކްރޯލިޓަރ އެއްގައި 10،000-4000 ދެމެދުގެ އަދަދަކަށް ލޭގެ ހުދު ސެލްތައް ހުރެއެވެ.\nލޭގެ ރަތް ސެލް(Red blood cell) އަކީ ލޭގައި ހިމެނޭ ނިއުކްލިއަސް އެއް ނުވާ ވަށްކޮށް ހުންނަ ސެލް އެކެވެ. އެވްރެޖްކޮށް ލޭގެ ރަތް ސެލް ގެ ދިގު ހުރަސް މިނުގައި 7.5 މައިކްރޯން ހުރެއެވެ. އަދި ބޯމިނުގައި2މައިކްރޯން ހުންނައިރު ވޮލިއުމް ގައި 87 ކިއުބިކް މައިކްރޯން ހުރެއެވެ. ލޭގެ ރަތް ސެލް އެވްރެޖް ގޮތެއްގައި ދިރިހުންނަ މުއްދަތަކީ 120 ދުވަސް އެވެ. އެވްރެޖް ގޮތެއްގައި ލޭގެ ކޮންމެ މައިކްރޯ ލިޓަރެއްގައި5މިލިއަން ލޭގެ ރަތް ސެލް ހުރެއެވެ. ލޭގެ ރަތް ސެލް ތަކަށް ''އިރިތްރަސައިޓް''(Erythrocyte) އޭ ވެސް ކިޔައެވެ.\nޕްލޭޓްލިޓް(Platelet) އަކީ ކަށީގެމަދުގައި ހުންނަ އާދަޔާޚިލާފަށް ބޮޑު ސެލްއެއް ކަމުގައިވާ ''މެގަކެރީއަސައިޓް''(Megakaryocyte) އިން އުފެދޭ ކުދިކުދިބައިތަކެކެވެ. މެގަކެރީއަސައިޓަކީ ކަށީގެމަދުގެ ތެރޭގައި ''ސްޓެމް ސެލް''(Stem cell) އިން އުފެދި ފުރިހަމަވުމަށްފަހު އޭގެތެރޭގައި ދެމިހުންނަ ސެލްތަކެކެވެ. ޕްލޭޓްލިޓް ތަކުގައި ނިއުކްލިއަސްއެއް ނުހުރެއެވެ. އަދި އޭގެ ޒާތުގައި އަލުންއުފެދުމުގެ ގާބިލިއްޔަތުކަން ވެސް ލިބިފައެއްނުވެއެވެ. އޭގެ ބަދަލުގައި ހަށިގަނޑަށް ޕްލޭޓްލިޓް ބޭނުންވާ ކޮންމެ ފަހަރަކު ''މެގަކެރީއަސައިޓް''ތަކުން ޕްލޭޓްލިޓް އުފައްދައެވެ.\nލޭގެ ޕްލާޒްމާ(Plasma) އަކީ ލޭގެ ސެލްތައް އެއެއްޗެއްގެ ތެރޭގައި ގެބިފައި ހުންނަ ދިޔަވަރެވެ. ނުވަތަ މިއީ ލޭގެ ދިޔާ ބައެވެ. އެހެންގޮތަކަށް ބުނާނަމަ މިއީ ލޭގެ ސެލްތައް އޭގެ ތެރޭގައި ދައުރުވެ ދައުރުވެ ހުންނަ ކޯރެވެ. މުޅި ލޭގެ ވޮލިއުމްގެ 60-55 އިންސައްތަ އަކީ ޕްލާޒްމާ އެވެ. ޕްލާޒްމާ އަކީ ސާފު ރީނދޫ ކުލައަކަށް ހުންނަ ދިޔައެކެވެ. ޕްލާޒްމާގެ 90 އިންސައްތަ އަކީ ފެނެވެ. 10 އިންސައްތަ އަކީ އެހެނިހެން މާއްދާތަކެވެ. އެހެނިހެން މާއްދާތަކުގެ ތެރެއިން 7.1 އިންސައްތަ އަކީ ''ޕްލާޒްމާ ޕްރޮޓީން''(Plasma protein) އެވެ.\nލޭއެޅުން (Blood transfusion) އަކީ އެކެއްގެ ހަށިގަނޑުގައި ހިމެނޭ ލޭ ނުވަތަ ލޭގެ ވަކި ބަޔެއް އަނެކާގެ ހަށިގަނޑަށް އެޅުމެވެ. ބައެއް ކަހަލަ ޙާލަތްތަކުގައި އިންސާނާގެ ފުރާނަ ސަލާމަތް ކުރުމަށްޓަކައި ލޭއަޅަން މަޖުބޫރު ވެއެވެ. މީގެ އިތުރުން ބައެއް ކަހަލަ ޙާލަތްތަކާއި ބައެއް ބަލިތަކުގެ ފަރުވާގެ ގޮތުގައި ވެސް ލޭއަޅަންޖެހެއެވެ. ލޭއެޅުމާއި ލޭހަދިޔާކުރުމުގައި ބަލަންޖެހޭ ކަންތައްތަކެއް ވެއެވެ. އޭގެ ތެރޭގައި: ލޭގެ ޔުނިޓެއްކަމުގައި ބަލަނީ 450މިލިލިޓަރ ވާނަމައެވެ. ގަނޑުވިޔަނުދިނުމަށް މިފަދަ ލޭ ކެމިކަލްތަކާއި، އެއްކުރެވެއެވެ. އެމެރިކާ ފަދަ ގައުމުތަކުގައި އަހަރަކު ގާތްގަނޑަކަށް 15މިލިއަން ޔުނިޓްގެ ލޭ ހަދިޔާ ކުރެވެއެވެ.\nނޭވާލާ ނިޒާމް(Respiratory system) އަކީ އިންސާނުންނާއި ޖަނަވާރުންގެ ނޭވާލުމުގެ ދައުރު އަދާކުރާ ނިޒާމެވެ. އިންސާނުންގެ ހަށިގަނޑުގައިވާ ނޭވާލާ ނިޒާމް ބިނާވެގެންވަނީ ފުއްޕާމޭ، ވައިބޭރުވާ މަގުތައް، އަދި ނޭވާލުމުގައި ބައިވެރިވާ މަސްތައް ފަދ އެތަކެއް ތަފާތު ޓިޝޫތަކެއްގެ މައްޗަށެވެ. އިންސާނުންގެ ނޭވާލާ ނިޒާމް މައިގަނޑު ދެބަޔަކަށް ބަހާލެވެއެވެ. އެއީ ނޭވާލާ ނިޒާމްގެ މަތީބަޔާއި، ނޭވާލާ ނިޒާމްގެ ތިރީބައެވެ. މީގެ އިތުރުން ވައި ނޮޅި އަދި ފުއްޕާމޭ ވެސް ހިމެނެއެވެ. ހަށިގަނޑަށް ވައި ވަނުމަށްފަހު ދައުރުވަމުން ފުއްޕާމޭ އަށް ވާޞިލްވަނީ އަންނަނިވި ބައިތައް ހުރަސްކޮށެވެ.\nފުއްޕާމޭ(Lungs) އަކީ ނޭވާލުމުގެ ނިޒާމްގައި ހިމެނޭ އެންމެ މުހިއްމު އަދި މައި ގުނަވަނެވެ. ފުއްޕާމޭ ގެ މައިގަނޑު މަސައްކަތަކީ ޖައްވުން ސާފުވައި ނުވަތަ އޮކްސިޖަން ހަށިގަނޑުގެ އެތެރެ އަށް ފޯރުކޮށްދިނުމާއި، ލޭގައި ހުންނަ ވިހަ ކާބަންޑައި އޮކްސައިޑް ފުއްޕާމޭގެ ޒަރީޢާއިން ހަށިގަނޑުން ބޭރުކުރުމެވެ. ފުއްޕާމޭގެ މަސައްކަތް އެންމެ ފުރިހަމަވާނީ ފުރާވަރުގެ އުމުރު ފުރާގަޔާއި، އުމުރުން 20ގެ އަހަރުތަކުގެ ކުރީކޮޅުގައެވެ. މިބުނި އުމުރު ފަހަނައެޅުމުން ފުއްޕާމޭގެ މަސައްކަތްކުރާ މިންވަރު އަހަރަކު 1 އިންސައްތައިގެ ނިސްބަތުން ދަށްވެގެން ދެއެވެ. ދުންފަތުގެ އިސްތިއުމާލު ކުރާމީހުންގެ ފުއްޕާމޭ މަސައްކަތްކުރާ މިންވަރު ނިސްބަތުން އަހަރަކު2އިންސައްތަ ދަށްވެގެން ދެއެވެ.\nފިތަކީ މޭގަނޑު ގެ ކަނާތު ލޯބް ގެ ތެރެއަށް ފެތިފައި އިންނަ ގުނަވަނެކެވެ. ފިތުގެ ތިރިއާއި އަރިމަތި ހުންނަނީ ޕެރިޓޯނިއަމް އިން ނިވާކުރެވިފައެވެ. އެކަމަކު ފިތުގެ މަތީ ސަތަހަ ނުވަތަ ފަރާތް އިންނަނީ ސީދާ މޭގަނޑުގައި ޖެހިފައެވެ. ފިތް ދުޅަވުން ކުރިމަތިވެއްޖެ ނަމަ ހުންއައުމާއެކު، ބަނޑުގައި ރިއްސާނެއެވެ. އާންމު ގޮތެއްގައި ރިއްސާނީ ބަނޑުގައި ކަނާތް ފަރާތުން މަތީގައި ފިތް އަދި މޭގަނޑު އޮންނަ ހިސާބުގައެވެ. 90 އިންސައްތަ މީހުންނަށް ފިތް ދުޅަވުން ކުރިމަތިވަނީ ފިތުގައި ހިލަ އުފެދުމުގެ ސަބަބުންނެވެ.\nލޭގެ ގުރޫޕް (Blood Group)ކަނޑައަޅަނީ އުފެދުމުގައި ލޭގެ ރަތް ސެލްގެ ސަތަހައިގައި ހުންނަ ''އެންޓިޖަން''(Antigen) ތަކާއި ގުޅުވައިގެންނެވެ. މިގޮތުން ހުންނަ އެންޓިޖަން އަކީ ޕްރޮޓީން، ކާބޯހައިޑްރޭޓް، ގްލައިކޯ ޕްރޮޓީން ނުވަތަ ގްލައިކޯ ލިޕިޑް ކަމަށް ވެސް ވެދާނެއެވެ. ބައެއް ވައްތަރުގެ އެންޓިޖަންތައް ލޭގެ ރަތް ސެލް ނޫން އެހެން ސެލްތަކުގެ ސަތަހައިގައި ވެސް ހުރެދާނެއެވެ. ލޭގެ ގުރޫޕް ކަނޑައަޅަނީ ޖެހިޖެހިގެން އިންނަ ދެ ''ކްރޯމަސޯމް''(Chromosome)ގައި ހުންނަ ބަހާ(Gene)ތަކަކުންނެވެ. މިބަހާތަކުގެ ތަފާތު 3ވައްތަރެއް ވެއެވެ. އެއީ އޭ، ބީ، އޯ އެވެ. ކޮންމެ މީހެއްގެ ހަށިގަނޑުގައި މިފަދަ ދެބަހާވެއެވެ. އެއް ބަހާ ލިބެނީ މަންމަގެ ފަރާތުންނެވެ.\nލޭމަނާވުމާއި ލޭގަނޑުވުމަކީ ހަށިގަނޑުގެ މަސައްކަތްތަކުގެ ތެރޭގައި ވަރަށް މުހިއްމު ދައުރެއް އަދާކުރާ ދެކަމެވެ. ލޭހޮޅިއެއް ނުވަތަ ލޭނާރެއް ކަނޑައިގެން ދިއުމުން ނުވަތަ ލިބޭ ގެއްލުމެއްގެ ސަބަބުން ބޭރުވަމުންދާ ލޭ ހުއްޓުވުމާއި، އެލޭބޭރުވުން މަނާކުރުމަށް ހިގާ މަސައްކަތްތަކަށް ''ހީމޯސްޓެސިސް'' (Hemostasis)އޭ ކިޔައެވެ. އަދި ލޭގަނޑުކޮށްލުމަށް ހިންގާ މަސައްކަތަށް ކިޔަނީ ''ކޮއަގިޔުލޭޝަން''(Coagulation) އެވެ. ލޭހޮޅިއަކަށް އަނިޔާލިބި ހަލާކުވުމުން ލޭހޮޅީގެ ބަތާނަފަށު(Endothelium)ގެ ދަށުގައިވާ ''ކޮލަޖެން''(Collagen) އޭކިޔާ ފައިބަރުތައް ހާމަވެ ފެންނަން ހުރެއެވެ.\nކޮލެސްޓްރޯލް އަކީ އިންސާނުންނާއި، ޖަނަވާރު ތަކުގެ ހަށިގަނޑުގައި އެކުލެވޭ ލޭގެ ފެނުގެ ބައި ނުވަތަ ލޭގެ ޕްލާޒްމާގައި ހުންނަ ތެޔޮ (ސަރުބީ އެކުލެވޭ) މާއްދާ އެކެވެ. އިންސާނާގެ ހަށިގަނޑު ރަގަޅަށް މަސައްކަތް ކުރުމަށްޓަކައި، ކޮންމެވެސް މިންވަރަކަށް ކޮލެސްޓްރޯލް ބޭނުންވެއެވެ. ގަވާޢިދުން ކަސްރަތު ކުރުމަކީ ނުރަގަޅު ކޮލެސްޓްރޯލްގެ މިންވަރު ދަށްކޮށް، ރަގަޅު ކޮލެސްޓްރޯލްގެ މިންވަރު މަތިކޮށްދޭނެ ކަމެކެވެ. އެހެންކަމުން ކޮންމެ ދުވަހަކު ގަވާޢިދުން މަދުވެގެން 30 މިނިޓް ހަށިގަނޑަށް ފައިދާހުރި ކޮންމެވެސް ކަސްރަތެއް ކުރުމަށް އާދަކުރާށެވެ.ސަރުބީ ދަށްކުރުމަށް މަސައްކަތްކުރުމުގެ


ޒަމާންވީ ސަގާފަތް ދޫކޮށް ނަމޫނާ ކެމްޕޭނެއް!\n11 އޭޕްރީލް 2021 - 13:22 1\nމާލޭ ސިޓީގެ އިންތިހާބީ މޭޔަރު "އަދަދު"އަށް އިންޓަވިއު ދެއްވަނީ. -- ފޮޓޯ: ހުސެއިން ވަހީދު/އަދަދު\n"އަޅުގަނޑު އެއްވެސް މީހެއްގެ ބޮލުގައި މި ޒިންމާ އަޅުވާކަށް ނޫން. ކަންކަން ނުހިނގާ ވާހަކަ." މިއީ ވާދަވެރިންނާ ސީދާ ދެކޮޅަށް ޑރ. މުހައްމަދު މުއިއްޒު އެންމެ ބޮޑު ވަރަކަށް އެއްޗެއް ވިދާޅުވި މިންވަރެވެ.\nއިއްޔެ ބޭއްވުނު ލޯކަލް ކައުންސިލް އިންތިހާބުގައި އެންމެ ވާދަވެރި ގޮނޑިއަކަށްވީ، އެންމެ ގިނަ ބަޔަކަށް ވޯޓުލެވޭ މާލޭ ސިޓީގެ މޭޔަރުކަމުގެ ގޮނޑި އެވެ.\nއެންމެ ބޮޑު ސަމާލުކަމެއް ލިބުނު ގޮނޑިއަށް މުއިއްޒު ވާދަކުރެއްވީ ހަމައެކަނި އެމްޑީޕީގެ ކުރީގެ ސެކްރެޓަރީ ޖެނެރަލް އަނަސް އަބްދުއްސައްތާރު އާ ދެކޮޅަށް ކަމަށް ބުނުމަކީ ބޭއިންސާފެކެވެ.\nއެމްޑީޕީގެ ރައީސް އަދި ކުރީގެ ރައީސް މުހައްމަދު ނަޝީދު އިސްކޮށް ހުންނަވައި، އަނަސްގެ ކުރިންނާއި ފަހަތުން އެމްޑީޕީގެ މުޅި ލީޑަޝިޕް ކެމްޕޭނަށް ނުކުންނެވީމަ އެވެ. ދޮރުން ދޮރަށް އަނަސް ހިންގެވީ، މާލޭގެ އެ ދާއިރާއެއް ތަމްސީލުކުރައްވައި، އެމްޑީޕީގެ ރައްޔިތުންގެ މަޖިލީހުގެ މެމްބަރާވެސް އެކުގަ އެވެ.\nއެމްޑީޕީން ނުކުމެ މުއިއްޒުގެ މާޒީ ރައްޔިތުންގެ ކުރިމަތީގައި ނިއުޅާލި އެވެ. ވަރުގަދަ ފާޑުކިޔުންތަކެވެ. ސީދާކޮށްނާއި ނުސީދާކޮށް މަލާމާތުގެ ބަސްތަކެވެ.\nކުރީގެ ސަރުކާރުގައި ހައުސިން މިނިސްޓަރުކަމުގައި ހުންނަވައިގެން، މުއިއްޒު ހެއްދެވި ހުރިހާ ގޯސްތަކެއްގެ ވާހަކަ އެވެ. ކުރީ ސަރުކާރުގެ މަރުކަޒީ ސިޔާސަތުގެ ދަށުން، ކައުންސިލްތަކުގެ ބާރުތައް ހަނިކުރި ކުރުން، ނިސްބަތް ކުރެއްވީ މުއިއްޒު އަށެވެ. އެ ހުރިހާ ޒިންމާއެއް ސީދާ މުއިއްޒުގެ ކޮނޑުގައި އެޅުވި އެވެ.\nއެ ހުރިހާ ހަމަލާތަކެއް އަމާޒުވަމުން ދިޔައިރު ވެސް، މުޅި ކެމްޕޭނުގައި މުއިއްޒު ގެންގުޅުއްވި ސިޔާސަތަށް ބަދަލެއް ނުގެންނަވަ އެވެ. އެންމެ ކުޑަމިނުން ރައްދެއްވެސް ނުދެއްވަ އެވެ.\nއަޅުގަނޑު ބޭނުންވެގެން، ލާމަރުކަޒީ ނިޒާމު ފުނޑާލާކަށް ނޫނީ އެހެން ކަމެއް ކުރާކަށް ކުރި އެއްވެސް ކަމެއް ނޯންނާނެ\nކުރެއްވުނު ކަމަކުން ރެކިވަޑައެއް ނުގަންނަވަ އެވެ. އެކަންކަމަށް ރައްޔިތުންގެ ކިބައިން މައާފަށް ވެސް އެދިވަޑައިގެންނެވި އެވެ.\nމުޅީންވެސް ދެއްކެވީ މާލޭގައި ހައްލުނުވެ ހުރި މައްސަލަތަކުގެ ވާހަކަ އެވެ. އެކަންކަން ހައްލުކުރަން ގެންގުޅުއްވާ ވިސްނުމާއި ތަސައްވުރެވެ. އިދިކޮޅަށް ނިސްބަތްވި ނަމަވެސް، މޭޔަރުކަމަށް އިންތިހާބު ވެއްޖެނަމަ، ސަރުކާރާ އެކީގައި މަސައްކަތް ކުރައްވާނެ ކަމުގެ ޔަގީންކަމެވެ. ޕާޓީ ފިކުރު އެއް ފަރާތްކޮށް، ރައްޔިތުންގެ ފަޅީގައި ހުންނަވާނެ ކަމުގެ ވައުދާއެކު އެވެ.\nރާއްޖޭގައި ގިނަ ޕާޓީތަކެއްގެ ނިޒާމެއް ވުޖޫދުވި ފަހުން، ސިޔާސީ މައިދާނުގައި އިސް ސަފަށް ވަޑައިގެންނެވޭނީ އެންމެ އަޑުގަދަ މީހަކަށެވެ. ވާދަވެރިންނާ ދެކޮޅަށް ހަރު އަޑުން ރައްދު ދީ، އެއްވުމެއްގެ ފޯރި ގަދަކޮށްލެވޭ ބޭފުޅަކަށެވެ.\nއާއްމު މިންގަނޑުން ބަލާއިރު، މުއިއްޒުއަކީ ސިޔާސީ ލީޑަރަކަށް ކުފޫ ހަމަވާ ބޭފުޅެއް ނޫނެވެ. މަޑުމައިތިރި ވީމަ އެވެ. އަޑުގަދަކޮށް ބަސް ވިދާޅުނުވާތީ އެވެ.\nއެކަމަކު މާލޭގެ ރައްޔިތުންނަށް މުއިއްޒުގެ ކެމްޕޭނު ކަމުދިޔައީ އެވެ. ދެއްކެވި ވާހަކަތައް ބަލައިގަތީ އެވެ. މުއިއްޒު ވެސް ވިދާޅުވި ގޮތަށް، ރައްޔިތުން އިތުބާރު ކުރީ އެވެ.\nތަފާތު ކެމްޕޭނަކުން ތާރީހީ ކާމިޔާބީ އެކެވެ.\nއިދިކޮޅުން ދިން ދައުވަތަށް ޕާޓީތަކުގެ ޝައުގެއް ނެތް\nއެމްޑީޕީ ފިޔަވާ އެހެން ޕާޓީތަކަށް އިދިކޮޅުން ދައުވަތު ދީފި


Gaumuge dhifaau akee haarijee siyaasathuge harudhanaakan: Raees\nގައުމުގެ ދިފާއަކީ ހާރިޖީ ސިޔާސަތުގެ ހަރުދަނާކަން: ރައީސް\nދިވެހި ސަފީރުންގެ އަހަރީ ބައްދަލުވުން ފެށުމުގެ ގޮތުން ބޭއްވި ރަސްމިއްޔާތުގައި ރައީސް އިބްރާހިމް މުހައްމަދު ސޯލިހް ވާހަކަފުޅު ދައްކަވަނީ -- ފޮޓޯ: ރައީސް އޮފީސް\nދިވެހި ގައުމުގެ މިނިވަންކަމާއި ރައްކާތެރިކަމާއި ދިފާއަކީ ހާރިޖީ ސިޔާސަތު ހަރުދަނާވުން ކަމަށް ރައީސް އިބްރާހިމް މުހައްމަދު ސޯލިހް މިއަދު ވިދާޅުވެއްޖެ އެވެ.\nބޭރު ގައުމުތަކުގައި ތިއްބަވާ ރާއްޖޭގެ ސަފީރުންގެ އަހަރީ ބައްދަލުވުން ފެށުމުގެ ގޮތުން ފޮރިން މިނިސްޓްރީގައި ބޭއްވި ރަސްމިއްޔާތުގައި ރައީސް ގައުމީ ފެންވަރުގަޔާއި ބައިނަލްއަގްވާމީ މުޖުތަމައު ގައިވެސް ރާއްޖެއިން ވަކާލާތުކުރަނީ ގަނޫނުގެ ބާރު ނަގަހައްޓައި، ހަމަޔާއި އިންސާފު ދަމަހައްޓަން ކަމަށް ރައީސް ވިދާޅުވި އެވެ. އަދި އެއީ ރާއްޖޭގެ ޑިޕްލޮމަސީގެ އަސާސްތައް ކަމަށް ރައީސް ވިދާޅުވި އެވެ.\nރައީސް ވިދާޅުވި ގޮތުގައި ރާއްޖޭގެ ހާރިޖީ ސިޔާސަތުގެ އެންމެ އިސް އަމާޒަކީ ގައުމުގެ ސިޔާދަތީ މިނިވަންކަން ހިމާޔަތްކޮށް ގައުމުގެ ސަލާމަތާއި ރައްކާތެރިކަން ކަށަވަރުކުރެމެވެ. އެހެން ގައުމުތަކާއެކު ގުޅުން އުފައްދައި ދަމަހައްޓާނީ، ރާއްޖޭގެ މިނިވަންކަމާއި އަމިއްލަވަންތަ ކަމަށް ކުޑަ ނަމަވެސް އުނިކަމެއް ނާންނާނެ ގޮތުގެ މަތިން ކަމަށް އެމަނިކުފާނު ވިދާޅުވި އެވެ.\n"ބައިނަލްއަގްވާމީ މުޖުތަމައުގައި ދިވެހި ގައުމުގެ ހައިބަތު އުފުލައި ދެނީ، މި ދެންނެވި ހަރުދަނާ ޑިޕްލޮމަސީ. މި ގައުމުގެ ދިފާއަކީ ހާރިޖީ ސިޔާސަތުގެ ހަރުދަނާ ކަން. ތިޔަ ސަފީރުންނަކީ، ޑިޕްލޮމަސީ ހިންގަވަން ތިއްބެވި ފަހުލަވާނުން. ހާރިޖީ ގުޅުންތައް އިތުރަށް ހަރުދަނާކޮށް، ހީނަރުވެފައިވާ ގުޅުންތައް އަލުން ބަދަހިކުރުމުގައި، ތިޔަބޭފުޅުންގެ ދައުރު ވަރަށް މުހިންމު." ރައީސް ވިދާޅުވި އެވެ.\nތަރައްގީގެ ކަންކަމުގައި ބޭރުގެ ގައުމުތަކާ ގުޅުން އުފައްދާއިރު ރާއްޖޭގެ ގަދަރާއި ޝަރަފު ހިފެހެއްޓުމަކީ ވެސް މުހިއްމު ކަމެއް ކަމަށް ރައީސް ވިދާޅުވި އެވެ. އަދި ވިދާޅުވީ ރާއްޖެއަކީ މިނިވަން ގައުމެއް ކަމަށާއި ރާއްޖޭގެ ކަންކަން ބައްޓަން ކުރާނީ ރާއްޖޭގެ ގާނޫނުތަކާ އެއްގޮތަށް އަދި ދިވެހި ރައްޔިތުންނަށް ފައިދާ ހުރި ގޮތްތަކަށް ކަމަށެވެ.\nދިވެހި ސަފީރުންގެ އަހަރީ ބައްދަލުވުން ފެށުމުގެ ގޮތުން ބޭއްވި ރަސްމިއްޔާތުގެ ތެރެއިން -- ފޮޓޯ: ރައީސް އޮފީސް\n"ރާއްޖެއަކީ ވެސް ބައިނަލްއަގްވާމީ މުޖުތަމައުގެ ހިއްސާދާރެއް. ދުނިޔޭގެ ތަފާތު ކަންކޮޅުތަކުގައި ނަގާ ވަރުގަދަ ރާޅުތައް، މި ރާއްޖޭގެ ގޮނޑުދޮށްތަކަށް ވެސް ބިންދަމުން ދާނެ. ބައިނަލްއަގްވާމީ ސިޔާސީ ހަލަބޮލިކަމުގެ ތެރޭގައި، މި ރާއްޖެއަށް އަމާންކަމާއެކު ދަތުރުކުރެވޭނީ، އަޅުގަނޑުމެން އެންމެން އެކުގައި ވިސްނުންތެރިކަމާއެކު، އެއް އަމާޒަކަށް މަސައްކަތްކޮށްގެން." ރައީސް ވިދާޅުވި އެވެ.\nސަރުކާރުން މަސައްކަތް ކުރަމުން އަންނަނީ ރައްޔިތުންގެ ދިރިއުޅުމަށް ހެޔޮ ބަދަލުތަކެއް ގެނެސްދިނުމަށް ކަމަށާއި އޭގެ ނަތީޖާވެސް ވަރަށް ރަނގަޅު ކަަމަށް ރައީސް ވިދާޅުވި އެވެ. އެ ގޮތުން ރާއްޖެއަށް ޒިޔާރަތް ކުރާ ފަތުރުވެރިންގެ އަދަދު މަތިވެ، ފަތުރުވެރިކަމުގެ އިންވެސްޓްމަންޓްތައް އިތުރުވެފައިވާ ކަމަން ރައީސް ފާހަގަކުރެއްވި އެވެ.\nނަމަވެސް ގައުމުގެ ހާލަތު މިހާރަށް ވުރެ ރަނގަޅު ކުރުމަށް ކުރަން ޖެހޭ މަސައްކަތްތައް އަދިވެސް ނުހަނު ގިނަ ކަމަށާއި މިހާރުގެ ހާލަތަށް ބަލާއިރު، އިންވެސްޓަރުންނާއި ފަތުރުވެރިންގެ އަދަދު އިތުރު ކުރުމަށްޓަކައި ކުރަން ޖެހިފައިވާ އެންމެ މުހިންމު އެއް ކަމަކީ ރާއްޖޭގެ ތަަސައްވުރު ރަނގަޅު ކުރުމަށް ކަމަށެވެ.\n"މި ކަމުގައި އަމަލީ ގޮތުން، އެންމެ އިސް ދައުރެއް އަދާ ކުރެއްވޭނެ އެއް ބަޔަކީ ދިވެހި ސަފީރުން. ރާއްޖެއަށް މަންފާ ހުރި ގޮތްތައް ހޯދުމުގެ އެންމެ މުހިންމު މޭސްތިރިންނަކީ ވެސް ތިޔަ ބޭފުޅުން. އެހެންކަމުން ތިޔަބޭފުޅުންގެ މަސްއޫލިއްޔަތަކީ ގައުމުގެ ކުރިއެރުމަށާއި، ރައްޔިތުންގެ މުސްތަގުބަލަށް ދެމެހެއްޓެނިވި ހެޔޮ ބަދަލުތަކެއް ގެނައުމަށް މަސައްކަތް ކުރެއްވުން." ރައީސް ވިދާޅުވި އެވެ.


މައްސަރު ކަންތައް ޖެހުމުން ވާތަދު، ހާޓްއެޓޭކެއް ޖެހުމާއި އެއްފަދަ! ނަމަވެސް ޑޮކްޓަރުން އަޅާނުލަނީ ކީއްވެ؟ – Dhen.mv\nލައިވް: ރައީސް ނަޝީދުގެ ހަށިކޮޅަށް ގިނަ ޒަޚަމްތަކެއް ލިބުނު، ހާލު ސީރިޔަސް އެއް ނޫން\nމައްސަރު ކަންތައް ޖެހުމުން ވާތަދު، ހާޓްއެޓޭކެއް ޖެހުމާއި އެއްފަދަ! ނަމަވެސް ޑޮކްޓަރުން އަޅާނުލަނީ ކީއްވެ؟\nJuly 2, 2020 - 5:10 pm\nމައްސަރު ކަންތައް ޖެހުމުން، ތަޙައްމަލު ކުރަންޖެހޭ ވޭން ބޮޑަށް އެނގޭނީ އަންހެނުންނަށެވެ. ބައެއް އަންހެނުންނަށް އެދުވަސްކޮޅު ތެދުވެ އުޅެންވެސް ދަތިކަމަކަށް ވެއެވެ. ނަމަވެސް ހިތާމައަކީ ގިނަ މީހުން އެކަމާއި އަޅާނުލާ ކަމެވެ. އެއީ އެމީހުން ދެކޭ ގޮތުގައި އަންހެނުންނަކީ ކޮންމެކަމެއް ވެސް ބޮޑު ކަންެތައްގަނޑަކަށް ހަދާލާ ބައެކެވެ. ކަމެއް ނުވިޔަސް ބައިވަރު ކަންތައްތަކެއް ވެޔޭ ބުނާ ބައެކެވެ.\nޔުނިވަރސިޓީ ކޮލެޖް ލަންޑަން ގެ ޕްރޮފެސަރ އޮފް ރީޕްރޮޑަކްޓިވް ހެލްތު، ޖޯން ގިލްބާރޑް، 2016 ވަނަ އަހަރުގެ ފެބްރުއަރީ މަހު ކުރި ދިރާސާއެއްގައި ބުނެފައިވަނީ އަންހެނުންނަށް މައްސަރު ކަންތައް ޖެހޭއިރު އެވާ ތަދު ހާޓްއެޓޭކެއް ޖެހުމާ އެއްފަދަ ކަމަށެވެ.\n"ގިނަ ފިރިހެނުންނަކަށް އެކަމެއް ނުވިސްނޭ. އަދި އެކަމަށް ދޭންވާ ސަމާލުކަން ވެސް އަސްލު ނުދެވި ހުރީ. އަހަރެން ޤަބޫލު ކުރާ ގޮތުގައި، ސިއްޙީ އެެހެން މައްސަލަތައް ފަދައިން މައްސަރު ކަންތައް ޖެހުމުން އަންހެނުން ތަޙައްމަލު ކުރާ ވޭނަށް ވެސް ފަރުވާ ލިބެން ޖެހޭނެ" ޖޯން ގިލްބާރޑް ބުނެފައިވެއެވެ.\nޙަގީގަތުގައި ވެސް މައްސަރު ކަންތައް ޖެހުމުން އަންހެނުންނަށް ވާތަދުތަކަށް ސިއްޙީ ގޮތުން ވެސް އަދި އާއިލީ ގޮތުން ވެސް ގިނަ ފަހަރަށް އެހީއެއް ނުލިބެއެވެ. އެފަދަ ކަމެއް ދިމާވެގެން އާއިލާ މީހެއް ގާތު ބުނުމުން ވެސް ގިނަ ފަހަރަށް ދޭނީ ޕެނެޑޯލް ގުޅައެއް އެކަންޏެވެ.\nހަމައެކަނި މައްސަރު ކަންތައް އެކަންޏެއް ނޫނެވެ. ދިރާސާތަކުން ދައްކާ ގޮތުގައި، އަންހެނުންނަށް ދިމާވާ ވަރަށް ގިނަ ސިއްޙީ މައްސަލަތައް އެހާ ސީރިއަސްކޮށް ޑޮކްޓަރުން ނުނަގާ ކަމަށް ވެސް ޖޯން ބުނެފައިވެއެވެ. އޭނާ ބުނި ގޮތުގައި ދަށްބަނޑުގައި ރިއްސާތީ ހޮސްޕިޓަލަށް ދިޔުމުން އަންހެނުންނަށްވުރެ އަވަހަށް ފިރިހެނުންނަށް ފަރުވާ ދެއެވެ.\nކޮވިޑް-19: ފުވައްމުލަކުން އިތުރު އަށް މީހަކު ފައްސިވެއްޖެ\nއިރުޝާދުތަކަށް ބޯލަނބަމާ! މިއަދު ވެސް 703 މީހުން ފައްސިވެއްޖެ\nރައްޔިތުންގެ މަޖިލީހުގެ ކުއްލި ޖަލްސާއެއް ބާއްވަނީ\nރައީސް ނަޝީދަށް އަމާޒުކޮށް ދިން ހަމަލާ އިދިކޮޅުން ކުށްވެރި ކޮށްފި\nމިއަދުގެ 5ވަނަ މަރު: ކޮވިޑް-19 ޖެހިގެން އިތުރު މީހަކު ނިޔާވެއްޖެ